A close up of a book

Description automatically generated

*THEOT Deuteronomy in IES 294*

Ff. 211r–259v

Draft 1, Text of Deuteronomy in Mahabire Hawariyat electronic edition; the following people were involved in creating second, third, and fourth drafts: Jeremy Brown, Ralph Lee, Rowan Williams, Shaun Short, Jonah Sanford, Ashlee Maslik, Curt Niccum, Brian Jeanseau, and Jarod Jacobs; Draft 5, Hiwot Samuel; Draft 6, Steve Delamarter and Daniel Assefa; Draft 7, Ralph Lee

*Nota Bene*: Images can be viewed at the British Library Endangered Archives programme website at <https://eap.bl.uk/archive-file/EAP286-1-1-397#?xywh=-237%2C0%2C4345%2C2591&cv=210>

Chapter 1

Deut 01:00 ኦሪት ዳግም ሕግ

Deut 01:01 ዝንቱ ውእቱ ነገር ዘነገሮሙ ሙሴ ለደቂቀ እስራኤል በማዕዶተ ዮርዳንስ በመንገለ ዓረቢሃ ‹በኀበ› ባሕረ ኢርትራ በመእከለ ፋራን ጦፌል ወቦሎን ወአውሎን ወዘኪሪስያ።

Deut 01:02 በዓሡር መዋዕል በኮሬብ በፍኖት በደብረ ሴይር እስከ ቃዴስ በርኔ።

Deut 01:03 ወኮነ አመ አርበዓ ዓም አመ ዓሠርቱ ወአሐዱ አውርኅ አመ ሠርቀ ወርኅ ነገሮሙ ሙሴ ለኵሎሙ ደቂቀ እስራኤል ኵሎ ዘአዘዘ እግዚአብሔር ይንግሮሙ።

Deut 01:04 እምድኅረ ቀተልዎ ለሴዎን ንጉሠ አሞሬዎን ዘይነብር ውስተ ሔሴቦን ወአግ ንጉሠ ባሳን ዘይነብር ውስተ አስጣሮት ወኤኔዴራይን።

Deut 01:05 በማዕዶተ ዮርዳንስ ውስተ ምድረ ሞአብ ወአኀዘ ሙሴ ይንግሮሙ ዘንተ ሕገ ወይቤ እግዚአብሔር አምላክነ ነገረነ በኮሬብ ወይቤለነ የአከለክሙ ኅድሩ

Deut 01:06 ውስተ ዝንቱ ደብር ተንሥኡ እንከ ወግብኡ ወባኡ ውስተ ደብረ አሞሬዎን ወውስተ ኵሎ ማኅደረ አራባ ውስተ ደብሩ ወውስተ ገዳሙ ወውስተ ሊባ ወውስተ ጰራልያ ዘምድረ ከናአን ወአንጢሊባኖን እስከ ፈለግ ዐቢይ ፈለገ አፍራጥስ

Deut 01:07 ናሁ ወሀብኩክምዎ ለይእቲ ምድር እንተ መሐልኩ ለአበዊክሙ ቅድሜክሙ ለአብርሃም ወለይስሐቅ ወለያዕቆብ ከመ አሀቦሙ ሎሙ ወለዘርኦሙ እምድኅሬሆሙ ምድር እንተ ትውኅዝ ሐሊበ ወመዓረ።

Deut 01:08 ወእቤለክሙ በውእቶን መዋዕል እንዘ እብል ኢይክል ባሕቲትየ ክሂሎትክሙ እስመ አብዘኀነ እግዚአብሔር አምላክነ።

Deut 01:09 ወናሁ ብዙኃን አንትሙ ዮም ከመ ከዋክብተ ሰማይ።

Deut 01:10 ወያበዝኅክሙ እግዚአብሔር አምላክሙ ለአበዊክሙ እምእልፊት ወለይበርክሙ በከመ ይቤለክሙ።

Deut 01:11 ወእፎ እክል በሕቴትየ ጸማክሙ ወሥራሕክሙ ወተበህሎትክሙ።

Deut 01:12 አውፅኡ ለክሙ ዕደወ ጠቢባነ ወለበዊያነ ወማእምራነ ዘዘ ነገዶሙ ወእሠይሞሙ ለኵሎሙ መሳፍንቲ ክሙ።

Deut 01:13 ወአውሥአክሙኒ ወትቤሉኒ ሠናይ ዝንቱ ቃል ወትቤሉኒ ግበር ከማሁ።

Deut 01:14 ወነሣእኩ እምውስቴትክሙ ዕደወ ጠቢባነ ወማእምራን ወለባዊያን ወሤምክዎሙ ላዕሌክሙ ይኩኑክሙ ሐበይተ ወመሳፍንተ ወነገሥተ ሕዝበ ወሊቃናተ ወጸሐፍቶሙ ለመኳንንቲክሙ።

Deut 01:15 ወእቤሎሙ በውእቶን መዋዕል ሰምዑ ማእከለ አኃዊክሙ ወአግብኡ ፍትሐ በጽድቅ ማእከለ ብእሲ ወእኁሁ ወማእከለ ግዩር

Deut 01:16 ወኢትንሣእ ገጸ በፍትሕ ኢለንኡስ ወኢለዓቢይ ይኰንን ወኢትንሣእ ገጸ ሰብእ እስመ ፍትሕ ዘእግዚአብሔር ውእቱ ወለእመቦ ዘተዓፀበክሙ (ነ)ገር ታዓርጉ ኀቤየ ወእሰምዕ።

Deut 01:17 ወአዘዝኩክሙ በውእቶን መዋዕል ኵሎ ዘትገብሩ ቃለ።

Deut 01:18 ወግዕዝነ እምነ ኮሬብ ወሖርነ ኵሎ ዝክተ ገዳመ ዓቢየ ወግሩመ ዘርኢክሙ በፍኖተ ደብረ አሞሬወን በከመ አዘዘነ እግዚአብሔር አምላክነ ወበፃኅነ እስከ ቃዴስ በርኔ።

Deut 01:19 ወነገርኩክሙ በውእቶን መዋዕል ወእቤለክሙ ብጽሑ እስከ ደብረ አሞሬዎን ዘይሁበክሙ እግዚአብሔር አምላክክሙ።

Deut 01:20 ወናሁ ርእዩ ከመ ወሀበክሙ እግዚአብሔር አምላክክሙ ይእተ ምድረ ቅድመ ገጽክሙ ዕረጉ እንከ ወተዋረስዋ በከመ ይቤሎሙ እግዚአብሔር አምላኮሙ ለአበዊነ ወኢትፍርሁ ወኢትደንግፁ።

Deut 01:21 ወእምዝ መጻእክሙ ኵልክሙ ኀቤየ ወትቤሉኒ (ን)ፈኑ ዕደወ ቅድሜነ ወይርአይዋ ለይእቲ ምድር ለነ ወይዜንውነ ዜናሃ ለይእቲ ፍኖት እንተ ሀለወተነ ንዕርግ ውስቴታ ወአህጉርኒ እለ ሀለወነ ንባእ ውስቴቶን።

Deut 01:22 ወአደመኒ ውእቱ ነገር ወነሣእኩ እምውስቴትክሙ ዐሠርተ ወክልኤተ ዕደወ በበ አሐዱ ብእሲ እምውስተ ነገድ።

Deut 01:23 ወተመይጡ ወዓርጉ ውስተ ቈለት ዓጽቅ ወርእዩ።

Deut 01:24 ወነሥኡ ምስሌሆሙ እምውስተ ፍሬሃ ለይእቲ ምድር ወአምጽኡ ኀቤነ ወንቤ ሠናይት ምድር እንተ ይሁበነ እግዚአብሔር አምላክነ።

Deut 01:25 ወአበይክሙ ዓሪገ ወክሕድክሙ በቃለ እግዚአብሔር አምላክክሙ።

Deut 01:26 ወአንጐርጐክሙ በውስተ ተዓይኒክሙ ወትብሉ እስመ ይጸልአነ እግዚአብሔር አውፅአነ እምድረ ግብጽ ከመ ያግብአነ ውስተ እዴሆሙ ለአሞሬዎን ከመ ይሠርውነ አይቴ እንከ ነዓርግ ንሕነ።

Deut 01:27 ወባሕቱ አኃዊክሙ አክሐድዎ ለልብክሙ ወይቤሉክሙ ዓቢይ ሕዝብ ወብዙኀን ወይጽንዑ እምኔነ (ወ)አህጉሪሙኒ ዓበይት ወቦንቱ ጥቅመ ዘይበጽሕ እስከ ሰማይ ወርኢነ በህየ ደቂቆሙ ለእለ ያርብኅ።

Deut 01:28 ወእቤለክሙ በውእቶን መዋዕል ወኢትፍርሁ ወኢትደንግፁ እምኔሆሙ።

Deut 01:29 እግዚአብሔር አምላክክሙ ውእቱ ይፀብእ ምስሌክሙ ውእቱ የሐውር ቅድመ ገጽክሙ በከመ ኵሉ ዘገብረ ለክሙ በምድረ ግብጽ።

Deut 01:30 ወበውስተ ዝንቱ ገዳም ዘርኢክሙ ዘከመ ሴሰየክሙ እግዚአብሔር አምላክከ ከመ ይሴሲ ብእሲ ወልዶ በኵሉ ፍኖት እንተ ሖርክሙ እስከ በጽሐክሙ ውስተ ዝንቱ መካን።

Deut 01:31 ወኢአመንክምዎ በዝንቱ ቃለ (ለ)እግዚአብሔር አምላክክሙ ዘየሐውር ቅድሜክሙ ውስተ ፍኖት ከመ ይሕረይ ለክሙ መካነ ወይምራሕክሙ ሌሊት በእሳ(ት) ከመ ያርኢክሙ ፍኖት እንተ ተሐውሩ ውስቴታ ወመዓልትኒ በደመና።

Deut 01:32 ወሰምዐ እግዚአብሔር ቃለ ነገርክሙ ወተምዐ ወመሐለ ወይቤ ከሙ ኢይርእይዋ እሉ ዕደው ለይእቲ ምድር ቡርክት እንተ መሐልኩ ለአበዊሆሙ እንበለ ካሌብ ወልደ ዮፎኔ።

Deut 01:33 ውእቱ ዘይሬኢያ ወሎቱ እሁባ ለይእቲ ምድር እንተ ውስቴታ ዓረገ ወለ ደቂቁ እስመ ኀበ እግዚአብሔር ውእቱ ልቡ።

Deut 01:34 ወኪያየኒ ተምዕዓኒ እግዚአብሔር በእንቲ(አ)ክሙ ወይቤለኒ አንተሂ ኢትበውእ ህየ።

Deut 01:35 እስመ ኢየሱስ ወልደ ኔዌ ዘይቀውም ቅድሜከ ውእቱ ዘይበውእ ህየ ኪያሁ አጽንዖ እስመ ውእቱ ያወርሶሙ ይእተ ምድር ለእስራኤል።

Deut 01:36 ወ(ለ)ደቂቅክሙ እለ ትብሉ ይፄወው ወኵሎ ሕፃን ንኡስ ዘኢያአምር ዮም ሠናይተ ወእኪተ እሙንቱ ይበውኡ ህየ ወሎሙ እሁባ ወእሙንቱ ይትዋረስዋ።

Deut 01:37 ወአንትሙሰ ተመየጥክሙ ወገዓዝክሙ ውስተ ገዳመ ፍኖተ ባሕረ ኤርትራ።

Deut 01:38 ወአውሣእክሙኒ ወትብሉኒ አበስነ ቅድመ እግዚአብሔር አምላክነ ነዓርግ ንሕነ ወንትቃተል ኵሎ በከመ አዘዘነ እግዚአብሔር አምላክነ ወነሳእክሙ ብእሴ ብእሴ ንዋያ ሐቅሉ ወዓረግሙ ውስተ ደብረ።

Deut 01:39 ወይቤለኒ እግዚአብሔር በሎሙ ኢትዕርጉ ኦ ወኢትትቃተሉአ እስመ ኢሀለውኩአ ምስሌክሙአ ከመአ ኢትትቀጠቀጡአ ቅድመአ ፀርክሙአ።

Deut 01:40 ወነገርኩክሙ ወኢሰማዕክሙኒ ወተዓወርክሙ ቃለ እግዚአብሔር ወተኀየልክሙኒ ወዓርግሙ ውስተ ደብረ።

Deut 01:41 ወወፅኡ አሞራዊያን እለ ይነብሩ ውስተ ውእቱ ደብር ወተቀበሉክሙ ወአንጥዑክሙ ወሰደዱክሙ ወነደፉክሙ ከመ ንህብ ወወግኡክሙ እምነ ሴይር እስከ ኤርማ።

Deut 01:42 ወነበርክሙ ወበከይክሙ ቅድመ እግዚአብሔር ወኢሰምዐክሙ ቃለክሙ ወኢነጸረክሙ።

Deut 01:43 ወነበርክሙ ውስተ ቃዴስ ብዙኀ መዋዕለ አምጣነ ነበርክሙ ቀዲሙ ህየ።

Chapter 2

Deut 02:01 ወተመየጥነ ወ{.}ሖርነ ውስተ ገዳም ፍኖተ ባሕር ኤርትራ በከመ ይቤለነ እግዚአብሔር ወኦድናሁ ለድብረ ሴይር ብዙኀ መዋዕለ።

Deut 02:02 ወይቤለኒ እግዚአብሔር ኮንክሙ አዋዲቶ ለዝንቱ ደብር ግብኡ እንከሰ ለመንገለ መስዕ።

Deut 02:03 ወአዝዞሙ ለሕዝብ ወበሎሙ ናሁ ተሐውሩ አንትሙ እንተ አድዊሊሆሙ ለአኃዊክሙ ለደቂቀ ዔሳው እለ ይነብሩ ውስተ ሴይር ወይፈርሆክሙ ጥቀ።

Deut 02:04 ዑቁ ኢትትቃተሉ ምስሌሆሙ እስመ ኢእሁበክሙ እምውስተ ምድሮሙ ርስተ ወኢመስጋረ እግር እስመ መክፈልቶ ወሀብክ[ም]ዎ ለዔሳው ደብረ ሴይር።

Deut 02:05 ተሳየጡ እክለ በኀቤሆሙ በወርቅክሙ [ወ]ተሴሰዩ ወማየኒ በመስፈርት ንስኡ በኀቤሆሙ በወርቅክሙ ወስትዩ እስመ በረከክ እግዚአብሔር አምላክከ በኵሉ ግብረ እደዊከ።

Deut 02:06 አእምር እፎ ዓደውካሁ ለ(ዝን)ቱ ገዳም ዓቢይ ዘግሩም ውእቱ ናሁ አርበዓ ዓም ሀለወ እግዚአብሔር ምስሌከ እንዘ አልቦ ዘየኀጥአከ እምዘ ነበብከ።

Deut 02:07 ወተዓደውናሆሙ ለአኃዊክሙ ለደቂቀ ዔሳው እለ ይነብሩ ውስተ ሴይር ኀበ ፍኖተ አራባ እምነ ኤሎም ወእምነ ጋስዮን ጋቤር፡፡ ወእምዝ ተመየጥነ ወተዓደውነ ፍኖተ ገዳም ዘሞአብ።

Deut 02:08 ወይቤለኒ እግዚአብሔር ኢትጻረርዎሙ ለሞአባዊያን ወኢትትቃተሉ ምስሌሆሙ እስመ ኢእሁበክሙ ርስተ እምነ ምድሮሙ እስመ ለደቂቀ ሎጥ ወሀብክዎሙ ርስቶሙ ሴይር።

Deut 02:09 ወአሚን ወቀደሙ ነቢረ ውስቴታ ሕዝብ ዓቢይ ጥቀ ወጽኑዓን ከመ እለ ውስተ አቂም።

Deut 02:10 ራፋን ይከውኑ እሙንቱኒ ከመ እለ ውስተ አቂም ወሞአባዊያን ወዘሚን ይብልዎሙ።

Deut 02:11 ወኮረዮስ ውስተ ሴይር ይነብሩ ቀዲሙ ወደቂቀ ዔሳው አጥፍእዎሙ ወቀጥቀጥዎሙ እምቅድመ ገጾሙ ወነበሩ መካኖሙ ከመ ገብርዋ እስራኤል ለምድረ ርስቶሙ እንተ ወሀቦሙ እግዚአብሔር።

Deut 02:12 ወይእዜኒ ተንሥኡ ወገዕዙ አንትሙ ወሖሩ ውስተ ቈላተ ዛሬድ ወተዓደውናሁ ለቈላተ ዛሬድ።

Deut 02:13 ወመ(ዋ)ዕሊሁ በዘ ቦንቱ እምቃዴስ በርኔ እስከ ተዓደውናሁ ለቈላተ ዛሬድ ሠላሳ ወሰመንቱ ዓመት እስከ ሞቱ ኵሎሙ ዕደው ዘይእቲ ትውልድ እለ መስተቃትላን እሙንቱ ወጠፍኡ እምነ ማእከለ ትዕይንት በከመ መሐለ ሎሙ እግዚአብሔር እግዚእ።

Deut 02:14 እስመ እደ እግዚአብሔር ሀለወት ለዕሌሆሙ ከመ ታጥፍአሙ እምነ መእከለ ትዕይንት እስከ ወድቁ።

Deut 02:15 ወኮነ እምዘ ወድቁ ኵሎሙ ውእቱሙ ዕደው መስተቃትላን ወሞቱ እምነ መእከለ ሕዝብ።

Deut 02:16 ወነበቦ እግዚአብሔር ለሙሴ ወይቤሎ ናሁ ተሐውር ውስተ አድዋለ ሞአብ ዘሴይር ወትበጽሕ ቅሩቦሙ ለደቂቀ ዓማን።

Deut 02:17 ወኢትጻረርዎሙ ወኢትትአኀዙ ቀትለ ምስሌሆሙ እስመ ኢይሁበክሙ እምነ ምድሮሙ ለደቂቀ ዐማን ርስተ ወለደቂቀ ሎጥ ወሀብክዎሙ መክፈልቶሙ።

Deut 02:18 ወረፋይን ትትኆለቊ እስመ ረፋይን ይነብሩ ውስቴታ ቀዲሙ ወዐማውያንሰ ዘሚን ይብልዎሙ።

Deut 02:19 ሕዝብ ዓቢይ ወብዙኅ ወጽኑዓን ወኀያላን ከመ እለ አቄም ወአጥፍኦሙ እግዚአብሔር እምቅድመ ገጾሙ።

Deut 02:20 ወተዋረስዎሙ ወነበሩ ህየንቴሆሙ ከመ ገብሩ ለደቂቀ ዔሳው እለ ይነብሩ ውስተ ሴይር በከመ አስዓሮሙ እግዚአብሔር ለከራውያን እምቅድመ ገጾሙ ወተዋረስዎሙ ወንበሩ ህየንቴሆሙ እስከ ዛቲ ዕለት።

Deut 02:21 ወሔዋውያንኒ እለ ይነብሩ ውስተ አሴሮት እስከ ጋዜስ ወቀጶዶቅያ ወአጥፍእዎሙ ወነበሩ ህየንቴሆሙ።

Deut 02:22 ወይእዜኒ ተንሥኡ ወግዕዙ አንትሙ ወተዓደውዎ ለቈላተ አርኖን (ናሁ) አግባእክዎ ለሴዎን ንጉሠ ሔሴቦን ኮርያዊ ወለምድሩ ወምልካ ወተዋረሳ ወአሐዞሙ ወተቃተሎሙ።

Deut 02:23 ወበዛቲ ዕለት ቅድመ አምጽኦ ላዕለ ኵሉ አሕዛብ እለ ሀለው መትሕተ ሰማይ ከመ ይፍርሁከ ወይርዓዱ እምኔከ (ወ)ይደንግጹ እምከመ ሰምዑ ስመከ ወትሕዞሙ ፍርሀት እምቅድመ ገጽከ።

Deut 02:24 ወፈነው(ኩ) ተናብልተ እምነ ገዳም ዘቆዲሞት ኀበ ሴዎን ንጉሠ ሔሴቦን በቃለ ሰላም እንዘ ትብል እሕልፍኣ እንተአ ምድርከአ ወፍኖተአ አሐውርአ ኢእትገሐስአ ኢለየማን ወኢለፀጋም።

Deut 02:25 እክለኒአ በወርቅየአ ትሁበኒአ ወእሰትየ ወዳእሙአ እሕልፍአ በእግርየአ።

Deut 02:26 በከመ ገብሩአ ሊተአ ደቂቀ ዔሳውአ እለአ ይነብሩአ ውስተአ ሴይርአ ወሞአባዊያንኒአ እለአ ይነብሩአ ውስተ አሮየርአ እስከአ ተዓደውክዎአ ለዮርዳኖስኣ ውስተአ ምድርአ እንተአ ወሀበነአ እግዚአብሔርአ አምላክነአ።

Deut 02:27 ወአበየ ሴዎን ንጉሠ ሔሴቦን አሕልፎተነ (እንተ) ኀቤሁ እስመ አጽንዐ እግዚአብሔር አምላክነ መንፈሶ ወአእከዮ (ለልቡ) ከመ ይግባእ ውስተ እዴነ በይእቲ ዕለት።

Deut 02:28 ወይቤለኒ እግዚአብሔር ናሁ አሐዝኩ አግብኦ ውስተ እዴከ በቅድመ ገጽከ ለሴዎን ንጉሠ ሔሴቦን አሞርያዊ ወምድሮሙሂ ወአሐዝ ተዋረሰ ምድሮ ርስተ።

Deut 02:29 ወወፅአ ሴዎን ወተቀበለነ ውእቱ ወኵሉ ሕዝቡ ከመ ይትቃተለነ በኢያሱ።

Deut 02:30 ወአግብኦ እግዚአብሔር አምላክነ ውስተ እደዊነ ወቀተልናሁ ሎቱ ወለኵሉ ደቂቁ ወለኵሉ ሕዝቡ።

Deut 02:31 ወነሣእነ ኵሎ አህጉሪሁ በውእቶን መዋዕል ወአጥፈእናሆን ለኵሉ አህጉሪሁ ወአንስቲያሆሙኒ ወደቂቆሙኒ ወአልቦ ዘአትረፍነ ነፋጺተ እምኔሆሙ ዘእንበለ እንስሳሆሙ ዘማህረክነ ለነ ወበርበርነ አህጉሪሆሙ ።

Deut 02:32 ዘነሣእነ እምነ አሩኤር እንተ ማዕዶተ ፈለገ አርኖን ወሀገርኒ እንተ ሀለወት ውስተ ቈላት እስከ ደብረ ገለአድ።

Deut 02:33 ወአልቦ ሀገረ እንተ አምሰጠተነ እስመ ኵሎ አህጉረ አግብኦ እግዚአብሔር አምላክነ ውስተ እደዊነ ዘእንበለ ውስተ ምድረ ደቂቀ ዐሞን ዘኢበጽሐነ።

Deut 02:34 ወኵሎ ዘውስተ ፈለገ ያቦቅ ወአህጉር ዘውስተ ቴርኔ በከመ አዘዘነ እግዚአብሔር አምላክነ።

Chapter 3

Deut 03:01 ወተመየጥነ ወዓረግነ ውስተ ፍኖተ ባሳን ወወፅአ አግ ንጉሠ ባሳን ተቀበለነ ውእቱ ወኵሎ ሕዝቡ ውስተ ኤድራይን ከመ ይትቀትለነ።

Deut 03:02 ወይቤለኒ እግዚአብሔር ኢትፍርሆ እስመ ውስተ እዴከ አገብኦ ወለኵሉ ሕዝቡ ወለኵሉ ምድሩ ወትገብሮ ከመ ገበርካሁ ለሴዎን ንጉሠ አሞሬዎን ዘይነብር ውስተ ሔሴቦን።

Deut 03:03 ወአግብአ እግዚአብሔር አምላክነ ውስተ እዴነ ለአግ ንጉሠ በሳን ወለኵሎሙ ሕዝቡ ወቀተልናሁ እስከ ኢያትረፍናሁ እምኔሆሙ ዘርአ።

Deut 03:04 ወአስተጋባእነ ኵሎ አህ(ጉ)ሪሁ በውእቶን መዋዕል ወአልቦቱ ሀገረ እንተ ኢነሣእነ እምኔሆሙ ስሳ አህጉር ኵሉ ዘአድያማ ለአርጎ ዘመንግሥቱ ለአግ በባሳን።

Deut 03:05 ወኵሎን አህጉር (እለ) ቦንቶን ጥቅመ [ወ]ነዋሕት አረፋቲሆን ወቦንቱ ዴዳተ ወመናስግተ ዘእንበለ አህጉረ ፌሬዜዎን እለ ብዙኃት እማንቱ ጥቀ።

Deut 03:06 ወሰረውናሆሙ በከመ ገበርነ በሴዎን ንጉሠ ሔሴቦን ወአጥፍአነ ኵሎ አህጉር ኅቡረ ወአንስቲያሆሙ[ኒ] ወደቂቆሙኒ እስከ ኢያትረፍነ ነፋጺተ።

Deut 03:07 ወኵሎ እንስሳሆሙ ወምህርካ ዘበርበርነ እምነ አህጉሪሆሙ።

Deut 03:08 ወነሣእነ ምድሮሙ በውእቶን መዋዕል እምውስተ እደዊሆሙ ለክልኤቱ ነገሥት አሞሬዎን እለ ሀለው ማዕዶተ ዮርዳኖስ እምፈለገ አርኖን ዘይብሉ እስከ አኤርሞን ዘይብልዎ ሰብአ ፍንቄስ አዔርሞን ወሰኒዮርስ ወአሞሬዎን ይብልዎ ሳኔር።

Deut 03:09 ኵሉ አህጉር ዘመንግሥተ አሰሚሶር ወኵሉ ዘገለአድ ወኵሎ ዘባሳን እስከ ኤልካድ ወኢድራይን ሀገረ መንግሥቱ ለአግ ብባሳን እንተ አትረፉ ረፋይን።

Deut 03:10 ወናሁ ዓራቱ ዓራተ ኀጺን ወናሁ ሀለወት ውስተ ጽንፎሙ ለደቂቀ ዐሞን ተስዓ በእመት ኑኃ ወርብዕ በእመት ግድማ በእመተ ብእሲ።

Deut 03:11ወበርበርናሃ ለይእቲ ምድር በውእቶን መዋዕል እምአሮኤር እንተ ውስተ ማዕዶተ ፈለገ አርኖን ወመንፈቁ ለደብረ ገለአድ ወአህጉሪሁኒ ወሀብክዎሙ ለሮቤል ወለጋድ።

Deut 03:12 ወዘተርፈ እምነ ገለአድ ወኵሎ ባሳን መንግሥቶ ለአግ ወሀብክዎሙ ለመንፈቀ ነገዱ ለምናሴ ወኵሎ አድያሚሃ ለአርጎብ ኵሎ ዘንተ ባሳን ዘይትኌለቍ ውስተ ምድረ ረፋይን።

Deut 03:13 ወእ{.}ያእር ወልደ ምናሴ ነሥአ ኵሎ አድያሜሃ ለአርጎብ እስከ ደወለ ገርጋሲ ወመካጢ ሰመዮን በስሙ ለባሳን አውታይ እስከ ዛቲ ዕለት ወለማኪር ወሀብክዎ ገለአድ።

Deut 03:14 ወለሮቤል ወለጋድ ወሀብክዎሙ እምነ ምድረ ገለአድ እስከ ፈለገ አርኖን ዘማእከለ ፈለገ አድባር ወእስከ ኢያቦቅ ፈለገ አድባር ለደቂቀ ዐሞን።

Deut 03:15 ወአራባ ወዮር(ዳ)ንስ ወሰኖሙ ለመኮናራ ወእስከ ባሕረ አራባ ባሕረ አሊቄ እም አሴዶን ዘፈሰጋ ጽባሒሁ።

Deut 03:16 ወአዝኩክሙ በውእቶን መዋዕል ወእቤለክሙ እግዚአብሔር አምላክክሙ ወሀብክምዎ ለዛቲ ምድር መክፈልትክሙ ከመ ትሖሩ ቅድመ አኀዊክሙ ምስለ ንዋየ ሐቅልክሙ ቅድሜሆሙ ለደቂቀ እስራኤል ኵሉ ኀያል።

Deut 03:17 ዘእንበለ አንስቲያክሙ ወደቂቅክሙ፡፡ ወአአምር ከመሂ ብዙኀ እንስሳ ብክሙ።

Deut 03:18 ወይነብር ባሕቱ ውስተ አህጉሪ{.}ክሙ ዘወሀብኩክሙ እስከ አመ ያዓርፎሙ እግዚአብሔር አምላክነ ለአኀዊክሙ ከማክሙ።

Deut 03:19 ወይወርሱ እሙንቱኒ ምድረ እንተ ይሁቦሙ እግዚአብሔር አምላክነ በማዕዶተ ዮርዳንስ ወእምዝ ትገብኡ ኵልክሙ ውስተ ርስትክሙ ዘወሀብኩክሙ።

Deut 03:20 ወአዘዝክዎ ለኢየሱስኒ በውእቶን መዋዕል ወእቤሎ ርእያ አዕይንቲክሙ ኵሎ ዘገብረ እግዚአብሔር በእሉ ክልኤቱ ነገሥት ከማሁ ይገብር እግዚአብሔር በኵሉ መንግሥት ኀበ ተኃውር አንተ ህየ ወኢትፍርሁ እምኔሆሙ እስመ እግዚአብሔር ይፀብኦሙ ለክሙ።

Deut 03:21 ወሰአልክዎ ለእግዚአብሔር በውእቶን መዋዕል ወእቤሎ እግዚኦ እግዚአብሔር አንተ አኀዝከ ታርእዮ ለገብርከ ጽንዓከ ወኀይለከ ወ(ጽ)ንዐ እዴከ ወልዕልና መዝራዕትከ ወመኑ ውእቱ አምላክ በሰማይ ወበምድር ዘይገብር በከመ ገበርከ አንተ።

Deut 03:22 አበሐኒ እዕዱ ወእርአያ ለይእቲ ምድር ቡርክት ይእቲ እንተ ሀለወት ማዕዶተ ዮርዳኖስ ወውእቱ ደብር ቡሩክ ወአንጢሊባኖን።

Deut 03:23 ወተጸመመኒ እግዚአብሔር ወኢሰምዓኒ ወይቤለኒ እግዚአብሔር ኮነከ አከለከ ወኢትድግም እንከ ተናገሮ ዘንተ ቃለ ዕርግ ውስተ ርእሰ ዘውቅሮ።

Deut 03:24 ወነጽር በአዕይንቲከ መንገለ ባሕር ወመስዕ ወአዝያብ ወሠረቀ ወርኢ በአዕይንቲከ እስመ ኢተዓድዎ ለዝንቱ ዮርዳንስ።

Deut 03:25 ወአዘዘ ለኢየሱስ ወአጸንዖ ኪያሁ እስመ ውእቱ ይዓዱ ቅድሜሁ ለዝንቱ ሕዝብየ ወውእቱ ያወርሶሙ ምድረ እንተ ርኢከ።

Deut 03:26 ወነበርነ ውስተ ወግር ኀበ ቤተ ፎጎር።

Chapter 4

Deut 04:01 ወይእዜኒ እስራኤል ስምዑ ኵነኔሁ ወፍትሖ ዘእሜህረክሙ አነ ዮም ከመ ትግበሩ ወትሕየው ወትትባዝኁ ወትባኡ ወትትዋረስዋ ለምድር እንተ ይሁበክሙ እግዚአብሔር አምላኮሙ ለአበዊክሙ።

Deut 04:02 ኢትወስኩ ላዕለ ቃል ዘእኤዝዘክሙ አነ ዮም ወኢታንትጉ እምኔሁ ከመ ትዕቀቡ ኵሎ ትእዛዞ ለእግዚአብሔር አምላክክሙ።

Deut 04:03 አዕይንቲክሙ ርእያ ኵሎ ዘገብረ እግዚአብሔር በቤዔል ፌጎር እስመ ኵሉ ብእሲ ዘተለወ ወሖረ ድኅረ ቤዔል ፌጎር ቀጥቀጦ እግዚአብሔር አምላክክሙ እምኔክሙ።

Deut 04:04 ወአንትሙሰ እለ ገባእክሙ ኀበ እግዚአብሔር አምላክክሙ ሕያው ኵልክሙ ዮም።

Deut 04:05 ናሁ ርእዩ ዘአርአይኩክሙ ኵነኔ ወፍትሕ በከመ አዘዘኒ እግዚአብሔር እግበር ከማሁ በምድር እንተ ትበውኡ ህየ አንትሙ ከመ ትትዋረስዋ።

Deut 04:06 ወዕቀብዎ ወግበርዎ እስመ ውእቱ ጥበቢክሙ ወአእምሮትክሙ በቅድሙ ኵሉ አሕዛብ እለ ይሰምዕዎ ለዝንቱ ኵሉ ኵነኔ ወይብሉ ናሁ ሕዝብ ጠቢብ ወመእምር ሕዝብ ዐቢይ ውእቱ ዝንቱ

Deut 04:07 ወመኑ ውእቱ ሕዝብ ዐቢይ ዘቦቱ {.}አምላከ ዘይቀርብ ከመ አምላክነ እግዚአብሔር በኵሉ ዘጸዋዕናሁ።

Deut 04:08 ወመኑ ውእቱ ሕዝብ ዐቢይ ዘቦቱ ኵነኔ ወፍትሐ ዘጽድቅ በከመ ኵሉ ዝንቱ ሕግ ዘአነ እሁበክሙ ዮም ቅድሜክሙ።

Deut 04:09 ዑቅ ርእሰከ ወዕቀብ ነፍሰከ ጥቀ ከመ ኢትርሳዕ ኵሎ ዘንተ ነገረ ዘርእያ አዕይንቲክሙ ወኢይፃእ እምነ ልብከ በኵሉ መዋዕለ ሕይወትከ ወመህሮሙ ለደቂቅከ ወለደቂቅ ደቂቅከ።

Deut 04:10 ወአይድዖሙ ዕለተ ቆምክሙ ቅድመ እግዚአብሔር አምላክክሙ በኮሬብ አመ ዕለተ ተጋባእክሙ እስመ ይቤለኒ እግዚአብሔር አስተጋብኦሙ ለሕዝብ ኀቤየ ወይስምዑ ቃልየ ከመ ይትሜሀሩ ፈሪሆትየ በኵሉ መዋዕል እለ ቦቱ የሐይው እሙንቱ ላዕለ ምድር ወይሜህሩ ለደቂቆሙ።

Deut 04:11 ወመጽአክሙ ወቆምክሙ ተሐተ ደብር ወይነድድ ደብሩ በእሳት እስከ ሰማይ ወጽልመት ወዓውሎ ወጣቃ።

Deut 04:12 ወነበበኒ እግዚአብሔር እምነ መእከለ እሳት ወሰማዕክሙ አንትሙ ቃሎ እንዘ ይትናገር ወርእየቶሰ ኢርኢክሙ ዘእንበለ ቃሎ።

Deut 04:13 አይደዐክሙ ኪዳኖ ዘአዘዘክሙ ከመ ትግበር ዓሥሩ ቃለ ወጸሐፎን ውስተ ክልኤቱ ጽላት ዘእብን።

Deut 04:14 ወሊተኒ አዘዘኒ እግዚአብሔር ከመ እምህረክሙ በውእቶን መዋዕል ኵነኔ ወፍትሕ ዘትገብሩ ላዕለ ምድር እንተ ውስቴታ ትበውኡ አንትሙ ትትዋረስዋ።

Deut 04:15 ወዕቀቡ ጥቀ ነፍስክሙ እስመ ኢርኢክሙ ርእየቶ በይእቲ ዕለት እንተ ባቲ ተነገረክሙ እግዚአብሔር በኮሬብ በውስተ ደብር እምነ መእከለ እሳት ወኢትጌጊዩ።

Deut 04:16 ወኢትግበሩ ለክሙ ግልፎ በአምሳለ ኵሉ ምስል በአምሳለ ተባዕት አው ዘአንስት።

Deut 04:17 በአምሳለ ኵሉ እንስሳ ዘሀለወ ለዕለ ምድር ወበአምሳለ ኵሉ ዖፍ ሠራሪት ዘይሠርር መትሕተ ሰማይ።

Deut 04:18 ወበአምሳለ ኵሉ ሕያው ዘይትኀወሥ ላዕለ ምድር ወበአምሳለ ኵሎ ዓሣ ዘሀለወ ውስተ ማይ መትሕተ ምድር።

Deut 04:19 ወለእም ነጸርከ ሰማየ ወርኢከ ፀሐየ ወወርኅ ወከዋክብተ ወኵሎ ስርጓቲሃ ለሰማይ ዮጊ ትጌጊ[ዮ] ወትሰግድ ሎሙ ወታመልኮሙ ለእለ ገብረ እግዚአብሔር አምላክክ ለኵሉ አሕዛብ ዘተሕተ ሰማይ።

Deut 04:20 ወኪክሙሰ ነሥአክሙ እግዚአብሔር ወአውፅአክሙ እምነ እቶን ኀጺን እምነ ግብጽ ከመ ትኩንዎ መክፈልተ ሕዝቡ እስከ ዛቲ ዕለት።

Deut 04:21 ወተመዕዐኒ እግዚአብሔር በእንተ ዘትቤሎ አንትሙ ወመሐለ ከመ ኢይዕድው ለዝንቱ ዮርዳኖስ ከመ ኢይበእ ውስተ ምድር እንተ ይሁበከ እግዚአብሔር አምላክከ ርስተ።

Deut 04:22 እስመ አንሰ እመውት በዚቲ ምድር ወኢየዐድው ለዮርዳኖስ ወአንትሙሰ ተዓድውዎ ወትወርስዋ ለይእቲ ምድር ቡርክት።

Deut 04:23 ወዑቁ እንከ አንትሙ ኢትርስዑ ኪዳኖ ለእግዚአብሔር አምላክክሙ ዘተካየደ ላዕሌክሙ ወአበስክሙ ወገበርክሙ ለክሙ ግልፎ በአምሳለ ኵሉ ምስለ ዘበእንቲአሁ ቀሠፈከ እግዚአብሔር አምላክክ።

Deut 04:24 እሳት እንተ ታኃልቅ ውእቱ ወአምላክ ቀናኢ ውእቱ።

Deut 04:25 ለእመ ወለድከ ደቂቀ ወአዋልደ ወደቂቀ ደቂቅከ ወጐንደይክሙ ላዕለ ምድር ወአበስክሙ ወገበርክሙ ለክሙ በምሳለ ኵሉ ወገበርክሙ እኪተ ቅድመ እግዚአብሔር አምላክክሙ ከመ ተምዕዕዎ።

Deut 04:26 ናሁ አሰምዕ ላዕሌክሙ ሰማየ ወምድረ ከመ ትጠፍኡ ወትደመሰሱ እምነ ምድር እንተ ውስቴታ አንትሙ ተዐድውዎ ለዮርዳኖስ ህየ ትትዋረስዋ ወኢትጐነድዩ መዋዕለ ውስቴታ እለ ተቀጥቅጦ ትትቀጠቀጡ።

Deut 04:27 ወይዘርወክሙ እግዚአብሔር ውስተ አሕዛብ ወትተርፉ ውሑዳን በኆልቍ ውስተ አሕዛብ እለ ውስቴቶሙ ያበውአክሙ እግዚአብሔር ህየ።

Deut 04:28 ወታመልኮ በህየ አማልክተ ባዕደ ግብረ እደ እለ እመሕያው ዕፀወ ወእበነ እለ ኢይሬኢዩ ወኢይሰምዑ ወኢይበልዑ ወኢያጼንው።

Deut 04:29 ወእምዝ ተኀሥሥዎ ለእግዚአብሔር አምላክክሙ በህየ ወትረክብዎ ሶበ ኀሠሥክምዎ በኵሉ ልብክሙ ወበኵሉ ነፍስክሙ በሕማምክሙ።

Deut 04:30 ወይረክበክሙ ኵሉ ዝንቱ ነገር በዳኅሪ መዋዕል ወትትመየጡ ኀበ እግዚአብሔር አምላክክሙ ወይሰምዐክሙ።

Deut 04:31 እስመ አምላክ መሓሪ ውእቱ እግዚአብሔር አምላክከ ኢይኃድገከ ወኢያጠፍአከ ወኢይረስዕ ኪዳኖሙ ለአበዊከ ዘመሐለ ሎሙ እግዚአብሔር።

Deut 04:32 ተሰአሎ ዘቀዲሙ መዋዕል ዘኮነ እምቅድሜከ እምአመ ፈጠሮ እግዚአብሔር ለእለ እመሕያው ዲበ ምድር እምጽንፈ ሰማይ እስከ ጽንፈ ሰማይ ለእመ ኮነ ከመ ዝንቱ ነገር ወለእመ ኮነ ከመዝ።

Deut 04:33 ወለእመ ሰምዐ ሕዝብ ቃለ እግዚአብሔር አምለከ ዘሕያው እንዘ ይትናገር እምነ መእከለ እሳት በከመ ሰማዕከ አንተ ወሐየውከ።

Deut 04:34 ለእመ አመከረ እግዚአብሔር ወቦአ ወነሥአ ሎቱ ሕዝባ እምነ መእከለ ሕዝብ በአመክሮ ወበተአምር ወበመድምም ወበቀትል ወበእድ ጽንዕት ወበመዝራዕት ልዑል ወበመደንግፅ ዐበይት በከመ ኵሉ ዘገብረ እግዚአብሔር በምድረ ግብጽ በቅድሜከ እንዘ ትሬኢ።

Deut 04:35 ከመ ታእምር ከመ ውእቱ እግዚአብሔር አምላክ ወአልቦ ባዕደ እንበሌሁ።

Deut 04:36 እምሰማይ ተሰምዐ ቃሉ ከመ ይምህርከ ወበምድር አርአየ እሳቶ (ዐቢየ) ወሰማዕከ ቃሎ እምነ መእከለ እሳት።

Deut 04:37 እስመ ያፈቅሮሙ ለአበዊከ ወኀረዮሙ ለዘርኦመ እምድኅሬሆሙ ኪያክሙ እምኵሉ አ(ሕ)ዛብ ወአውፅአክሙ ውእቱ በኀይሉ ዐቢይ እምነ ግብጽ።

Deut 04:38 ከመ ያጥፍኦሙ ለአሕዛብ ዐበይት ወጽኑዓን እምቅድመ ገጽከ ከመ ያብእከ ወየሀብከ ምድሮሙ ትረስ በከመ ሀለውከ ዮም።

Deut 04:39 ወታአምር ዮም ከመ ውእቱ እግዚአብሔር በሰማይ በላዕሉ ወበምድር በታሕቱ ወአልቦ በዕደ ዘእንበሌሁ።

Deut 04:40 ወዕቀቡ ኵነኔሁ ወትእዛዘ ዘእኤዝዘክሙ አነ ዮም ከመ ሠናይ ይኩንክሙ ወለውሉድክሙሂ እምድኅሬክሙ ከመ ይኑኅ መዋዕሌክሙ ውስተ ምድር እንተ ይሁበከ እግዚአብሔር አምላክክሙ በኵሉ መዋዕል።

Deut 04:41 ወይእተ አሚረ ፈለጠ ሙሴ ሠላሳ አህጉረ በማዕዱተ ዮርዳኖስ መንገለ ሠርቀ ፀሐይ ከመ ይስኪ ህየ ቀታሊ ዘቀተለ ካልኦ እንዘ ኢያአምር ወኢኮነ ጸላኢሁ ትካት ወይስኪ ውስተ አሐቲ እምእላንቱ አህጉር ወየሐዩ።

Deut 04:42 ባሶር በውስተ ገዳም ውስተ ምድረ ሐቅል ለሩቤል ወራሞት በገለአድ ለጋድ ወአውሎን በበሳን ለምናሴ።

Deut 04:43 ዝንቱ ውእቱ ሕግ ዘአዘዞሙ ሙሴ በቅድሜሆሙ ለደቂቀ እስራኤል።

Deut 04:44 ወዝንቱ ውእቱ ትእዛዝ ወኵነኔ ወፍትሕ ኵሉ ዘነገሮሙ ሙሴ ለደቂቀ እስራኤል በገዳም ወፂኦሙ እምነ ምድረ ግብጽ።

Deut 04:45 በመዕዶተ ዮርዳንስ በቈለት በቅሩብ ቤተ ፌጎር በምድረ ሴዎን ንጉሠ አሞሬዎን ዘይነብር ውስተ ሔሴቦን ዘቀተሉ ሙሴ ወደቂቀ እስራኤል ወፂኦሙ እምነ ምድረ ግብጽ።

Deut 04:46 ወተዋረሱ ምድሮሙ ወምድረ አግሂ ንጉሠ ባሳን ክልኤቱ ነገሥተ አሞሬዎን እለ ይነብሩ ማዕዶተ ዮርዳኖስ መንገለ ሠረቀ ፀሐይ።

Deut 04:47 እምአሮኤር እንተ ማዕዶተ ፈለገ አርኖን እስከ ደብረ ሴዎን ዘአርሞን።

Deut 04:48 ኵሉ አሬቦ ዘማዕዶተ ዮርዳኖስ ዘመንገለ ምሥራቀ ፀሐይ ዘመትሕተ አሴዶን ዘቦ መንድቀ።

Chapter 5

Deut 05:01 ወጸውዖሙ ሙሴ ለኵሉ እስራኤል ወይቤሎሙ ስማዕ እስራኤል ኵሎ ኵነኔ ወፍትሐ ዘአነ እነግረከ ዮም ውስተ አእዘኒክሙ በዛቲ ዕለት ወተመሀሩ ገቢሮቶ ወዐቂቦቶ።

Deut 05:02 እግዚአብሔር አምላክክሙ አቀመ ኪዳኖ ምስሌክሙ በኮሬብ አኮ ለአበዊክሙ ዘአቀመ ዘንተ ኪዳነ አላ ለክሙ እስመ አንትሙ ሀለውክሙ ዝየ ዮም ኵልክሙ ሕያዊኒክሙ።

Deut 05:03 ገጸ በገጽ ተናገረክሙ እግዚአብሔር በደብር በመእከለ እሳት።

Deut 05:04 ወአንሰ ወእግዚአብሔር መእከሌክሙ በይእቲ ዕለት ከመ እንግርክሙ ቃሎ ለእግዚአብሔር እስመ ፈራህክሙ እምቅድመ ገጸ እሳት ወኢዐረግሙ ውስተ ደብር።

Deut 05:05 ወይቤ አነ ውእቱ እግዚአብሔር አምላክክ[ሙ] ዘአውፃእኩክ[ሙ] እምነ ምድረ ግብጽ እምነ ቤተ ቅኔት ወኢይኩንከ ባዕደ አማልክተ ዘእንበሌየ።

Deut 05:06 ወኢትግበር ለከ አምላከ ዘግልፎ ወኢበኵሉ አምሳል ዘውስተ ሰማይ በላዕሉ ወኢበኵሉ ዘምድር በታሕቱ ወኢበኵሉ ዘውስተ ማይ መትሕተ ምድር ወኢትስግድ ሎሙ ወኢታምልኮሙ።

Deut 05:07 እስመ አነ እግዚአብሔር አምላክክ[ሙ] አምላከ ቀናኢ ዘይትፈደይ ኀጣይአ ወላዲ ለዕለ ውሉድ እስከ ሣልስት ወራብዕት ትውልድ ለእለ ይጸልኡኒ።

Deut 05:08 ወእገብር ምሕረተ እስከ እልፍ ትውልድ ለእለ ያፈቅሩኒ ወለእለ ያዕቅቡ ትእዛዝየ።

Deut 05:09 ኢትምሐል በስመ እግዚአብሔር አምላክከ በሐሰት እስመ ኢያነጽሕ እግዚአብሔር ለዘ ይምሕል በስሙ በሐሰት።

Deut 05:10 ወዕቀበ ዕለተ ሰንበት ከመ ትቀድሳ በከመ አዘዘከ እግዚአብሔር አምላክከ።

Deut 05:11 ሰዱሰ መዋዕለ ትገብር ግብረ ኵሉ ግብረከ ወበሳብዕት ዕለት ሰንበቶ ለእግዚአብሔር አምላክከ።

Deut 05:12 ወኢትግበር ባቲ ኵሎ ግብረከ ወኢወልደከ ወኢወለትከ ወኢገብርከ ወኢአመትከ ወኢለህምከ ወኢአድግከ ወኢኵሉ እንስሳከ ወኢግዩር ዘውስተ ዴዴከ ከመ ያዕርፍ ገብርከ (ወ)አመትከ ከማከ።

Deut 05:13 ወተዘከር ከመ ገብር አንተ በምድረ ግብጽ ወአውፅአከ እግዚአብሔር አምላክከ እምህየ በእድ ጽንዕት ወበመዝራዕት ልዑል ወበበይነ ዝንቱ አዘዘከ እግዚአብሔር አምላክከ ከመ ትዕቀበ ለዕለተ ሰንበት ወትቀድሳ።

Deut 05:14 አክብር አበከ ወእመከ በከመ አዘዘከ እግዚአብሔር አምላክከ ከመ ሠናይት ትኩን ላዕሌክ ወይኑኅ መዋዕሌከ ዲበ ምድር እንተ ወሀበከ እግዚአብሔር አምላክከ።

Deut 05:15 ኢትሖር ኀበ ብእሲተ ብእሲ።

Deut 05:16 ወኢትቅትል ነፍሰ።

Deut 05:17 ወኢትስርቅ።

Deut 05:18 ወኢትኩን ስምዐ በሐሰት ለዕለ ቢጽከ ኢትሐሱ ስምዐ።

Deut 05:19 ወኢትፍቶ ብእሲተ ካልእከ ወኢትፍቶ ቤቶ ለካልእከ ወኢገራህቶ ወኢገብሮ ወኢአመቶ ወኢላህሞ ወኢአድጎ ወኢእምኵሉ እንስሳሁ ወኢእምኵሉ ዘቦቱ ለካልእከ።

Deut 05:20 ዝንቱ ነገር ዘተናገረ እግዚአብሔር ለኵሉ ተዓይኒክሙ በውስተ ደብር በማእከለ እሳት ወጽልምት ወአውሎ ወጣቃ ወቃል ዓቢይ ወኢደገመ እንከ ወጸሐፎ ውስተ ክልኤ ጸላት ዘእብን ወወሀበኒ እግዚአብሔር።

Deut 05:21 ወኮነ ሶበ ሰማዕኩ ውእተ ቃለ እምነ ማእከለ እሳት ወደብሩሂ ይነድድ በእሳት ወመጻእክሙ ኀቤየ ኵልክሙ መላእክተ ነገድክሙ ወአእሩጊክሙ።

Deut 05:22 ወትቤሉኒ አርአየነ እግዚአብሔር አምላክነ ሰብሐቲሁ ወቃሎሂ ሰማዕነ እምነ ማእከለ እሳት ወዮም አእመርነ በዛቲ ዕለት ከመ ይትናገር እግዚአብሔር ምስለ ሰብእ ወየሐዩ።

Deut 05:23 ወይእዜኒ ኢንሙት ወኢታጥፍአነ ዛቲ እሳት ዐቢይ ለእመ ደገምነ ንሕነ ሰሚዖታ ቃሎ ለእግዚአብሔር አምላክነ ዓዲ ንመውት እንከ።

Deut 05:24 ወመኑ ውእቱ ዘሥጋ ዘይሰምዕ ቃሎ ለእግዚአብሔር ዘሕያው እንዘ ይትናገር እምነ መእከለ እሳት ከማነ ወየሐዩ።

Deut 05:25 ሖር አንተ ወስማዕ ኵሎ ዘይብል እግዚአብሔር አምላክነ ወንግረነ አንተ ኵሎ ዘይቤለከ እግዚአብሔር አምላክነ።

Deut 05:26 ወሰምዐ እግዚአብሔር ቃለ ነገርክሙ ዘነበብክሙ ዘትቤሉኒ ወይቤለኒ እግዚአብሔር ሰማዕኩ ቃሎሙ ዘይብሉ ዝንቱ ሕዝብ ኵሉ ዘይቤሉከ ወርቱዕ ኵሎ።

Deut 05:27 መኑ እምወሀቦሙ ከመዝ ይኩን ላዕሌሆሙ ከመ ይፍርሁኒ ወይዕቀቡ ትእዛዝየ በኵሉ መዋዕሊሆሙኒ ከመ ሠናይት ትኩኖሙ ወለውሉዶሙ እስከ ለዓለም።

Deut 05:28 ሖር ወበሎሙ እትውአ ውስተ አብያቲክሙአ።

Deut 05:29 ወአንተሰ ‹ቁ›ም ኀቤየ ወእንግርከ ትእዛዝየ ወኵነኔየ ወፍትሕየ ኵሎ ዘትሜህሮሙ ወይግበሩ ከማሁ ውስተ ምድር እንተ አነ እሁቦሙ ርስቶሙ።

Deut 05:30 ወዕቀቡ ከመ ትግበሩ በከመ አዘዘኒ እግዚአብሔር አምላክከ።

Deut 05:31 ወኢትትገሐሥ ኢለየማን ወኢለጋም እምነ ኵሉ ፍኖት እንተ አዘዘከ እግዚአብሔር አምላክከ ከመ ትሖር ባቲ ወከመ ሠናይት ትኩንክሙ ወከመ ታዕርፉ ወይኑኅ መዋዕሌክሙ ውስተ ምድር እንተ ትትዋረሱ።

Chapter 6

Deut 06:01 ውእቱ ትእዛዝ ወኵነኔ ወፍትሕ ኵሎ ዘአዘዘ እግዚአብሔር አምላክነ ከመ እምህርክሙ ትግበሩ በውስተ ምድር እንተ ውስቴታ ትበውኡ ትትዋረስዋ።

Deut 06:02 ከመ ትፍርህዎ ለእግዚአብሔር አምላክክሙ ወከመ ትዕቀቡ ኵሉ ኵነኔሁ ወትእዛዘ ኵሎ ዘአነ እኤዝዘክሙ ዮም አንተ ወወልድከ ወደቂቀ ወልድከ በኵሉ መዋዕለ ሕይወትከ ከመ ይኑኅ መዋዕሌክሙ።

Deut 06:03 ወስማዕ እስራኤል ከመ ትግበር ወከመ ትዕቀቡ ከመ ሠናይተ ትኩንክሙ ወከመ ይኑኅ መዋዕሌክሙ ወከመ ትትባዝኁ ጥቀ በከመ ይቤ እግዚአብሔር አምላኮሙ ለአበዊክሙ ከመ የሀብከ ምድረ እንተ ትውሕዝ ሐሊበ ወመዓረ።

Deut 06:04 ወዝንቱ ውእቱ ትእዛዝ ወኵነኔ ኵሉ ዘአዘዞሙ ሙሴ ለደቂቀ እስራኤል በገዳም ወፂኦሙ እምነ ምድረ ግብጽ።

Deut 06:05 ስማዕ እስራኤል እግዚአብሔር አምላክነ እግዚአብሔር አሐዱ ውእቱ።

Deut 06:06 ወአፍቅሮ ለእግዚአብሔር አምላክከ በኵሉ ልብከ ወበኵሉ ነፍስከ ወበኵሉ ኀይልከ፡፡

Deut 06:07 ወየሀሉ ውስተ ልብከ ኵሎ ዝንቱ ነገር ዘአነ እነግረከ ዮም ወውስተ ነፍስከ።

Deut 06:08 ወመህሮ ለወልድከ ያሁ እንዘ ትነብር ውስተ ቤት ወእንዘ ተሐውር ውስተ ፍኖት፡፡ ወለእመ ሰከብከሂ ወለእመ ተ(ን)ሣእከሂ።

Deut 06:09 ወግበሮ ከመ ታእምር ውስተ እዴከ ወይኩንከ ዘኢይትሐወሥ እምቅድመ አዕይንቲከ።

Deut 06:10 ወጸሐፍዎ ውስተ መርፈቀ ኆኅተ አብያቲክሙ ወውስተ ዴዳቲክሙ።

Deut 06:11 ወአመ አበአከ እግዚአብሔር (አምላክከ) ውስተ ምድር እንተ (እግዚአብሔር) መሐለ ለአበዊከ ለአብርሃም ወለይስሐቅ ወለያዕቆብ ከመ የሀብከ አህጉረ ዓቢይተ ወሠናይተ ወአብያተ ዘኢነደቀ።

Deut 06:12 ዘምሉእ ኵሎ በረከተ ዘኢዘገብከ ወዐዘትተ ዘውቅሮ ዘኢወቅርከ ወአዕጻደ ዘይት ዘኢተካልከ።

Deut 06:13 ወእምድኅረ በለዕከ ወጸገብከ ዑቅ እንከ ኢትርስዖ ለእግዚአብሔር አምላክከ ዘአውፅአከ እምነ ምድረ ግብጽ እምነ ቤተ ቅኔት።

Deut 06:14 ወፍርሆ ለእግዚአብሔር አምላክከ ወሎቱ ለባሕቲቱ አምልክ ወሎቱ ትልዎ ወበስመ ዚአሁ መሐል።

Deut 06:15 ወኢትሖር ኀበ አማልክተ ባዕድ ኀበ አማልክተ ሕዝብ እለ አውድክሙ እስመ አምላክ ቀናኢ ውእቱ እግዚአብሔር አምላክከ።

Deut 06:16 ወዑቅ ኢይትመዓዕከ እግዚአብሔር አምላክከ በመዐቱ ወይሤርወከ እምነ ገጸ ምድር።

Deut 06:17 ወኢታመክሮ ለእግዚአብሔር አምላክከ በከመ አመከርካሁ አመ ዕለተ መንሡት።

Deut 06:18 ትዓቅብ ወዕቀብ ትእዛዞ ለእግዚአብሔር አምላክከ ወስማዕ ኵነኔሁ ኵሎ ዘአዘዘከ።

Deut 06:19 ከመ ትግበር ዘሠናይ ወዘአዳም ቅድሜሁ ለእግዚአብሔር አምላክክሙ ከመ ሠ(ናይት ትኩንክሙ ወትባእ ትትዋረስ) ምድረ ቡርክት እንተ መሐለ እግዚአብሔር ለአበዊክሙ።

Deut 06:20 ከመ ይስድድ ኵሎ ፀረከ እም(ቅ)ድመ ገጽከ በከመ ይቤ እግዚአብሔር።

Deut 06:21 ወሶበ ተስእለከ ወልድከ (ጌሠመ) ወይቤለከ ምንት ውእቱ (ዝንቱ ትእዛዝ) ወኵነኔ ወፍትሕ ኵሎ ዘአዘዘነ እግዚአብሔር አምላክነ።

Deut 06:22 ወትብሎ ለወልድከ አግብርቲሁ ንሕነ ለፈርዖን በብሔረ ግብጽ ወአውፅአነ እግዚአብሔር እምህየ በእድ ጽንዕት ወበመዝራዕት ልዑል።

Deut 06:23 ወፈነወ እግዚአብሔር ተአምረ ወመድምመ ዐቢየ ወእኩየ ላዕለ ግብጽ ወለዕለ ፈርዖን ወላዕለ ቤቱ በቅድሜነ።

Deut 06:24 ወኪያነሰ ወአውፅአነ እምህየ ከመ ያብአነ ውስተ ዛቲ ምድር ወየሀበነሃ እንተ መሐለ ከመ ያሀቦሙ ለአበዊነ።

Deut 06:25 ወአዘዘነ እግዚአብሔር ኵሎ ዘንተ ኵነኔ ከመ ንግበር ወከመ ንፍርሆ ለእግዚአብሔር አምላክነ ከመ ሠናይተ ትኩን ላዕሌነ በኵሉ መዋዕሌነ ወከመ ንሕዮ በከመ ዮም።

Deut 06:26 ወከመ ንርከብ ምሕረተ ለእመ ዐቀብነ ከመ ንግበር ኵሎ ዘንተ ትእዛዘ በቅድመ እግዚአብሔር አምላክነ በከመ አዘዘነ እግዚአብሔር።

Chapter 7

Deut 07:01 ወለእመ አባአከ እግዚአብሔር አምላክከ ውስተ ምድር እንተ ላቲ ተሐውር ህየ ከመ ትረሳ ወአሰሰለ አሕዛበ ዐበይተ ወብዙኀ እምቅድመ ገጽከ ኬጤዎን ወጌርጌሴዎን ወአሞሬዎን ወከናኔዎን ወፌርዜዎን ወኤዌዎን ወኢያቤሴዎን ሰብዓቱ አሕዛብ ዐበይት እለ ይጸንዑነ።

Deut 07:02 ወአግብኦሙ እግዚአብሔር አምላክከ ውስተ እደዊከ ወቀተልካሆሙ ወአጥፍኦ አጥፍኦሙ ወኢትትከየድ ምስሌሆሙ ኪዳነ ወኢትምሐርዎሙ።

Deut 07:03 ወኢትትሐመዎሙ ወለተከ ኢተሀብ ለወልዱ ወወለቶ ኢትንሣእ ለወልድከ።

Deut 07:04 እስመ ያክሕዱ ለወልድከ እምኔየ ወያመልክ በዕደ አማልክተ ወይትመዕዐ እግዚአብሔር መዐተ ለዕሌክሙ ወይሤርወከ ፍጡነ።

Deut 07:05 እለ ከመዝ ግበርዎሙ መሥዋዓቲሆሙ ንሥተ ወምሳሌሆሙ ቀጥቅጡ ወአማልክቲሆሙ ዘግልፎ አውዕዩ በእሳት።

Deut 07:06 እስመ ሕዝብ ቅዱስ አንተ ለእግዚአብሔር አምላክከ ወኪያከ አብደረ ኀርየ እግዚአብሔር አምላክከ ከመ ትኩኖ ሕዝቦ ሎቱ እምነ ኵሉ አሕዛብ እለ ሀለው ዲበ ገጸ ምድር።

Deut 07:07 ወአኮ እስመ ተበዝኁ እምነ ኵሉ አሕዛብ አብደረ ኀርዮተክሙ እግዚአብሔር አንትሙሰ ትውሕዱ እምነ ኵሎ አሕዛብ።

Deut 07:08 እለ እስመ አፍቀረክሙ እግዚአብሔር ወእስመ የዐቅብ መሐላሁ ዘመሐለ ለአበዊክሙ በበይነ ዝንቱ አውፅአክሙ እግዚአብሔር አምላክከ ሙ በዕድ ጽንዕት ወበመዝራዕት ልዑል ወቤዘወከ እምነ ቤተ ቅኔት እምነ እዴሁ ለፈርዖን ንጉሠ ግብጽ።

Deut 07:09 ወታአምር ከመ ውእቱ እግዚአብሔር አምላክከ ውእቱ እግዚእ ወውእቱ አምላክ ማእመን ዘየዐቅብ ኪዳኖ ወምሕረቶ ለእለ ያፈቅርዎ ወያዐቅቡ ትእዛዞ እስከ እልፍ ትውልድ።

Deut 07:10 ወይትቤቀሎሙ ለእለ ይጸልእዎ በቅድመ ገጾሙ ወይሤርዎሙ ወኢያጐንዲ ሠርዎቶሙ ለእለ ይጸልእዎ በቅድመ ገጾሙ ወኢያጐነዲ ፈድዮቶሙ ለእለ ይጸልእዎ በቅድመ ገጾሙ።

Deut 07:11 ወዕቀቡ ትእዛዞ ወኵነኔሁ ወፍትሐ ኵሎ ዘአነ እኤዝዘክሙ ዮም ከመ ትግበር።

Deut 07:12 ወለእምከመ ሰማዕክሙ ዘንተ ኵነኔሁ ወዐቀብክሙዎ ወገበርክሙዎ እግዚአብሔርኒ ያዐቅብ ለከ ኪዳኖ ወምሕረቶ ዘመሐለ ለአበዊክሙ።

Deut 07:13 ወ(ያ)ፈቅረከ ወይባርክከ ወያስተበዝኀከ ወይባርከ ለከ ፍሬ ከርሥከ ወፍሬ ምድርከ ወስርናየከ ወወይነከ ወቅብእከ ወአዕጸዳተ ላህምከ ወመራዕየ አባግዒከ ላዕለ ምድር እንተ መሐለ እግዚአብሔር ለአበዊከ ያሀብከ።

Deut 07:14 ወትከውን ቡሩከ እምነ ኵሉ አሕዛብ ወአልቦቱ መካነ እምነ አንስቲያክሙ ወኢእንተ አልባቲ ውሉደ ወኢእምነ እንስሳክሙ።

Deut 07:15 ወያሴስል እግዚአብሔር እምኔከ ኵሎ ደዌ ወኵሎ ሕማመ እኩየ ዘርኢከ መጽአ ለዕለ ግብጽ ወኢያመጽአ ለዕሌከ ለውእቱ ኵሉ ዘርኢከ ወይመይጦ እምኔከ ወይወስዶ ላዕለ ፀርከ ወላዕለ ኵሉ እለ ይጸልኡከ።

Deut 07:16 ወትበልዕ ምህርካሆሙ ለአሕዛብ ዘይሁበከ እግዚአብሔር አምላክከ ወኢትመሐኮሙ ዐይንከ ወኢታምልኮሙ አማልክቲሆሙ እስመ እኩይ ውእቱ ለከ ዝንቱ።

Deut 07:17 ወለእመሰ ትብል በልብከ ይበዝኅ ዝንቱ ሕዝብ ወእፎ እክል አጥፍኦቶሙ ኢትፍርሆሙ።

Deut 07:18 ተዘክሮ ተዘከር ኵሎ ዘገብረ እግዚአብሔር አምላክከ ላዕለ ፈርዖን ወላዕለ ኵሉ ግብጽ ዐቢይ መንሱተ ዘርእያ አዕይ(ን)ቲክሙ ወውእቱ ተአምር።

Deut 07:19 ወመድምመ ዐበይተ ወእደ ጽንዕት ወበመዝራዕት ልዑል ዘከመ አውፅአከ እግዚአብሔር አምላክከ እምህየ ከማሁ ይገብሮሙ እግዚአብሔር አምላክክሙ ለኵሉ አሕዛብ እለ ትፈርሁ አንትሙ እምቅድመ ገጾሙ።

Deut 07:20 ወይፌኑ እግዚአብሔር አምላክከ ቅድሜከ መቅሠፍተ ላዕሌሆሙ እስከ ያጠፍኦሙ ለእለ ተርፉ ወለእለ ተኀብኡ እምኔከ።

Deut 07:21 ወኢትደንግፅ እምቅድመ ገጾሙ እስመ እግዚአብሔር አምላክከ ሀለወ ምስሌከ ወውእቱ አምላክ ዐቢይ ወጽኑዕ።

Deut 07:22 ወያጠፍኦሙ እግዚአብሔር አምላክከ ለእሉ አሕዛብ እምቅድመ ገጽከ በበ ንስቲት ንስቲት ወኢትክል አጥፍኦቶሙ ፍጡነ ከመ ኢትኩን ምድር ሐቅለ ወይበዝኅ ለዕሌከ አራዊተ ገዳም።

Deut 07:23 ወያገብኦሙ እግዚአብሔር አምላክከ ውስተ እዴከ ወይደመስሶሙ በዐቢይ ሕርትምና እስከ ያጠፍኦሙ።

Deut 07:24 ወያገብኦሙ ለነገሥቶሙ ውስተ እደዊከ ወይደመስስ ስሞሙ እምውእቱ መካን ወአልቦ ዘይትቃውም ቅድመ ገጽከ እስከ ያጠፍኦሙ እግዚአብሔር።

Deut 07:25 ለኵሉ ግልፎ አማልክቲሆሙ ወአውዕይዎሙ በእሳት ወኢትፍቱ ኢወርቀ ወኢብሩረ እምኔሆሙ ወኢትንሣእ ለከ ከመ ኢትጌጊ ቦሙ እስመ ርኵሳን እሙንቱ በኀበ እግዚአብሔር አምላክከ።

Deut 07:26 ወኢታብእ ርኵሰ ውስተ ቤትከ ወትከ[ው]ን ርጉመ ከማሁ አርኵሶ ታረኵሶ ወአሥቆርሮ ታሥቆርሮ እስመ ርጉም ውእቱ።

Chapter 8

Deut 08:01 ወዕቀቡ ከመ ትግበሩ ኵሎ ትእዛዘ ዘእኤዝዘክሙ አነ ዮም ከመ ትሕይው ወትትባዝኁ ወትበኡ ትትዋረሱ ምድረ እንተ መሐለ እግዚአብሔር ለአበዊክሙ።

Deut 08:02 ወተዘከር ኵሎ ፍኖተ እንተ ወሰደከ እግዚአብሔር አምላክከ ውስተ ገዳም ከመ ያሕምምከ ወከመ ያመክርከ ወከመ ያእምር ልብከ ለእመ ተዐቅብ ትእዛዞ ወለእመ አልቦ።

Deut 08:03 ወአሕመመከ ወአርኀበከ ወእምዘ መና ሴሰየከ ዘኢያእመሩ አበዊከ ከመ ያርኢከ ከመ ኢኮነ በእክል በሕቲቱ ዘየሐዩ ሰብእ አላ በኵሎ ቃል እንተ ትወፅእ እምአፉሁ ለእግዚአብሔር የሐዩ ሰብእ።

Deut 08:04 አልባሲከኒ ኢበልየ በላዕሌከ ወእገሪከኒ ኢረስሐ ናሁ ዓርብዓ ዓም።

Deut 08:05 ወአእምር በልብከ እስመ ከመ ይጌሥጽ ብእሲ ወልዶ ከማሁ ይጌሥጽከ እግዚአብሔር አምላክከ።

Deut 08:06 ወዕቀብ ኵሎ ትእዛዞ ለእግዚአብሔር አምላክከ ከመ ትሖር በፍኖቱ ወትፍርሆ።

Deut 08:07 እስመ እግዚአብሔር አምላክከ ያበውአከ ውስተ ምድር ቡርክት ወብዝኅት እንተ ወሐይዝተ ማይ ወዐዘቃቲሃ ከመ ቀላይ ወይትከዐው ውስተ ገዳም ወውስተ አድባር።

Deut 08:08 ምድረ ስርናይ ወስገም ወአዕጻደ ወይን ወበለስ ወሮማን ምድረ ኤልያስ ዘዘይት ወመዓር።

Deut 08:09 ምድር እንተ ኢኮነት በአስተአክሎ ዘትበልዖ ለእክልከ ወአልቦ ዘተኀጥእ ምንተኒ ውስቴታ ምድር እንተ እበኒሃ ኀጺን ወእምውስተ አድባሪሃ ይኤልድዎ ለብርት።

Deut 08:10 ወብላዕ ወጽገብ ወባርኮ ለእግዚአብሔር አምላክከ በውስተ ምድር ቡርክት እንተ ወሀበከ።

Deut 08:11 ወዑቅ ርእሰከ ወኢትርስዖ ለእግዚአብሔር አምላክከ ከመ ትዕቀብ ትእዛዞ ወፍትሖ ወኵነኔሁ ኵሎ ዘአነ እኤዝዘክ[ሙ] ዮም።

Deut 08:12 ዮጊ ሶበ በላዕከ ወጸገብከ ወነደቀ አብያተ ሠናያተ ወነበርከ ውስቴቶሙ ወበዝኀ ለከ አባግዒከ ወአልህምቲከ ወሶበ በዝኀ ለከ ወርቅ ወብሩር ወበዝኀ ለከ ኵሉ ንዋይከ ዮጊ ታዐቢ ልበከ።

Deut 08:13 ወትረስዖ ለእግዚአብሔር አምላክከ ዘአውፅአከ እምነ ምድረ ግብጽ እምነ ቤተ ቅኔት።

Deut 08:14 ወወሰደከ ውስተ ገዳም ዘዐቢይ ወግሩም ውእቱ ዘአራዊተ ምድር ዘይነስክ ወዓቃርብተ ምድር ወጽምእ ወአልቦ (ማ)የ ለስቴይ ዘአውፅአ ለከ እምውስተ እብን ኰኵሕ ነቅዐ ማይ ጥዑም።

Deut 08:15 ዘሴሰየከ መና በገዳም ዘኢያአመሩ አበዊከ ከመ ያሕምምከ ወያመክረከ ወያሠኒ ላዕሌከ በደኃሪ መዋዕሊከ።

Deut 08:16 ወኢትበል በልብከ በጽንዕየ ወበኃይለ[የ] እዴየ ገበርኩ ሊተ ዘንተ ኀይለ ዐቢየ።

Deut 08:17 ወተዘከሮ ለእግዚአብሔር አምላክከ እስመ ውእቱ ይሁበከ ኀይለ ከመ ያቅም ኪዳኖ ዘመሐለ እግዚአብሔር ለአበዊከ በከመ ዮም።

Deut 08:18 ወለእመ ረሲዐ ረሳዕካሁ ለእግዚአብሔር አምላክከ ወሖርከ ድኅረ በዕድ አማልክት ወአምላክሆሙ ወሰገድከ ሎሙ አሰምዕ ላዕሌከ ዮም ሰማይ ወምድረ ከመ ጠፊአ ትጠፍእ።

Deut 08:19 በከመ አሕዛብ ኵሎሙ እለ ደምሰሶሙ እግዚአብሔር እምቅድመ ገጽክሙ ከማሁ ትደመስሱ እስመ ኢሰማዕክሙ ቃለ እግዚአብሔር አምላክክሙ።

Chapter 9

Deut 09:01 ስማዕ እስራኤል ናሁ ተዐድዎ አንተ ዮም ለዮርዳኖስ ከመ (ትሖር) ትትዋረሶሙ ለአሕዛብ ዐቢይት እለ ይጸንዑክሙ ወአህጉር ዐበይት እለ አረፍት ቅጽሮን ይበጽሕ እስከ ሰማይ።

Deut 09:02 ሕዝብ ዐቢይ ወነዋኅት እለ ትብሎሙ አንተ።

Deut 09:03 ወታአምር ዮም ከመ እግዚአብሔር አምላክከ የሐውር ቅድመ ገጽከ (እሳት) ዘይዌድእ ውእቱ ወውእቱ ይሤርዎሙ ውእቱ ያነትዖሙ እምቅድመ ገጽከ ወያጠፍኦሙ ወይደመስሶሙ ፍጡነ በከመ ይቤሉከ እግዚአብሔር።

Deut 09:04 ወኢትበል በልብከ ሶበ አጥፍኦሙ እግዚአብሔር ለውእቶሙ አሕዛብ እምቅድመ ገጽከ በበይነ ጽድቅየ አብአኒ እግዚአብሔር እትዋረሳ ለዛቲ ምድር ቡርክት አላ በበይነ ኀጢአቶሙ ለውእቶሙ አሕዛብ አጥፍኦሙ እግዚአብሔር እምቅድመ ገጽከ ወአኮ በበይነ ጽድቅ(ከ) ወአኮ በበይነ ንጽሐ ልብከ ዘትበውእ አንተ (ት)ትዋረሳ ለምድሮሙ።

Deut 09:05 አላ በበይነ ኀጢአቶሙ ለውእቶሙ አሕዛብ ያጠፍኦሙ እግዚአብሔር ለውእቶሙ አሕዛብ እምቅድመ ገጽከ ወከመ ያቅም ኪዳኖ ዘመሐለ እግዚአብሔር ለአበዊክሙ ለአብርሃም ወለይስሐቅ ወለያዕቆብ።

Deut 09:06 ወታእምር ዮም ከመ አኮ በበይነ ጽድቅከ ዘይሁበከሃ እግዚአብሔር አምላክከ ትትዋረሶ ለይእቲ ምድር ቡርክት እስመ ሕዝብ ዘያገፍ ክሳዶ አንተ።

Deut 09:07 ወተዘከር ወኢትርሳዕ ሚመጠነ አምዕዐካሁ ለእግዚአብሔር አምላክከ በገዳም እምአመ አውፅአከ እምነ ምድረ ግብጽ እስከ [ወ]በጽሐክሙ ውስተ ዝንቱ መካን እንዘ ትክሕድዎ ለእግዚአብሔር።

Deut 09:08 ወበኮሬብሂ አምዕዐክምዎ ለእግዚአብሔር ወተምዕዕ እግዚአብሔር ላዕሌክሙ ከመ ያጥፍአክሙ።

Deut 09:09 አመ ዐረጉ ውስተ ደብር ከመ እንሣእ ክልኤ ጽለተ ዘእብን ጽላት ዘኪዳን ዘተካየደ እግዚአብሔር ምስሌክሙ።

Deut 09:10 ወነበርኩ ውስተ ደብር አርብዓ ዕለተ ወአርብዓ ሌሊተ እክለ ኢበለዕኩ ወማይ ኢሰተይኩ።

Deut 09:11 ወወሀበኒ እግዚአብሔር ክልኤ ጽላተ ዘእብን ወተጽሕፋ በአጽባዕቱ ለእግዚአብሔር ወተጽሕፉ ወውእቶን ኵሉ ቃል ዘነገረነ እግዚአብሔር በውስተ ደብር አመ ተጋብአክሙ።

Deut 09:12 ወበአርብዓ ዕለት ወበአርብዓ ሌሊት ወሀበኒ እግዚአብሔር ክልኤ ጽለተ ዘእብን ጽላተ ዘኪዳን።

Deut 09:13 ወይቤለኒ እግዚአብሔር ተንሥእ ወሖር ፍጡነ እምዝየ እስመ አበሰ ሕዝብከ ዘአውፅአከ እምነ ምድረ ግብጽ ወፍጡነ ክሕዱ እምውስተ ፍኖት እንተ አዘዝካሆሙ ገብሩ ሎሙ ስብኮ።

Deut 09:14 ወይቤለኒ እግዚአብሔር እቤለከ ምዕረ ወካዕበ እንዘ እብል ርኢኩዎ ለዝንቱ ከመ ሕዝብ ግዙፈ ክሳድ ውእቱ።

Deut 09:15 ኅድገኒ አጥፍኦሙ ወእደምስስ ስሞሙ እምታሕተ ሰማይ ወእገብረከ ውስተ ሕዝብ ዐቢይ ወጽኑዕ ወዘይበዝኅ እምነ ዝንቱ ፈድፋደ።

Deut 09:16 ወተመየጥኩ ወወረድኩ እምነ ደብር ወደብሩሰ ይነድድ በእሳት ወእልክቱኒ ክልኤ ጽለተ ውስተ ክልኤሆን እደዊየ።

Deut 09:17 ወሶበ ርኢኩ ከመ አበስክሙ ቅድመ እግዚአብሔር አምላክክሙ ወገበርክሙ ለክሙ ስብኮ ወኀደግሙ ፍኖተ እንተ አዘዘክሙ እግዚአብሔር ወነሣእኩዎን ለእልክቱ ክልኤ ጽለተ ወገደፍኩዎን እምውስተ ክልኤሆን እደዊየ ወቀጥቀጥኩዎን በቅድሜክሙ።

Deut 09:18 ወሰአልኩ ዳግመ ቅድመ እግዚአብሔር ከመ ቀዲሙ አርብዓ ዕለት ወአርብዓ ሌሊት እክለ ኢበላዕኩ ወማይ ኢሰተይኩ በእንተ ኵሉ ኀጣውኢክሙ ዘገበርክሙ ወዘአበስክሙ እኩየ ቅድመ እግዚአብሔር አምላክክሙ ከመ ታምዕዕዎ።

Deut 09:19 ወፈራህኩ በእንተ መዕቱ ዘተምዐ እግዚአብሔር ላዕሌክሙ ከመ ያጥፍአክሙ ወሰምዐኒ እግዚአብሔር በውእቶን መዋዕል።

Deut 09:20 ወላዕለ አሮንሂ ተምዕዐ እግዚአብሔር ጥቀ ከመ ይሠርዎ ወጸለይኩ ለዕለ አሮንሂ በውእቶን መዋዕል ወበእንተ ጌጋይክሙሂ ዘገበርክሙ ላህመ።

Deut 09:21 ወነሣእኩዎ ወቀጥቀጥኩዎ ወሐረጽክዎ እስከ አድቀቅክዎ ጥቀ ቦሕቁ ወኮነ ከመ ጸበል ወወደይክዎ ለውእቱ ሐሪጹ ውስተ ነቅዐ ዘይወርድ እምነ ደብር።

Deut 09:22 ወበኀበ ውዕየትኒ ወአመ መንሱትኒ ወበኀበ ተዝካረ ፍትወትኒ አምዕዐክምዎ ለእግዚአብሔር አምላክክሙ።

Deut 09:23 ወአመሂ ፈነወክሙ እግዚአብሔር እምነ ቃዴስ በርኔ ወይቤለክሙ ዕረጉ ወትዋረስዋ ለይእቲ ምድር እንተ እሁበክሙ ወክሕድክምዎ በቃለ እግዚአብሔር አምላክክሙ ወኢአመንክምዎ ወኢሰማዕክሙ ቃሎ።

Deut 09:24 ወኮንክሙ ከሐድያነ በእግዚአብሔር እምይእቲ ዕለት እንተ ተአምረ ለክሙ።

Deut 09:25 ወሰአልኩ ቅድመ እግዚአብሔር አርብዓ ዕለተ ወአርብዓ ሌሊተ በከመ ሰአልኩ ቀዲሙ እስመ ይቤ እግዚአብሔር ከመ ያጥፍኦ(ክ)ሙ።

Deut 09:26 ወጸለይኩ ኀበ እግዚአብሔር ወእቤ እግዚኦ ንጉሦሙ ለአማልክት ኢትሠርዎሙ ለሕዝብከ ወለመክ(ፈል)ትከ ዘቤዘውከ በኀይልከ ዐቢይ እለ አውፅአከ እምነ ግብጽ በዐቢይ ኀይልከ ወበእዴከ ጽንዕት ወበመዝራዕትከ ልዑል።

Deut 09:27 ተዘከር አብርሃምሃ ወይስሐቅሃ ወያዕቆብሃ አግብርቲከ እለ መሐልከ ሎሙ በርእስከ ወኢትነጽር እኩዮሙ ለዝንቱ ሕዝብ ወኢ(አ)በሰሆሙ ወጌጋዮሙ።

Deut 09:28 ከመ ኢይበሉ እለ ይነብሩ ውስተ ምድር እለ እምኀቤሆሙ አውፃእከነ እስመ ስእነ እግዚአብሔር አብኦ(ቶ)ሙ ውስተ ምድር እንተ ይቤሎሙ ወእስመ ይጸልኦሙ አውፅኦሙ ከመ ይቅትሎሙ በገዳም።

Deut 09:29 ወእሉሰ ሕዝብከ እሙንቱ ወርስትከ እለ አውፅአከ እምነ ግብጽ በዐቢይ ኀይልከ ወበጽኑዕ ወልዑል መዝራዕትከ።

Chapter 10

Deut 10:01 ወይቤለኒ እግዚአብሔር ወበውእቶን መዋዕል ቅር ለከ ክልኤ ጽላተ ከመ እለ ቀዲሙ ወዕረግ ኀቤየ ውስተ ደብር ወግበር ታቦተ እንተ ዕፅ።

Deut 10:02 ወእጽሕፍ ውስተ ውእቶን ጽላተ ኵሎ ቃለ ዘሀለወ ውስተ እለክቱ ጽላት እለ ቀዲሙ እለ ቀጥቀጥከ ወደዮን ውስተ ታቦተ።

Deut 10:03 ወገበርኩ ታቦተ እንተ ዕፅ ዘኢይነቅዝ ወወ(ቀ)ርኩ ክልኤ ጽላተ ዘእብን ከመ እለ ቀዲሙ ወዐረጉ ውስተ ደብር ወውስተ እዴየ ውእቶን ክልኤሆን ጽላት።

Deut 10:04 ወጸሐፈ ውስተ ውእቶን ጽላት በከ[መ] ውእቱ መጽሐፍ ዘቀዲሙ ዐሥሩ ቃል ዘነገረኒ እግዚአብሔር በደብረ ሲና በመእከለ እሳት።

Deut 10:05 ወወደይኩዎን ውስተ ታቦት ለውእቶን ጽላት እለ ገበርኩ ወነበራ ህየ በከመ አዘዘኒ እግዚአብሔር።

Deut 10:06 ወግዕዙ ደቂቀ እስራኤል እምነ ቤሮሱ ዘደቂቀ ኢያቅም ዘሚሳዴ ወበህየ ሞተ አሮን ወተቀብረ በህየ ወተሠይመ በህየ አልዓዛር ወልዱ ካህን አልዓዛር ህየቴሁ።

Deut 10:07 ወእምህየ ግዕዙ ውስተ ገድገድ ወእምነ ገድገድ ውስተ ዔጤቦታ ምድር ዘአንቅዕተ ማይ።

Deut 10:08 ወበውእቶን መዋዕል ፈለጦሙ እግዚአብሔር ለነገደ ሌዊ ከመ ይጸሩ ታቦተ ሕጉ ለእግዚአብሔር ወከመ ይቁሙ ቅድመ እግዚአብሔር ወይግበሩ ወይጸልዩ በስመ ዚአሁ እስከ ዛቲ ዕለት።

Deut 10:09 ወበበይነ ዝንቱ አልቦሙ ለሌዋዊያን ክፍለ ወርስተ ምስለ አኃዊሁ (እስመ) እግዚአብሔር ውእቱ ክፍሉ በከመ ይቤሎ።

Deut 10:10 ወአንሰ ቆምኩ ውስተ ደብር አርብዓ ዕለተ ወአርብዓ ሌሊተ ወሰምዐኒ እግዚአብሔር በውእቶን መዋዕል ወኀደገክሙ እግዚአብሔር ወኢያጥፍአክሙ።

Deut 10:11 ወይቤለኒ እግዚአብሔር ሖር ወንግር ቅድሜሆሙ ለዝንቱ ሕዝብ ወይባኡ ወይትዋረሱ ምድረ እንተ መሐልኩ ለአበዊሆሙ ከመ አሀቦሙ።

Deut 10:12 ወይእዜኒ እስራኤል ምንተ ይፈቅድ እግዚአብሔር እምኔከ እንበለ ትፍርሆ ለእግዚአብሔር አምላክክሙ ወትሖር በኵሉ ፍናው ወከመ ታፍቅሮ ወታምልኮ ለእግዚአብሔር አምላክከ በኵሉ ልብከ ወበኵሉ ነፍስከ ወትዕቀብ ትእዛዞ ለእግዚአብሔር አምላክከ ወኵነኔሁ ኵሎ ዘአነ እኤዝዘከ ዮም ከመ ሠናይ ይኩንከ።

Deut 10:13 ወናሁ ለእግዚአብሔር አምላክከ ሰማይ ወሰማየ ሰማያት ወምድር ወኵሉ ዘውስቴታ።

Deut 10:14 ወዳእሙ አበዊክሙ አብደረ እግዚአብሔር ያፍቅሮሙ ወኀረየ ዘርኦሙ እምድኅሬሆሙ ኪያክሙ እምነ ኵሉ አሕዛብ እስከ ዛቲ ዕለት።

Deut 10:15 ወግዘሩ እከዮ ለልብክሙ ወኢታግዝፉ ክሳደክሙ እንከ እስመ እግዚአብሔር አምላክክሙ ውእቱ።

Deut 10:16 አምላከ አማልክት ወእግዚአ አጋእስት ውእቱ እግዚአብሔር ዐቢይ ወጽኑዕ ወግሩም ዘኢያደሉ ለገጽ ወኢይነሥኦ ሕልያነ።

Deut 10:17 ወይገብር ፍትሐ ለግዩር ወለእለ ማውታ ወለአቤር ወያፈቅሮ ለግዩር ወይሁቦ ሲሰዮ ወዐራዞ።

Deut 10:18 ወአፍቅርዎ ለግዩር እስመ አንትሙኒ ግዩራን ኮንክሙ በምድረ ግብጽ።

Deut 10:19 ለእግዚአብሔር አምላክከ ፍርሆ ወሎቱ ለባሕቴቱ አምልኮ ወሎቱ ትልዎ።

Deut 10:20 እስመ ውእቱ ትምክሕትክሙ ወውእቱ አምለክከ ዘገብረ ለከ ዐቢያተ ወእላንተ ክቡራተ ዘርእያ አዕይንቲከ።

Deut 10:21 በሰብዓ ነፍስ ወረዱ አበዊከ ውስተ ግብጽ ወይእዜሰ ገብረከ እግዚአብሔር አምላክከ ከመ ከዋክብተ ሰማይ በብዝኅ።

Chapter 11

Deut 11:01 ወአፍቅሮ ለእግዚአብሔር አምላክከ ወዕቀብ ሕጎ ወኵነኔሁ ወትእዛዘ ወፍትሖ በኵሉ መዋዕለ ሕይወትከ።

Deut 11:02 ወታእምሩ ዮም ከመ አኮ ደቂቅክሙ ዘርእዩ ወአእመሩ ተግ(ሣ)ጸ ለእግዚአብሔር አምላክክ ወአቢያቲሁ ወእድ ጽንዕት ወመዝራዕት ልዑል።

Deut 11:03 ወተአምሪሁ ወመድምም ኵሎ ዘገብረ በመእከለ ግብጽ ወበፈርዖን ንጉሠ ግብጽ ወበኵሉ ምድሩ።

Deut 11:04 ወኵሎ ዘገብረ በኀይሎሙ ለግብጽ ወበሰረገላቲሆሙ ወበአፍራሲሆሙ ዘከመ ከደኖሙ ማይ ባሕር ኤርትራ ለዕለ ገጾሙ እንዘ ይዴግኑክሙ እሙንቱ እምድኅሬክሙ ወአጥፍኦሙ እግዚአብሔር አምላክክሙ እስከ ዕለት።

Deut 11:05 ወኵሎ ዘገብረ ለክሙ በገዳም እስከ በጽሕክሙ ዘንተ መካነ።

Deut 11:06 ወኵሎ ዘገብረ በዳታን ወበአቤሮን ደቂቀ ኤልያብ ወልደ ሮቤል እንተ ፈትሐት ምድር አፉሂ ወወኅጠቶሙ ወለአብያቲሆሙ ወለደባትሪሆሙ ወለኵሉ ንዋዮሙ ዘምስሌሆሙ እምነ መእከሎሙ ለኵሉ እስራኤል።

Deut 11:07 እስመ አዕይንቲክሙ ርእያ ኵሎ ግብረ ዐቢያተ ዘገብረ እግዚአብሔር።

Deut 11:08 ወዕቀቡ ኵሎ ትእዛዞ ዘአነ እኤዝዘክሙ ዮም ከመ ትሕየው ወትትባዝኁ ወትባኡ ትትዋረሱ ምድረ እንተ ላቲ ተዐድው ዮርዳኖስ ከመ ትትዋረስዋ በህየ።

Deut 11:09 ከመ ይኑኅ መዋዕሊክሙ በውስተ ምድር እንተ መሐለ እግዚአብሔር ለአበዊክሙ ከመ የሀቦሙ ወለዘርኦሙ እምድኅሬሆሙ ምድረ እንተ ትውሕዝ ሐሊብ ወመዐረ።

Deut 11:10 ወከመዝ ይእቲ ምድር እንተ ትበውእ ህየ ትትዋረስ አኮ ከመ ምድረ ግብጽ ይእቲ እንተ እምኔሃ (አ)ውፀአከ ዘሶበ ዘይዘርኡ ዘርአ ይሰቁዩ በእገሪሆሙ ከመ ዐጸደ ኀምል።

Deut 11:11 ወምድርሰ እንተ ህየ ትበውእ ከመ ትትዋረሳ ምድር ይእቲ እንተ ባቲ አድባረ ወአምዳረ ወእምነ ዝናመ ሰማይ ትሰቅይ።

Deut 11:12 ማይ ምድር እንተ ዘልፈ ይኄውጸ እግዚአብሔር አምላክከ ወአዕይንቲሁ ለእግዚአብሔር አምላክከ ላዕሌሃ እምር(እ)ሰ ዓመት እስከ መኅለቅቱ ለዓመት።

Deut 11:13 ወለእመሰ ሰሚዐ ሰማዕክሙ ኵሎ ትእዛዞ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወታምልኮ በኵሎ ልብከ ወበኵሉ ነፍስከ ወይሁብ ዝናመ በበ መዋዕሊሁ ላዕለ ምድርክሙ ዘነግህኒ ወዘሰርክኒ።

Deut 11:14 ወአስተጋቢአከ እክለከ ወወይነከ ወቅብአከ ይሁብ ሣዕረ ውስተ ገዳምከ ለእንስሳከ ወትበልዕ ወትጸግብ።

Deut 11:15 ወዑቅ ባሕቱ ኢታሥብሑ ልበክሙ ወትከሐዱ ወተሐውሩ ወታመልኩ በዕደ አማልክተ ወትሰግዱ ሎሙ።

Deut 11:16 ወይትመዐዕ በመዐት እግዚአብሔር ለዕሌክሙ ወየዐጽዋ ለሰማይ ወኢይመጽእ ዝናም ወምድርኒ ኢትሁብ ፍሬሃ ወትጠፍኡ ፍጡነ እም(ነ) (ም)ድር ቡርክት እንተ ወሀበክሙ እግዚአብሔር።

Deut 11:17 ወዕቀብዎ ለዝንቱ ነገር ውስተ ልብክሙ ወውስተ ነፍስክሙ ወረስይዎ ተአምረ ውስተ እዴክሙ ወይኩን ዘ(ኢ)ይትኀወሥ ቅድመ አዕይንቲክሙ።

Deut 11:18 ወመሀርዎ ለደቂቅክሙ ከመ ይትናገሩ ቦቱ ለእመ ነበሩ ውስተ ቤት ወለእመኒ ሖሩ ውስተ ፍኖት ወሶበኒ ትሰክብ ወሶበኒ ትትነሣእኒ።

Deut 11:19 ወጸሐፍዎ ውስተ መርፈቀ ኆኅተ ቤትክሙ ከመ ይብዛኅ መዋዕሊክሙ ወመዋዕለ ውሉድክሙ ውስተ ምድር እንተ መሐለ እግዚአብሔር ለአበዊክሙ ከመ ያሀቦሙ በአምጣነ መዋዕለ ሰማይ ውስተ ምድር።

Deut 11:20 ወለእመ ሰሚዐ ሰማዕክሙ ኵሎ ትእዛዘ ዘአነ እኤዝዘክሙ ዮም ከመ ትግበሩ ወታፍ(ቀ)ርዎ ለእግዚአብሔር አምላክክሙ ወከመ ትሖሩ በኵሉ ፍናዊሁ ወከመ ትትልውዎ ወያወፅኦሙ እግዚአብሔር ለእሉ አሕዛብ እምቅድመ ገጽክሙ።

Deut 11:21 (ወ)ትትዋረስዎሙ ለአሕዛብ ዐበይት እለ ይጸንዑ ፈድፋደ እምኔክሙ።

Deut 11:22 ወኵሎ መካነ ኀበ ኬደ አሰረ እገሪክሙ ለክሙ ውእቱ እምነ ገዳም ወአንጢሊባኖን ወእምነ ፈለግ ዐቢይ አፍራጦስ ወእስከ ባሕር እንተ መንገለ ዐረብ ይከውን ደወልክሙ።

Deut 11:23 ወአልቦ መኑሂ ዘይትቀውም ቅድመ ገጽክሙ ወይወዲ እግዚአብሔር ፍርሀተክሙ ወርዕደተክሙ ለዕለ ገጸ ኵሉ ምድር እንተ ዐረግሙ ላዕሌሃ በከመ ይቤለክሙ እግዚአብሔር።

Deut 11:24 ወናሁ አነ ዮም አቀውም ቅድሜክሙ በረከተ ወመርገመ።

Deut 11:25 በረከትሰ ለእመ ሰማዕክሙ ትእዛዞ ለእግዚአብሔር አምላክክሙ ኵሎ ዘአነ እኤዝዘክሙ ዮም።

Deut 11:26 ወመርገመኒ ለእመ ኢሰማዕክሙ ትእዛዞ ለእግዚአብሔር አምላክክሙ ኵሉ ዘአነ እኤዝዘክሙ ዮም ወኀደግሙዋ ለፍኖት እንተ እኤዝዘክሙ ዮም ወሖርክሙ ወአምለክሙ በዕደ አማልክተ ዘኢታአምሩ።

Deut 11:27 ወሶበ አበአከ እግዚአብሔር አምላክከ ውስተ ምድር እንተ ላቲ ተዐዱ ዮርዳንስ ከመ ትትዋረሰ በህየ ወታገብእ በረከተ ላዕለ {.}ደ(ብ)ረ ጋሪዝን ወመርገመ ለዕለ ደብረ ጌባል።

Deut 11:28 [.]እለ ሀለው ማዕዶተ ዮርዳኖስ ድኅረ ፍኖት ዘመንገለ ዐረበ ፀሐይ በምድረ ከናአን እለ ሀለው ውስተ ዐረበ መእኃዝ ጎልጎልታ ቅሩበ ዕፀተ ነዋኅ።

Deut 11:29 ወናሁ ተዐድውዎ ለዮርዳኖስ አንትሙ ከመ ትበኡ ትትዋረስዋ ለምድር እንተ ይሁበክሙ እግዚአብሔር አምላክክሙ መክፈልተክሙ በኵሉ መዋዕል ወትነብሩ ውስቴታ።

Deut 11:30 ወዕቀቡ ከመ ትገበሩ ኵሉ ትእዛዞ ወፍትሐ ወኵሎ ዘአነ እሁበክሙ ቅድሜክሙ ዮም።

Chapter 12

Deut 12:01 ወዝንቱ ውእቱ ትእዛዝ ወፍትሕ ዘትዐቅቡ ከመ ትግበሩ በምድር እንተ ይሁበክሙ እግዚአብሔር አምላክክሙ መክፈልተክሙ በኵሉ መዋዕል ዘተሐይው አንትሙ ላዕለ ምድር።

Deut 12:02 ወደምስሶ ደምስስዎ ለኵሉ መካን ዘውስቴቱ አምላኩ አማልክቲሆሙ አሕዛብ እለ አንትሙ ትትወረስዎሙ በውስተ አድባር ነዋኅት ወበውስተ አውግር ወበታሕተ አእዋም ቈጸል።

Deut 12:03 ወንሥቱ ምሥዋዓቲሆሙ ወቀጥቀጡ ምስሌሆሙ ወግዝሙ አእዋሚሆሙ ወአውዕዩ በእሳት ግልፎ አማልክቲሆሙ ወደምስሱ አስማቲሆሙ እምነ ውእቱ መካን።

Deut 12:04 ወትገብሩ ከመዝ ለእግዚአብሔር አምላክክሙ በአሐቲ እምነ አህጉሪክሙ ከመ ይሰመይ ስሙ በህየ።

Deut 12:05 ወትወስዱ መሥዋዕተክሙ ወቍርባነክሙ ወቀዳሚያቲክሙ ወብፅዓቲክሙ ወዘበፈቃድክሙ ወዘበ አሚንክሙ ወበኵረ አልህምቲክሙ ወዘአበግዔክሙ።

Deut 12:06 ወብልዑ በህየ በቅድመ እግዚአብሔር አምላክክሙ ወተፈሥሑ በኵሉ ዘውስቴቱ ወይደክሙ እዴክሙ አንትሙ ወበቤትክሙኒ እስመ ባረከከ እግዚአብሔር አምላክከ።

Deut 12:07 ኢትግበሩ ኵሉ ዘንሕነ ንገብር ዮም በዝየ አሐዱ አሐዱ ዘአደመ በቅድሜሁ።

Deut 12:08 እስመ ኢበጻሕክሙ እስከ ይእዜ ውስተ ምዕራፊክሙ ወውስተ ርስትክሙ ዘይሁበክሙ እግዚአብሔር አምላክክሙ።

Deut 12:09 ወዕድው ዮርዳኖስ ወንበሩ ውስተ ምድር እንተ ያወርሰክሙ እግዚአብሔር አምላክክሙ ወያዕርፈክሙ እምነ ኵሉ ፀርክሙ እለ አውድክሙ ወትነብሩ ተአሚነክሙ።

Deut 12:10 ወይኩን ዝክቱ መካን ዘኀርየ እግዚአብሔር አምላክ(ክ)ሙ ከመ ይሰመይ ስሙ በህየ ትወስዱ ኵሎ ዘአነ እኤዝዘክሙ ዮም መሥዋዕተክሙ ወቍርባነክሙ ወዐሥራቲክሙ ወቀዳሜያተ እደዊክሙ ወሀብተክሙ ወኅሩየ ኵሉ መባእክሙ ወኵሎ ዘበፀዕክሙ ለአምላክክሙ።

Deut 12:11 ወተፈሥሑ ቅድመ እግዚአብሔር አምላክክሙ አንትሙ ወደቂቅክሙ ወአዋልዲክሙ ወአግብርቲክሙ (ወአእማቲክሙ) ወሌዋዊያን እለ ውስተ አንቀጽክሙ እስመ አልቦ ክፍለ ወርስተ ምስሌክሙ።

Deut 12:12 ወዑቅ ርእሰከ ኢትግበር መሥዋዕተከ (በ)ኵሉ መካን በኃበ ርኢከ እንበለ ውስተ መካን ዘኀርየ እግዚአብሔር አምላክከ በውስተ አሐዱ እምነ ሕዘቢከ ህየ ትግበር መሥዋዕትከ ወህየ ትገብር ኵሎ ዘአነ እኤዝዘከ ዮም።

Deut 12:13 ወእምነ ኵሎ ዘፈተውከ ትጥባኅ በህየ ወብላዕ ሥጋ በከመ በረከቱ (ለእግዚእ) ለእግዚአብሔር እንተ ወሀበከ በኵሉ አህጉር ዘርኩሰኒ ወዘንጹሕኒ ኅቡረ ይብልዕዎ ከመ ወይጠል አው ከመ ሀየለ።

Deut 12:14 ወበሕቱ ደመ ኢትብልዑ ውስተ ምድር ከዐውዎ ከመ ማይ።

Deut 12:15 ወኢትክል በሊዖቶ በኵሉ አህጉሪከ ዕሥራተ ወይንከ ወእክልከ ወቅብእከ ወበኵረ አልህምቲከ ወዘአበግዒከ ወኵሎ ብፅዓቲክሙ ዘበፃዕክሙ ወዘአሚኖትክሙ ወዘቀዳሚያተ እደዊክሙ።

Deut 12:16 በቅድመ እግዚአብሔር አምላክከ ብልዖ በውእቱ መካን ዘኀርየ እግዚአብሔር አላክከ አንተ ወደቂቅከ ወወለትከ ወገብርከ ወአመትከ ወግዩር ዘውስተ ሀገርክሙ ወትትፌሣሕ በቅድመ እግዚአብሔር አምላክከ በኵሉ ዘወደይከ ውስቴቱ እዴከ።

Deut 12:17 ወዑቅ ርእስከ ኢትኅድጎ ለሌዋዊ በኵሉ መዋዕል ዘሕያው አንተ ለዕለ ምድር።

Deut 12:18 ወለእመኒ አርሐበ ለከ እግዚአብሔር ደወለከ በከመ ይቤለከ አምላክከ ወትቤ እብላዕ ሥጋ ለእመ ፈተወተ ነፍስከ ከመ ትብላዕ ሥጋ እምኵሉ ዘፈተወተ ነፍስከ ብላዕ ሥጋ።

Deut 12:19 ወለእመሰ ርሑቅ ውእቱ መካን ኀበ ኀርየ እግዚአብሔር አምላክከ ከመ ይሰመይ ስሙ በህየ ወትጠብኅ እምውስተ ኵሉ አልህምቲከ ወአበግዔከ እምውስተ ዘወሀበከ እግዚአብሔር አምላክከ በከመ አዘዝኩክሙ ወብላዕ በሀገርከ ዘፈተወት ነፍስከ።

Deut 12:20 በከመ ትበልዑ ወይጠል አው ሀየለ ከማሁ ብልዖ ዘርኩስኒ እምኔከ ወዘንጹሕኒ ከማሁ ብልዕዎ።

Deut 12:21 ወተዓቀብ ጥቀ ከመ ኢትብላዕ ደመ እስመ ደሙ ነፍሱ ውእቱ ወኢይብልዑ ነፍሰ ምስለ ሥጋ ኢትብልዑ ውስተ ምድር ከዐውዎ ከመ ማይ።

Deut 12:22 ወኢትብልዖ ከመ ሠናይ ትኩንከ ውሉድከኒ እምድኅሬከ ወለእመ ገበርከ ዘሠናይ ቅድመ እግዚአብሔር አምላክከ ወዘአዳም።

Deut 12:23 ወባሕቱ ዘረሰይከ ቅዱሰ ወዘበፃዕከ ንሣእ ወሖር ውስተ መካን ኀበ ኀርየ እግዚአብሔር አምላክከ ከመ ይሰመይ ስሙ በህየ።

Deut 12:24 ትገብር መሥዋዒከ ሥጋሁ ወትወዲ ውስተ መሥዋዕ ወደሞሰ ለመሥዋዕትከ ትክ(ዕ)ው ኀበ መንበረ ምሥዋዕ ዘእግዚአብሔር አምላክ ወብላዕ እምነ ሥጋሁ።

Deut 12:25 ወዕቀብ ወስማዕ ኵሎ ቃለ ዘአነ እኤዝዘከ ዮም ከመ ሠናይ ይኩንከ ወለውሉድከ ለዓለም ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 12:26 ወለእመኒ አጥፍኦሙ እግዚአብሔር አምላክከ ለአሕዛብ እለ ትበውእ ህየ ከመ ትትዋረስዎሙ ምድሮሙ እምቅድመ ገጽከ ወትትዋረስዎሙ ወትነብር ውስተ ምድር ዑቅ ርእስከ።

Deut 12:27 ኢትፍቅድ ተሊዎቶሙ እምድኅረ ተሠረው እምቅድመ ገጽከ ወኢትፈቅድ አማልክቲሆሙ ወኢትበል ከመዝ ይገብሩ አሕዛብ ለአማልክቲሆሙ እግበር አነኒ።

Deut 12:28 ወኢትግበር ከማሁ ለእግዚአብሔር አምላክከ እስመ ጸልአ እግዚአብሔር ርኵሰ ዘይገብሩ አሕዛብ ለአማልክቲሆሙ እስመ ደቂቆሙ ወአዋልዲሆሙ ያውዕዩ በእሳት ለአማልክቲሆሙ።

Deut 12:29 ኵሎ ቃለ ዘአነ እኤዝዘከ ዮም ኪያሁ ዕቀብ ለገቢረ ኢትወስክ ለዕሌሁ ወኢታንኪ እምኔሁ።

Chapter 13

Deut 13:01 ወለእመኒ ተንሥአ እምኔከ ነቢይ አው ሐለመ ሕልመ ወገብረ ተአምረ አው መድምመ ወበጽሐ ተአምሪሁ አው መድምመ ዘ(ይ)ቤለከ እንዘ ይብል ነዓ ንሖር ወናምልክ አማልክተ ዘኢታአምሩ ኢትስምዕዎ ቃሎ ለውእቱ ነቢይ አው ለውእቱ ሐላሜ ሕልም።

Deut 13:02 እስመ ያሜክረክሙ እግዚአብሔር አምላክክሙ ከመ ይርአይ ለእመ ታፈቅርዎ ለእግዚአብሔር አምላክክሙ እምኵሉ ልብክሙ ወእምኵሉ ነፍስክሙ።

Deut 13:03 ወትልውዎ ለእግዚአብሔር አምላክክሙ ወኪያሁ ፍርሁ ወትእዛዞ ዕቀቡ ወቃሎ ስምዑ ወኀቤሁ ተመሕፀኑ።

Deut 13:04 ወዝክቱሰ ነቢይ አው ሐለሜ ሕልም ለይሙት እስመ ነገረከ በዘ ያስሕተከ (እምነ) እግዚአብሔር አምላክከ ዘአውፅአከ እምነ ምድረ ግብጽ ወቤዘወከ እምነ ቅኔት።

Deut 13:05 ወእስመ ፈቀደ ያኅድገ ፍኖተ እንተ አዘዘከ እግዚአብሔር አምላክከ ከመ ትሖር ባቲ ወታሴስል ወታማስን እኩየ እምኔክሙ።

Deut 13:06 ወለእመኒ አስተባልዐከ እኁከ ዘእምነ አቡከ አው ዘእምነ እምከ አው ወልድከ አው ወለትከ አው ብእሲትከ እንተ ውስተ ሕፅንከ አው ዐርክከ ዘከመ ነፍስከ፡፡ ወይቤለከ በጽምሚት ንዐ ንሖር ወናምልክ አማልክተ በዕደ ዘኢታአምር አንተ ወአበዊከ እምውስተ።

Deut 13:07 አማልክተ አሕዛብ ወእለ አውድክሙ ወእለ ቅሩብክሙ አው እምእለ ርሑቃን እምኔክሙ እምአጽናፈ ምድር እስከ ጽንፈ ምድር ኢትኅበር ምስሌሆሙ ወኢትስምዖ ወኢትምሐኮ ዐይንከ ወኢትመሐሮ።

Deut 13:08 አይድዕ ወንግር በእንቲአሁ እደዊከ ይቅድማ ቀቲሎቶ ወእምዝ እደወ ኵሉ ሕዝብ ወይግራሁ በእብን ወይቅትልዎ።

Deut 13:09 እስመ ፈቀደ ያርሕቀ እምነ እግዚአብሔር አምላክከ ዘአውፅአከ እምነ ምድረ ግብጽ እምነ ቤተ ቅኔት።

Deut 13:10 ወኵሎ እስራኤል ሰሚዖ ይፍራህ ወኢይድግሙ እንከ ገቢረ እኩየ ውስቴትክሙ።

Deut 13:11 ወለእመኒ ሰማዕከ በውስተ አሐቲ እምነ አህጉሪከ ዘወሀበከ እግዚአብሔር አምላክከ ከመ ትንበር ህየ እንዘ ይብሉ ወፅኡ ዕደው ኃጥአን እምኔነ።

Deut 13:12 ወአክሕድዎሙ ለኵሎሙ እለ ይነብሩ ውስተ አህጉሪክሙ ወይቤልዎሙ ንዑ ንሖር ወናምልክ ባዕደ አማልክተ ዘኢታአምሩ ወትሰአል ወተሐትት ጥቀ።

Deut 13:13 ወእም{ቅ}ከመ አማን ኮነ ወጥዩቀ ነገሩ ከመ ኮነ ርኩስ ውስቴትክሙ ቀቲለ ቅትሉ ኵሎሙ እለ ይነብሩ ውስተ ይእቲ ሀገር በኀጺን።

Deut 13:14 ወረጊመ ትረግምዋ ወለኵሉ ዘሀለወ ውስቴታ ወለኵሉ ንዋያ ታስተጋብእ ውስተ ፍናዊሃ ወታውዒ ሀገራ በእሳት

Deut 13:15 ምስለ ኵሉ ንዋያ ወለኵሉ ሀገር ከማሁ ትገብራ በቅድመ እግዚአብሔር አምላክከ ወአልቦ ዘይነብር ውስቴታ ለዓለም ወኢትትነደቅ።

Deut 13:16 ወኢትግስስ በእዴከ ምንተኒ ዘርጉም እምነ ዘውስቴታ ከመ ይሚጥ እግዚአብሔር መዓቶ ወየሀብከ ምሕረተ ወይምሐርከ ወይስተባዝኀከ በከመ መሐለ እግዚአብሔር ለአበዊከ።

Deut 13:17 ከመ ለእመ ሰሚዐ ሰማዕከ ቃለ እግዚአብሔር አምላክከ ወዐቀብከ ኵሎ ትእዛዞ ኵሎ ዘአነ እኤዝዘከ ዮም ወገበርከ ዘሠናይ ወዘአዳም ቅድመ እግዚአብሔር አምላክከ ውሉዶ ትከውኑ ለእግዚአብሔር አምላክክሙ።

Chapter 14

Deut 14:01 ወኢትትላጸዩ ርእስክሙ ዲበ ዘሞተ እስመ ሕዝብ ቅዱስ አንተ ለእግዚአብሔር አምላክከ ወኪያከ ኀርየ እግዚአብሔር አምላክከ ከመ ትኩኖ ሕዝቦ ለርእሱ እምውስተ ኵሎ አሕዛብ ዘውስተ ገጸ ምድር።

Deut 14:02 ወኢትብልዑ ኵሎ ዘንተ ዘርኩሰ ወዝንቱ ውእቱ ዘትበልዑ እምውስተ እንስሳ ላህመ ወበግዐ እምውስተ አበግዕ ወሐርጌ እምውስተ አጠሊ ወሀየለ ወወይጠለ ወቶራ ወደስክነ ወውዕለ ወአሪጋ ወዛራተ።

Deut 14:03 ወኵሉ እንስሳ ዘንፉቅ ሰኰናሁ ወንፉቅ ጽፍሩ ወክልኤቱ ጽፈሪሁ ወይትመሠኳዕ ዝንቱ ዘትበልዑ እምውስተ እንስሳ።

Deut 14:04 ወዝንቱ ኢትበልዑ እምውስተ ዘይትመሠኳዕ ወዘንፉቅ ሰኰናሁ ወዘክፉል ጽፈሪሁ ገመል ወዳሲጰዳ ወክሮግሊዮን እስመ ይትመሠኳዕ ወኢኮነ ንፉቀ ጽፈሪሁ ርኰስ ውእቱ ዝንቱ ለክሙ

Deut 14:05 Vacat

Deut 14:06 ወዝእበኒ እስመ ንፉቅ ሰኰናሁ ወክፉል ጽፈሪሁ ወተመሥኵዖሰ (ኢይትመሰኳዕ እርኩስ) ውእቱ ዝንቱ ለክሙ እምውስተ ሥጋሆሙ ኢትብልዑ ወበድኖሙኒ ኢትግስሱ።

Deut 14:07 ወዝንቱ ዘትበልዑ ዘእምውስተ ማይ ኵሉ ዘቦቱ ክንፈ ወቅሣረ ብልዑ።

Deut 14:08 ወኵሎ ዘአልቦቱ ክንፈ ወቅሣረ ኢትብልዑ ርኩስ ውእቱ ዝንቱ ለክሙ።

Deut 14:09 ወኵሎ ዖፈ ዘንጹሕ ብልዑ።

Deut 14:10 ወዝንቱ ዘኢትበልዑ እምኔሆሙ ንስረ ወጊጰ ወኤሊዮጦን ወግሪጰ ወሆበይ ወኦምሳሌሁ።

Deut 14:11 ወቋዐ ወዘአምሳሌሁ።

Deut 14:12 ወሰገኖ ወግለውቃ ወለሮን ወአሮድዮን ወቀቃኖን ወኢብን ወቀጠ(ራ)ቅጤን ወጕዛ ወዘአምሳሌሁ።

Deut 14:13 ወሂጶጶ ወጉጋ ወአበ ጉንበሕ ወከራድርዮን ወዘአምሳሌሁ።

Deut 14:14 ወጰርፍርዮን ወፅግነተ።

Deut 14:15 ዝንቱ ኵሉ አዕዋፍ ዘርኩስ ውእቱ ለክሙ ወኢትብልዑ እምኔሆሙ።

Deut 14:16 እምኵሉ አዕዋፍ ዘንጹሕ ብልዑ።

Deut 14:17 ወኵሎ ምውተ ኢትብልዑ ለፈለሲ ዘውስተ ሀገርከ ሀብዎ ይብልዐ አው ሀብዎ ለባዕድ እስመ ሕዝብ ቅዱስ አንተ ለእግዚአብሔር አምላክከ።

Deut 14:18 ወኢታብስል መሕሰአ በሐሊበ እሙ።

Deut 14:19 ዓሥራተ ትዔሥር ኵሎ እክለከ ዘዘራእከ ዘታአቱ እምውስተ ገራውሂከ በበ ዓመቱ ወብልዖ በበ ዓመቱ።

Deut 14:20 በቅድመ እግዚአብሔር አምላክከ በመካን ዘኀርየ እግዚአብሔር አምላክከ ከመ ይሰመይ ስሙ በህየ።

Deut 14:21 ወታበውእ ዓሥራቲሁ ለእክልከ ወለወይንከ ወለቅብእከ ወበኵረ አልህምቲከ ወዘአበግዒከ ከመ ትትመሀር ፈሪሆቶ ለእግዚአብሔር አምላክከ በኵሉ መዋዕል።

Deut 14:22 ወለእመሰ ርሑቅ ውእቱ እምኔከ ፍኖቱ ወኢትክል ወሲደ እስመ ርሑቅ ውእቱ መካን ዘኀርየ እግዚአብሔር አምላክከ ከመ ይሰመይ ስሙ በህየ እስመ ይበርከ እግዚአብሔር አምላክከ

Deut 14:23 ወቱህብ ሤጦ ለኵሉ ዘፈተወት ነፍስከ።

Deut 14:24 አው ለላህም አው ለበግዕ አው ለወይን አው ለሜስ አው ለኵሉ ዘፈተወት ነፍስከ ወብለዕ በህየ በቅድመ እግዚአብሔር አምላክከ ወተፈሣሕ አንተ ወቤትከ።

Deut 14:25 ወሌዋዊ ዘውስተ ሀገርከ እስመ አልቦ ክፍለ ወርስተ ምስሌከ።

Deut 14:26 ወበሣልስ ዓም ታበውእ ኵሎ ዓሥራተ እክልከ ወበዓመቲሁሰ ታነብሮ ውስተ ሀገርከ ወእምዝ ይመጽእ ምስሌከ ሌዋዊ እስመ አልቦ ክፍለ ወርስተ ምስሌከ።

Deut 14:27 ወግዩር ወእለ ማውታ ወእቤር እንተ ውስተ ሀገርከ ከመ ይብልዑ ወከመ ይበርከ እግዚአብሔር አምላክከ በኵሉ ግብርከ ዘገበርከ።

Chapter 15

Deut 15:01 ወበሳብዕ ዓም ትገብር ኅድገተ ወከመዝ ውእቱ ትእዘዝ ለኅድገት ዘይትኀደግ።

Deut 15:02 ኵሎ ንዋየከ ዘይፈድየከ ከልእከ ወእኁከ ኢትትፈደይ እስመ ኅድገተ ተሰምየት ለእግዚአብሔር አምላክከ።

Deut 15:03 ወዘኀቤሰ ነኪር ትትፈደይ ኵሎ ዘብከ ኀቤሁ ወለእኁከሰ ኅድገተ ትገብር ዘይፈድየከ።

Deut 15:04 እስመ አልቦ ነዳየ እምኔከ እስመ ባርኮ በረከከ እግዚአብሔር አምላክከ በውስተ ምድር እንተ ይሁበከ እግዚአብሔር አምላክከ መክፈልተከ ዘትወርስ።

Deut 15:05 ወለእመሰ ሰሚዐ ሰማዕከ ቃለ እግዚአብሔር አምላክክሙ ወዐቀብክሙ ወገበርክሙ ኵሎ ዘንተ ትእዘዘ ዘአነ እኤዝዘከ ዮም እስመ በረከከ እግዚአብሔር አምላክከ በከመ ይቤለከ።

Deut 15:06 ወትሌቅሕ ለአሕዛብ ብዙኅ ወአንተሰ ኢትትሌቅሕ ወትኴ(ን)ኖሙ ለአሕዛብ ብዙኃን አንተ ወለከሰ ኢይኴንኑከ።

Deut 15:07 ወለእመሰ ቦ ዘተፀንሰ እምውስተ አኀዊከ በ(አ)ሐቲ እምውስተ አህጉሪከ ዘወሀበከ እግዚአብሔር አምላክከ ወኢትመይጥ ልብከ ወኢታጽንዕ እዴከ እምነ ውሂቦቱ ለእኁከ።

Deut 15:08 ወፍታሕ ወአርኁ እዴከ ወሀቦ ለእኁከ ዘሰአለከ እምነ ዘሰአለከ።

Deut 15:09 ወዑቅ ርእሰከ ኢይኩንከ ቃለ ኃጢአተ ውስተ ልብከ እንዘ ትብል ቅሩብ ውእቱ ዓመተ ኅድገት ዘሳብዕ ዓም ወኢይሁቦ ወያአኪ ለዕሌከ ዐይኖ እኁከ ወይጸርኅ ዲቤከ ኀበ እግዚአብሔር ወይከውን ኃጢአት ላዕሌከ።

Deut 15:10 አላ ውሂበኒ ሀቦ ወለቅሖኒ ለቅሖ መጠነ ሰአለከ ወኢይተክዘከ ልብከ እንዘ ትሁቦ እስመ በበይነ ዝንቱ ይበርከከ እግዚአብሔር አምላክከ በኵሎ ምግባሪከ ወውስተ ኵሉ ዘወደይከ እዴከ።

Deut 15:11 እስመ ኢትኀጥእ ነዳይ ውስተ ምድር ወበበይነ ዝንቱ እኤዝዘከ አነ ዮም ትግበር ዘንተ ነገረ ወእቤለከ ከመ ትፍታሕ ወከመ ታርኁ እዴከ ለእኁከ ዘነዳይ ውእቱ ወለዘ ይስእለከሂ ዘቅሩብከ ዘውስተ ምድርከ።

Deut 15:12 ወለእመኒ ተሣይጠ ኀቤከ እኁከ ዕብራዊ አው ዕብራዊት ስድስተ ዓመተ ይትቀነይ ለከ ወበሳድስ ዓም ትፌንዎ አግዒዘከ እምኀቤከ።

Deut 15:13 ወኢትፌንዎ ዕራቆ።

Deut 15:14 ሥንቀ ታሠንቆ እምውስተ አበ(ግ)ዒከ ውእምውስተ እክልከ ወእምውስተ ምክያደ ወይንከ በአምጣነ በረከከ እግዚአብሔር አምላክከ ትሁቦ።

Deut 15:15 ወተዘከር

Deut 15:16 Vacate

Deut 15:17 Vacate

Deut 15:18 Vacate

Deut 15:19 Vacate

Deut 15:20 Vacate

Deut 15:21 Vacate

Deut 15:22 Vacate

Deut 15:23 Vacate

Chapter 16

Deut 16:01 Vacate

Deut 16:02 Vacate

Deut 16:03 Vacate

Deut 16:04 Vacate

Deut 16:05 Vacate

Deut 16:06 Vacate

Deut 16:07 Vacate

Deut 16:08 Vacate

Deut 16:09 Vacate

Deut 16:10 Vacate

Deut 16:11 መካን ዘኀርየ እግዚአብሔር አምላክከ ከመ ይሰመይ ስሙ በህየ።

Deut 16:12 ወተዘከር ከመ ገብር አንተ በምድረ ግብጽ ወዕቀብ ወግበር ኵሎ ዘንተ ትእዛዘ።

Deut 16:13 ወትገብር ለከ በዓለ መጸለት ሰቡዐ ዕለተ ሶበ አስተጋብእከ እክለከ እምውስተ ምክያደ ወይንከ።

Deut 16:14 ወተፈሣሕ በበዓልከ ወወልድከኒ ወወለትከኒ ወገብርከኒ ወአመትከኒ ወሌዋዌ ወግዩር ወእለ ማውታ ወአቤር እንተ ሀለወት ውስተ ሀገርከ።

Deut 16:15 ሰቡዐ ዕለተ ትገብር በዓለ ለእግዚአብሔር አምላክከ በውስተ መካን ዘኀርየ እግዚአብሔር አምላክከ እምውስተ ኵሉ እክልከ ወእምውስተ ኵሉ ግብረ እዴከ።

Deut 16:16 ወተፈሣሕ ሠለስተ ዘመነ ለዓመት ወያስተርኢ ኵሉ ተበዕትከ ቅድመ እግዚአብሔር አምላክከ በውስተ መካን ዘኀርየ እግዚአብሔር አምላክከ በበዓለ ሕገ ሀሌሉያ ወበበዓላ ሰንበት ወበበዓለ መጸላት ወኢትመጽእ ቅድመ እግዚአብሔር አምላክከ ዕራቅከ።

Deut 16:17 አሐዱ አሐዱ ወበአምጣነ ኀይላ እዴክሙ ወበአምጣነ በረከቱ ለእግዚአብሔር አምላክክሙ እንተ ወሀበክሙ ታመጽኡ።

Deut 16:18 ወሢሙ ለክሙ ወፈታሕተ ወጸሐፍተ መባእ በኵሉ አህጉሪክሙ ዘወሀበከ እግዚአብሔር አምላክከ በበነገድክሙ ወይኰንንወ ለሕዝብ ኵነኔ ጽድ[ቅ]።

Deut 16:19 ወኢያድልው ለገጽ ወኢይነሥኡ ሕልያነ እስመ ሕልያን ያዐው[ሮ]ሙ ለጠቢባ[ን] ወያሴ[ስሉ] ለቃሉ ጽድቅ።

Deut 16:20 ዘይ[ጸድቅኒ] በጽድቁ ለይትሉ ከመ ትሕየው ወት[ባኡ] ትትዋረሱ ምድረ እንተ ይሁበከ እግዚአብሔር አምላክከ።

Deut 16:21 ወኢትትክል ለከ አመ ዘያመልኩ እምውስተ ኵሉ ዕፅ ኀበ መሥዋዑ ለእግዚአብሔር አምላክከ።

Deut 16:22 ወኢትግበር ምስለ ዘጽልአ እግዚአብሔር አምላክከ

Chapter 17

Deut 17:01 ወኢትሡዑ ለእግዚአብሔር አምላክክሙ ላህመ አው በግዐ ዘቦቱ ነውር ላዕሌሁ ኵሉ ነገር እኩይ ርኩስ ውእቱ በኀበ እግዚአብሔር አምላክከ።

Deut 17:02 ወለእመኒ ተረክበከ በውስተ እምነ አህ(ጉ)ሪከ ዘወሀበከ እግዚአብሔር አምላክከ ብእሲ አው ብእሲት ዘይገብር እኩየ ቅድመ እግዚአብሔር አምላክከ እለ ተዐወሩ ሕጎ።

Deut 17:03 ወሖሩ ወአምላኩ ባዕደ አማልክተ ወሰገዱ ሎሙ ለፀሓይ አው ለወርኅ አው እምውስተ ኵሉ ሰርጕሃ ለሰማይ ዘኢአዘዘከ ወእምከመ ሰማዕከ ተሓትት ጥቀ።

Deut 17:04 ወለእመ እሙነ ኮነ ዝንቱ ነገር ወኮነ ዝንቱ ርኩስ በውስተ እስራኤል ወታወፅአ ለውእቱ ብእሲ ወእመኒ ብእሲት ይእቲ ወይወግርዎሙ በእብን ወይቅትልዎሙ።

Deut 17:05 በክልኤቱ ሰማዕት ወሠለስቱ ሰማዕት ይመውቱ እለ ይመውቱ ወኢይመውቱ በአሐዱ ስምዕ።

Deut 17:06 ወእደዊሆሙ ለውእቶሙ ሰማዕት ይቀድማ ቀቲሎቶሙ ወእምድኅሬሆሙ እደወ ኵሉ ሕዝብ ወታወፅእ እኩየ እምኔክሙ።

Deut 17:07 ወለእመቦ ዘተስእነከ ቃል በውስተ ፍትሕ ዘመእከለ ደም ወደም ወመእከለ {ለኳ} ንጹሕ ለአንጽሖ ወመእከለ ላኳ ወላኳ ቃለ ፍትሕ በውስተ አህጉሪክሙ ትትነሣእ ወተዐርግ ውስተ መካነ ዘኀርየ እግዚአብሔር አምላክከ ከመ ይስመይ ስሙ በህየ።

Deut 17:08 ወተሐውር ኀበ ካህናተ ሌዋዊያን ወኀበ መኳንንት እለ ሀለው በውእቶን መዋዕል ወተሰአል ወያየድዑከ ፍትሐ።

Deut 17:09 ወትገብር በከመ ቃል ዘነገሩከ በውእቱ መካን ዘኀርየ እግዚአብሔር ይሰመይ ስሙ በህየ፡፡ ወዕቀብ ኵሎ ከመ ትግበር ዘመሀሩከ ሕጎ።

Deut 17:10 ወበከመ ፍትሕ ዘነገሩከ ግበር ወኢትትገሐሥ እምነ ቃል ዘነገሩከ ኢለ የማን ወኢለ ፀጋም።

Deut 17:11 ወዝክቱሰ ብእሲ ዘገብረ በትዕቢት ከመ ኢይትአዘዝ ለካህን ይቀውም ወይ{.}ገብር በስሙ ለእግዚአብሔር አምላክከ አው ለመኰንን ዘሀለው በውእቶን መዋዕል ለይሙቱ ውእቱ ብእሲ ወአሰስሉ እኩየ እምነ እስራኤል።

Deut 17:12 ወኵሉ ሕዝብ ሰሚዖ ይፍራህ ወኢይድግም እንከ አብሳ።

Deut 17:13 ወለእመኒ ቦእከ ውስተ ምድር እንተ ይሁበከ እግዚአብሔር አምላክከ መክፈልትከ ወተዋረስካሃ ወነበርከ ውስቴታ

Deut 17:14 ወትቤ እሠይም ሊተ መልአከ ከመ ኵሉ አሕዛብ እለ አውድየ ወትሠይም ለከ መልአከ ዘኃርየ እግዚአብሔር አምላክከ እምውስተ አኀዊከ።

Deut 17:15 ወኢትክል ሠይመ ለከ ብእሴ ነኪረ እስመ ኢኮነ እኁከ ከመ ኢያብዝኅ ሎቱ አፍራሰ ወከመ ኢያግብአ ለሕዝብ ውስተ ግብጽ እግዚአብሔር ይቤ ኢትድግም እንከ ገቢአታ ለይእቲ ፍኖት።

Deut 17:16 ወያበዝኅ ሎቱ አንስተ ወኢይሚጥ ልቦ ወኢያብዝኅ ሎቱ ወርቀ ወብሩረ ጥቀ።

Deut 17:17 ወሶበ ነበረ ውስተ ምኵናኑ ለይጽሐፍ ሎቱ ዘንተ ዳግመ ኦሪተ ውስተ መጽሐፍ እምኀበ ካህናት ወሌዋዊያን።

Deut 17:18 ወይንበር ኀቤሁ ወይንብብ ቦቱ በኵሉ መዋዕለ ሕይወቱ ከመ ይትመሀር ፍኖቶ ለእግዚአብሔር አምላኩ ወይዕቀብ ኵሎ ትእዛዘ ወይግበር ኵነኔሁ።

Deut 17:19 ከመ (ኢ)ያዕቤ ልቦ እምነ አኀዊሁ ወከመ (ኢ)ይኅድግ እምነ ትእዛዙ ለእግዚአብሔር አምላኩ ወኢይትገሐሥ ኢለየማን ወኢለፀጋም ከመ ያንኅ መዋዕለ በውስተ ምኵናኑ ወውእቱ ወውሉዱ በውስተ ደቂቀ እስራኤል።

Chapter 18

Deut 18:01 ወአልቦሙ መክፈልተ ካህናት ወሌዋዊያን ወኵሉ ሕዝበ ሌዊ ምስላ እስራኤል መባኡ ለእግዚአብሔር ክፍሎሙ ወኪያሁ ይሴሰዩ።

Deut 18:02 ወክፍለ ባሕቱ አልቦሙ በውስተ አኀዊሆሙ እስመ እግዚአብሔር ውእቱ ክፍሉ በከመ ይቤሎ።

Deut 18:03 ወዝንቱ ሕጎሙ ለካህናት ዘእምኀበ ሕዝብ እለ ይጠብኀ ጥብኀ እመኒ ላህም ወእመኒ በግዐ ዘይሁብዎ ለካህን መዝራዕተ ወሕልቀ ወቈሰጤ።

Deut 18:04 ወቀዳሜ እክልከ ወቀዳሜ ወይንከ ወቀዳሜ ቅብእከ ወእምነ ዘቀረፅከ አባግዒከ ትሁቦ።

Deut 18:05 እስመ ኀርየ እግዚአብሔር አምላክከ እምውስተ ኵሉ ሕዘቢከ ከመ ይቁም ቅድሜሁ ለእግዚአብሔር አምላክከ ወይትለአከ ወይባርከ በስመ ዚአሁ ውእቱ ወደቂቁ በኵሉ መዋዕል።

Deut 18:06 ወለእመ (መጽአ) ሌዋዊ እምውስተ አህጉሪክሙ ዘእምነ ኵሉ ደቂቀ እስራኤል ዘኀበ ይነብር ውእቱ እስመ ፈተወ በነፍሱ ከመ ይትለአክ በውእቱ መካን ኀበ ኀርየ እግዚአብሔር አምላክከ።

Deut 18:07 ወይትቀነይ ለስመ እግዚአብሔር አምላኩ ከመ ኵሉ አኀዊሁ ሌዋዊያን እለ ይቀውሙ ህየ ቅድመ እግዚአብሔር።

Deut 18:08 ይትከፈል መክፈልቶ ወይሴሰይ ዘእንበለ ዘበ ሢመቱ ዘበሀገሩ።

Deut 18:09 ወለእመ ቦእከ ውስተ ምድር እንተ ይሁበከ እግዚአብሔር አምላክከ ኢትትመሀር ገቢረ ከመ ርኵሶሙ ለውእቶሙ አሕዛብ።

Deut 18:10 ወኢይትረከብ በውስቴትክሙ ዘይሠውዕ ወልዶ አው ወለቶ በእሳት በዘ ያስተቃስም መቅሰመ ወዘያስተግል ወዘይጤየር ወዘሥራይ ወዘሐርስ ወዘበፃውዕ ወዘያነቅህ ምውተ ወዘያስተሰግል በዖፍ።

Deut 18:11 እስመ ርኵስ ውእቱ ኵሉ ዘይገብሮ ለዝንቱ በኀበ እግዚአብሔር እስመ በበይነ ዝንቱ ርኵሶሙ ያጠፍኦሙ እግዚአብሔር እምኔከ።

Deut 18:12 ወኩን ፍጹመ ቅድመ እግዚአብሔር አምላክከ እስመ እልክቱ አሕዛብ እለ እንቱ ትትወረሶሙ እሙንቱ የስተሰግል ወያጸምእ መቅሰመ ወለከሰ አኮ ከማሁ።

Deut 18:13 ነቢየ ወሀበከ እግዚአብሔር አምላክከ እምውስተ አኀዊከ ዘከማየ ወያነሥእ ለከ እግዚአብሔር አምላክከ ወሎቱ ሰምዕዎ በኵሉ።

Deut 18:14 ወኵሉ ዘሰአልካሁ ለእግዚአብሔር አምላክከ በኮሬብ አመ ዕለተ ተጋባእክሙ ወትቤሉ ኢንድግም እንከ ሰሚዖተ ቃሎ ለእግዚአብሔር አምላክነ ወዛቲኒ እሳት ዐቢይ ኢንርአያ እንከ ከመ ኢንሙት።

Deut 18:15 ወይቤለኒ እግዚአብሔር አማን ኵሉ ዘይቤሉ።

Deut 18:16 ነቢየ አነሥእ ሎሙ እምውስተ አኀዊሆሙ ዘከማከ ወእሁብ ቃልየ ውስተ አፉሁ ወይነግሮሙ ዘከመ አዘዝኩዎ።

Deut 18:17 ወብእሲ ዘኢሰምዖ ለውእቱ ነቢይ በኵሉ ዘነገረ በስመ ዚአየ አነ እትቤቀል እምኔሁ።

Deut 18:18 ወባሕቱ ነቢይ ዘይኤብስ ወይነብብ ቃለ በስምየ ዘኢአዘዝኩዎ ይንብብ ወዘነበበሂ በስመ ባዕድ አማልክት ለይሙት ውእቱ ነቢይ።

Deut 18:19 ወለመሰ ትብል በልብከ እፎ አእምር ቃለ ዘኢይቤ እግዚአብሔር እምነ ኵሉ ዘነበበ ነቢይ በስመ እግዚአብሔር እምከመ ኢበጽሐ ቃለ ወኢኮነ በከመ ይቤ ኢነበቦ እግዚአብሔር ለውእቱ ቃል ወበሐሰት ነበበ ውእቱ ነቢይ ወኢትስምዕዎ።

Chapter 19

Deut 19:01 ወለእመ አጥፍኦሙ እግዚአብሔር አምላክከ ለአሕዛብ እለ ይሁበከ እግዚአብሔር ምድሮሙ ወተዋረስክ‹ሙ› ዎሙ ወነበርክሙ ውስተ ምድሮሙ ወውስተ አህጉሪሆሙ ወውስተ አቢያቲሆሙ ሠላሳ አህጉረ ትፈልጥ ለከ በመእከለ ምድርከ እንተ ወሀበከ እግዚአብሔር አምላክከ።

Deut 19:02 ወታአምር ለሊከ ፍኖቶን ወትከፍል ደወለ ምድርከ ምሥልስተ ዘአስተካፈለከ እግዚአብሔር አምላክከ ወይኩን ህየ ምስካዩ ለቀታሊ ለኵሉ።

Deut 19:03 ወዝንቱ ውእቱ ሕጉ ለቀታሊ እምከመ ሰከየ ህየ ይሕየው ለእመ በኢያአምሮ ቀተሎ ለካልኡ ወለእመ ኢኮነ ጸላኢሁ ቀዲሙ።

Deut 19:04 ለእመቦ ዘሖረ ምስለ ካልኡ ሐቅለ ይሕጥብ ዕፀ ወቈስለ እዴሁ በጕድብ እንዘ ይገዝም ዕፀ ወወድቀ ኀጺን እምውስተ ዕፁ ወወረደ ላዕለ ካልኡ ወቀተሎ ይሰኪ ውእቱ ውስተ አሐተ እምነ እላንቱ አህጉር ወየሐዩ ከመ።

Deut 19:05 ኢይዴግኖ አበ ደም ወይትልዎ ለቀታሊ እስመ ተቀየሞ በልቡ ወይርከቦ ለእመ ርሕቆ ፍኖት ወይቀትሎ ነፍሶ እንዘ ኢኮነ አበሳሁ ለሞት እስመ ኢኮነ ጸላኢሁ ቀዲሙ።

Deut 19:06 ወበበይነ ዝንቱ አዘዝኩከ አነ ተግባር ዘንተ ነገረ ወእቤለከ ሠላሳ አህጉረ ፍልጥ ለከ።

Deut 19:07 ወለእመ አርሐበ ለከ እግዚአብሔር ደወለከ በከመ መሐለ እግዚአብሔር ለአበዊከ ወወሀባከ እግዚአብሔር ኵሎ ምድረ እንተ ይቤ እግዚአብሔር እሁቦሙ ለአበዊከ።

Deut 19:08 ለእመ ሰማዕከ ከመ ትግበር ኵሎ ዘንተ ትእዛዘ ዘአነ እኤዝዘከ ዮም ከመ ታፍቅሮ ለእግዚአብሔር አምላክከ ወከመ ትሖር በኵሉ ፍናዊሁ በኵሉ መዋዕል ወትዌስክ ለከ ዓዲ ሠላሳ አህጉረ ላዕለ እለክቱ ሠላሰ።

Deut 19:09 ወኢይትከዐው ደም ንጹሕ ውስተ ምድርከ እንተ ወሀበከ እግዚአብሔር አምላክከ ምክፈልትከ ወኢሀሉ ውስቴትክሙ ቀታሊ ነፍስ።

Deut 19:10 ወለእመሰቦ ብእሲ ዘይጸልኦ ለካልኡ ወይጸንሖ ወእምዝ ተንሥአ ላዕሌሁ ወቀተሎ ነፍሶ ወሞተ ወሰከየ ውስተ አሐቲ እምእላንቱ አህጉር ወይልእኩ ሊቃናት ሀገሩ ወያመጽእዎ እምህየ ወይሜጥውዎ ኪያሁ ለአበ ደም ወይቀትሎ።

Deut 19:11 ወዐይንከ ኢትምሓኮ ወታነጽሕ ደም ንጹሐ እምነ እስራኤል ወትከውን ሠናይት ላዕሌከ።

Deut 19:12 ወትትኀሠሥ ደወለ ቢጽከ ዘሠርዑ አበዊከ በውስተ ርስትከ ዘተወረስከ ምድረ እንተ ወሀበከ እግዚአብሔር አምላክከ መክፈልተከ።

Deut 19:13 ወኢይ(ከ)ውን አሐዱ ሰማዕት ከመ ይኩን ስምዐ ላዕለ ሰብእ በኵሉ ጊጋይ ወበኵሉ አበሳ ዘአበሱ በአፈ ክልኤቱ ሰማዕት ወበአፈ ሠለስቱ ሰማዕት የኀልቅ ኵሉ ነገር።

Deut 19:14 ወለእመ አምጽኡ ሎቱ ለሰብእ ሰማዕተ በዐመፃ ወነበበ ላዕሌሁ ሐሰተ ወይቀውሙ እልክቱ ክልኤቱ ዕደው እለ ይትኀሠሡ ቅድመ እግዚአብሔር ወቅድመ ካህናት ወቅድመ መኳንንት እለ ሀለው በእማንቱ መዋዕል ወየሐትቱ መኳንንት ወይጠይቁ።

Deut 19:15 ወእልክቱኒ ክልኤቱ ሰማዕት ወለዝንቱኒ አሐዱ ዐማፂ ዘኮነ ስምዐ በሐሰት ወቆመ ላዕለ ካልኡ ይግበርዎ ዘከመ ፈቀደ ይግበር እኪተ ለዕለ ካልኡ ወታሴስ‹ሉ› እኩየ እምኔክሙ።

Deut 19:16 ወበዕድ ሰሚዖ ይፍራህ ወኢይድግም እንከ ገቢረ ዘንተ ነገረ እኩየ በውስቴትክሙ።

Deut 19:17 ኢትምሐኮ ነፍስ ህየቴ ነፍስ ወዐይን ህየቴ ዐይን ወስን ህየቴ ስን ወእድ ህየቴ እድ ወእግር ህየቴ እግር።

Chapter 20

Deut 20:01 ወለእመ ወፅአከ ፀብአ ላዕለ ፀርከ ወርኢከ አፍራስ ወመ(ስተ)ጽዕናነ ወሕዝበ ዘይበዝኅከ ኢትፍራህ እምኔሆሙ እስመ እግዚአብሔር አምላክከ ምስሌከ ውእቱ ዘአውፅአከ እምነ ምድረ ግብጽ።

Deut 20:02 ወሶበ አኀዝከ ትትቃተል ይመጽእ ካህን ወይንግር ለሕዝብ ወይበሎሙ ስማዕ እስራኤል ናሁ ተሐውሩ አንትሙ ዮም ከመ ትትቃተሉ ፀረክሙ ኢይደንግፀክሙ ልብክሙ ወኢትፍርሁ ወኢትመምዑ ወኢትትገሐሡ እምቅድመ ገጾሙ።

Deut 20:03 እስመ እግዚአብሔር አምላክከ የሐውር ፍጽም ለክሙ ከመ ይቅትል ለክሙ ፀረክሙ ወለክሙሰ ያድኅነክሙ።

Deut 20:04 ወይብልዎሙ ጸሐፍትኒ ለሕዝብ ለእመቦ ብእሴ ዘነድቀ ቤተ ሐዲሰ ወኢገብረ መድቅሐ ቤቱ ለይሖር ወለይግባእ ውስተ ቤቱ ከመ ኢይሙት ውስተ ቀትለ ወካልእ ብእሲ ይግበር መድቅሐ ቤቱ።

Deut 20:05 ወላእመቦ ብእሴ ዘተከላ ዐጸደ ወይን ወኢተፈሥሐ እምውስቴቱ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ይትፌሣሕ ቦቱ።

Deut 20:06 ወለእመቦ ብእሴ ዘፈኀረ ብእሲተ ወኢንሥአ ለይሖር ወለይግባእ ውስተ ቤቱ ከመ ኢይሙት በውስተ ቀትል ወካልእ ብእሲ ይንሥአ።

Deut 20:07 ወይድግሙ ብሄሎቶሙ ጸሐፍት ለሕዝብ ለእመቦ ብእሴ ፈራህ ዘይፈርሆ ልቡ ለይሖር ወለይግባእ ውስተ ቤቱ ከመ ኢያፍርህ ልበ ቢጹ በከመ ዚአሁ።

Deut 20:08 ወሶበ አኅለቁ ነጊሮቶሙ ጸሐፍት ለሕዝብ ይሠይሙ መላእክተ ሰራዊት እምውስተ ዐበይተ ሕዝብ።

Deut 20:09 ወሶበ ትመጽእ ኀበ ሀገር ከመ ትትቃተል ትጼውዕዎሙ በሰላም።

Deut 20:10 ወለእመ አውሥኡከ በሰላም ወአርኀውከ ይኩኑከ ኵሉ ሕዝብ እለ ተረክቡ ውስቴታ እለ ያገብኡ ለከ ጸባሕተ ወመኵናኒከኒ ይኩኑከ።

Deut 20:11 ወለእመሰ ኢያውሥኡከ ወ[ኢ]ገብሩ ፀብአ ምስሌከ ትነበር ላዕሌሃ ወያገብአ እግዚአብሔር አምላክከ ውስተ እደዊከ።

Deut 20:12 ወትቀትል ኵሉ ተባዕታ በቀትለ ኀጺን ዘእንበለ አንስት ወንዋየ።

Deut 20:13 ወኵሉ እንስሳ ወኵሎ ዘሀለወ ውስተ ሀገር ወኵሎ ጥሪቶሙ ትበረብር ለከ ወብላዕ ኵሎ በረባረ ፀርከ ዘወሀበከ እግዚአብሔር አምላክከ።

Deut 20:14 ወከመዝ ትገብር ለኵሉ አህጉር እለ ጥቀ ርሑቃት እምኔከ እለ ኢኮና እምውስተ አህጉሪሆሙ ለእሉ አሕዛብ እንተ ይሁበከ እግዚአብሔር አምላክከ ምድሮሙ ከመ ትትዋረሳ።

Deut 20:15 ወኢታሕይው ኵሎ ዘነፍስ አላ መርገመ ትረግምዎሙ ለኬጤዎን ወለአሞሬዎን ወለከናኔዎን ወለፌሬዜዎን ወለአዌዎን ወለኢያቡሴዎን ወለጌርጌሴዎን በከመ አዘዘከ እግዚአብሔር አምላክከ።

Deut 20:16 ከመ ኢይምሀሩከ ገቢረ ኵሉ ርኵሶሙ ወኵሎ ዘከመ ይገብሩ ለአማልክቲሆሙ ወትጌጊዩ ቅድመ እግዚአብሔር አምላክክሙ።

Deut 20:17 ወለእመ ነበርከ ኀበ ሀገር ብዙኀ መዋዕላ ከመ ትትቃተላ ወከመ ትንሥአ ኢትግዝም ኦማ ወኢታውርድ ኀጺነ ላዕሌሆን አላ እምኔሁ ብላዕ ቦኑ ሰብእ ውእቱ አመ ገዳም ከመ ይምጻእ ቅድሜከ ወይባእ ውስተ ቅጽርከ።

Deut 20:18 ወባሕቱ ዕፀ ዘታአምር ከመ ኢይፈሪ ኪያሁ ትገዝም ወትመትር ወትነድቅ ሐጹረ ላዕለ ይእቲ ሀገር እንተ ትገብር ፀብአ ምስሌከ እስከ ተስተጋብአ።

Chapter 21

Deut 21:01 ወለእመ ተረክበ ቅቱል በውስተ ምድር እንተ ወሀበከ እግዚአብሔር አምላክከ ትትዋረሳ ውዱቀ ውስተ ገዳም ወኢያአምሩ ቀታሌሁ ወይወፅኡ ሊቃናቲክሙ ወመኳንንቲክሙ ወይሜጥኑ ዘአውዱ ለውእቱ ቅቱል አህጉረ።

Deut 21:02 ወሀገር እንተ ቀርበት ይእቲ መንገሌሁ ለውእቱ ቅቱለ አእሩጊሃ ለይእቲ ሀገር ያመጽኡ እጐልተ እምውስተ አልህምት እንተ ኢተቀንየት ወእንተ ኢሰሐበት አርዑተ።

Deut 21:03 ወያዐርግዋ አእሩጊሃ ለይእቲ ሀገር ለይእቲ እጐልት ውስተ ቈላት መብእሰ ዘኢተሐርሰ ወኢተዘርአ ውስቴቱ ወይሜትርዋ ሠረዊሃ ለይእቲ እጐልት በውስተ ቈላት።

Deut 21:04 ወይመጽኡ ካህናት ወሌዋዊያን እስመ ኪያሆሙ ኀርየ እግዚአብሔር ይቁሙ ኀቤሁ ወይባርኩ በስመ ዚአ‹ሁ› ወበቃለ ዚአሆሙ ይቁም ኵሉ ተስናን ወኵሉ ዘይትኀደግ።

Deut 21:05 ወኵሉ አእሩጊሃ ለይእቲ ሀገር እንተ ቅርብት ለውእቱ ቅቱል ለመንገሌሁ ወይትኀፀቡ እደዊሆሙ ላዕለ ርእሰ ለይእቲ እጐልት እንተ መተርዋ ሥረዊሃ በውስተ ቈላት።

Deut 21:06 ወይነብብ ወይብሉ እደዊነ ኢከዐዋ ደዋ ለዝንቱ ወአዕይንቲነኒ ኢርእያ።

Deut 21:07 ስሪ ለሕዝብከ እስራኤል እግዚኦ እለ ቤዘውካሆሙ እምነ ምድረ ግብጽ ከመ ኢይኩን ጌጋየ ነፍሰ ላዕላ ሕዝብከ እስራኤል ወይሰረይ ሎሙ በእንተ ውእቱ ነፍስ።

Deut 21:08 ወአንተሰ አሰስል ጌጋየ ነፍስ እምላዕሌክሙ ወትከውን ሠናይተ ላዕሌከ ለእመ ገበርከ ዘሠናይ ወዘአዳም ቅድመ እግዚአብሔር አምላክከ።

Deut 21:09 ወለእመኒ ወፀእከ ፀብአ ላዕለ ፀርከ ወአግብኦሙ እግዚአብሔር አምላክከ ውስተ እዴከ ወፄወውከ ፄዋሆሙ።

Deut 21:10 ወርኢከ በውስተ ፄዋ ብእሲት እንተ ሠናይት ርኢየታ ወፈተውካሃ ወነሣእካሃ ለከ ትኩንከ ብእሲተ።

Deut 21:11 ወታበውአ ውስተ ጽርሐ ቤትከ ወትላጽያ ርእሳ ወትጸፍራ ወታሴስል አልባሲሃ ዘቦቱ ተፄወወት ወታነብራ ውስተ ቤትከ ወትበኪ አቡሃ ወእማ ሠላሳ መዋዕለ።

Deut 21:12 ወእምድኅረ ዝንቱ ተበውእ ኀቤሃ ወትነብር ምስሌሃ ወትከውነከ ብእሲተ።

Deut 21:13 ወእምዝ ለእመ ኢፈቀድካሃ ትፈንዋ አጋዕዚተ ወሠይጠሰ ኢትሠይጣ በወርቅ ወኢትክሐዳ ከመ አውሰብካሃ።

Deut 21:14 ወለእመኒ አውሰበ ብእሲ ክልኤ አንስተ ወለአሐቲ ይጸልአ ወለአሐቲ ያፈቅር ወወለደት ሎቱ ወልደ በኵሮ እንተ ይጸልእ።

Deut 21:15 አመ ያስ(ተ)ዋርሶሙ ንዋዮ ለደቂቁ ኢይክል አዕብዮቶ ለወልዳ ለእንተ ያፈቅር ወተዐውሮቶ ለወልዳ ለእንተ ይጸልእ።

Deut 21:16 ወይሁቦ ምክዕቢተ እምነ ኵሉ ዘተረክበ ሎቱ እስመ ውእቱ ቀዳሜ ውሉዱ ወሎቱ ይሬሲ ዘበኵሩ።

Deut 21:17 ወለእመቦ ዘቦቱ ወልደ ከሐዴ ወዝሁረ ወኢይትኤዘዝ ለቃለ አቡሁ ወለቃለ እሙ ወይጌሥጽዎ ወኢይሰምዖሙ ወይወስድዎ ኀበ ሊቃናት ሀገሩ ወውስተ አንቀጸ ብሔር።

Deut 21:18 ወይብልዎሙ ለሰብአ ሀገሮሙ ዝንቱ ወልድነ ይክሕድነ ወያዐቢ ርእሶ ወኢይሰምዕ ቃለነ ወይሰግር ወይሰክር።

Deut 21:19 ወይወግርዎ ብእብን ሰብአ ሀገሩ ወይቅትልዎ ወታሴስል እኩየ እምኔክሙ ወኵሉ እስራኤል ሰሚዖ ይፍራህ።

Deut 21:20 ወለእመቦ ዘአበሶ ወበጽሐ ጌጋዩ ከመ ይትኰነን ሞተ ትሰቅልዎ ዲበ ዕፅ ወቅትልዎ።

Deut 21:21 ወኢይቢት ሥጋሁ ዲበ ዕፅ አላ ቀቢረ ቅብርዎ በይእቲ ዕለት እስመ ርጉም ውእቱ በኀበ እግዚአብሔር ዘስቁል ዲበ ዕፅ ወኢታርኵስዋ ለምድር እንተ ይሁበከ እግዚአብሔር አምላክከ መክፈልተከ።

Chapter 22

Deut 22:01 ወለእመ ርኢከ ላህመ ቢጽከ አው በግዖ ኀበ ተገድፈ በፍኖት ኢትትዐወር አስጥ ሎቱ ለካልእከ ወአወፊዮ።

Deut 22:02 ወለእመኒ ኢኮነ ቅሩብ ኀቤከ ካልእከ ወለእመኒ ኢታአምሮ ተስተጋብአ ወታአቱ ቤተከ ወይነብር ኀቤከ እስከ አመ የኀሥሦ ካልእከ ወታግብእ ሎቱ።

Deut 22:03 እመኒ አድጉ ወእመኒ ላህሙ ከመዝ ትገብር ወእመኒ ልብሱ ከማሁ ትገብር በእንተ ኵሉ ዘገደፈ ካልእከ ወዘተገድፈ እምኀቤሁ ወረከብካሁ ኢትክል ታዐውሮቶ።

Deut 22:04 ወለእመኒ ርኢከ አድገ ቢጽከ አው ላህሙ እንዘ ውዱቅ ውስተ ፍኖት ኢትትዐወሮሙ ታነሥእ ወታስተለዕል ምስሌሁ።

Deut 22:05 ወኢት(ት)ረሰይ ብእሲተ ብእሲ ወኢይልበሰ ብእሲ ልብሰ(ተ) ብእሲት እስመ ርኩስ በኀበ እግዚአብሔር አምላክከ ኵሉ ዘገብሮ ለዝንቱ።

Deut 22:06 ለእመ ረከብከ እለ ዖፍ ቅድመ ገጽከ በውስተ ፍኖት ወእመኒ በውስተ ኵሉ ዕፀው አው በውስተ ምድር እመኒ አፍርኅት ወእመኒ አንቆቆኆ ኢትነሣእ እመ ምስለ እጐሊሃ።

Deut 22:07 ታሠርር ወታግዕዝ እመ ወአፍርኅቲሃስ ትነሥእ ለከ ከመ ትኩን ሠናይት ላዕሌከ ወይብዝኅ መዋዕሊከ።

Deut 22:08 ወለእመ ነደቀ ቤተ ሐዲሰ ትገብር ተድባበ ለነሕስከ ወኢትግበር ቀትለ በውስተ ቤትከ ከመ ኢይደቅ እመቦ ዘይወድቅ እምኔሁ።

Deut 22:09 ወኢትትክል እምውስተ ኵሉ ሕብር ዐጸደ ወይንከ ከመ ኢይትቀደስ ፍሬሁ ወዘርአከኒ ዘተዘርእ ምስለ ፍሬ ወይንከ ወይንከ።

Deut 22:10 ወኢትሕርስ በአድግ ወበላህም ኅቡረ ወኢትልበስ ልብሰ ዘተአንመ በፀምር ወበዐጌ።

Deut 22:11 ወትገብር ለከ ዘፈረ ፍቱለ ውስተ አርበዕቲሆሙ መአዝነ አልባሲከ ዘትለብስ።

Deut 22:12 ወለእመ ጸልአ ለብእሲት ዘአውሰባ እምድኅረ ነበረ ምስሌሃ ወአምጸአ ላቲ ነገረ ምክንያት ወአውፅአ ላቲ ስመ እኩየ ወይቤ ነሣእኩዋ ለዛቲ ብእሲት ወሶበ ቦእኩ ላዕሌሃ ኢረከብኩ ድንግልናሃ ወይነሥኡ አቡሃ ወእማ መንፀፈ ድንግልናሃ ለወለቶሙ ወይወስዱ ኀበ ሊቃናት ኀበ አንቀጽ።

Deut 22:13 ወይበሎሙ አቡሃ ለይእቲ ወለት ለሊቃት ዛቲ ወለትየ ወሀብኩዎ ለዝንቱ ብእሲ ትኩኖ ብእሲተ ወሶበ ጸልአ ይእዜ አምጽአ ላቲ ነገረ ምክንያት ወይቤ ኢረከብኩ ድንግልናሃ ለወለትከ።

Deut 22:14 ወናሁ ዝንቱ ውእቱ መንፀፈ ድንግልናሃ ለወለትየ፡፡ ወይሰፍሕዎ ለውእቱ መንፀፍ ቅድመ ሊቃናት ዘይእቲ ሀገር።

Deut 22:15 ወይእኅዝዎ ለውእቱ ብእሲ ሊቃናተ ይእቲ ሀገር ወይጌሥጽዎ ወይነሥእዎ ምእተ ሰቅለ ወይሁብዎ ለአቡሃ ለይእቲ ወለት።

Deut 22:16 እስመ አውፅአ ስመ እኩየ ላዕለ ድንግለ እስራኤል ወትከውኖ ሎቱ ብእሲቱ ወኢይከውኖ ኀዲጎታ መጠነ ሕያው ውእቱ።

Deut 22:17 ወለእመቦ እሙነ ኮነ ዝንቱ ነገር ወኢተረክበ ድንግልናሃ ለይእቲ ወለት ወያመጽእዋ ለይእቲ ወለት ኀበ ኆኅተ ቤተ አቡሃ ወይወግርዋ በእብን ሰብአ ይእቲ ሀገር ወይቅትልዋ።

Deut 22:18 እስመ ገብረት እበደ በውስተ ደቂቀ እስራኤል ወአዘመወት ቤተ አቡሃ አፀእለት ወታሴስሉ እኩየ እምውስት ክሙ።

Deut 22:19 ወለእመቦ ዘረከበ ብእሲ እንዘ ይሰክብ ምስላ ብእሲተ ብእሲ ቅትልዎሙ ክልኤሆሙ ለውእቱኒ ብእሲ ዘሰከበ ምስሌሃ ለይእቲ ብእሲት ወለይእቲኒ ብእሲት ወታሴስሉ እኩየ እምውስተ እስራኤል።

Deut 22:20 ወለእመቦ ወለተ ደንግለ እንተ ፍኅርት ይእቲ ለብእሲ ወረከበ ካልእ ብእሲ በውስተ ሀገር ወሰከበ ምስሌሃ ለክልኤሆሙ አውፅእዎሙ ኀበ አንቀጸ ለይእቲ ሀገር ወይግርዎሙ በእብን።

Deut 22:21 ወይቅትልዎሙ ለወለትኒ እስመ ኢጸርኀት በውስተ ሀገር ወለውእቱኒ ብእሲ እስመ አኅሰራ ለብእሲት ካልኡ ወአሰስሉ እኩየ እምውስቴትክሙ።

Deut 22:22 ወለእመሰ በገዳም ረከበ ብእሲ ለወለት እንተ ፍኅርት ይእቲ ወተኀየለ ወሰክበ ምስሌሃ ቅትልዎ ለዝክቱ ዘሰከበ ምስሌሃ ለባሕቲቱ።

Deut 22:23 ወለወለትሰ አልቦ ዘተረሰይዋ እስመ አልባቲ ጌጋየ በዘ ትመውት ይእቲ ወለት ከመ ሶበ ይትነሣእ ብእሲ ላዕለ ካልኡ ወይቀትሎ ነፍሶ ከማሁ ውእቱ ዝንቱ ነገር።

Deut 22:24 እስመ በገዳም ረከበ ወጸርኀት ይእቲ ወለት እንተ ፍኅርት ይእቲ ወአልቦ ዘረድአ።

Deut 22:25 ወለእመቦ ዘረከበ ወለተ ድንግለ እንተ ኢኮነት ፍኅርት ወተኀየለ ወሰከበ ምስሌሃ ወረከብዎ ይሁቦ ለአቡሃ ውእቱ ብእሲ ዘሰከበ ምስሌሃ ለይእቲ ወለት ኀምሳ ዲድረክሙ ብሩረ ወትከውኖ ሎቱ ብእሲቶ ወኢይከውኖ ይኅድጋ መጠነ ሕያው ውእቱ እስመ አኅሰራ።

Deut 22:26 ወኢይንሣእ ብእሲ ብእሲተ [ወ]አቡሁ ወኢይክሥት ኀፍረተ አቡሁ።

Chapter 23

Deut 23:01 ወኢይባእ ዘቦቱ ነውረ ወዘምቱረ ውስተ ቤተ እግዚአብሔር ከመ ኢያዘሙ ቤተ እግዚአብሔር፡፡

Deut 23:02 ወኢያበእ ዐማናዊ ወሞአባዊ ውስተ ቤተ እግዚአብሔር እስከ ሣልስት ወራብዕት ትወልድ ወእስከ ዓሥርት ኢይበእ ቤተ እግዚአብሔር ወእስከ ለዓለም።

Deut 23:03 እስመ ኢተቀበሉክሙ በእክል ወበማይ ውስተ ፍኖት አመ ወፃእክሙ እምነ ግብጽ ወእስመ ለበላዓም ወልደ ቤዖር ከመ ይርግምክሙ።

Deut 23:04 ወኢፈቀደ እግዚአብሔር ከመ ይስምዖ ለበላዓም ወሚጦ እግዚአብሔር ለመርገሙ ውስተ በረከት እስመ አፍቀረከ እግዚአብሔር አምላክከ።

Deut 23:05 ወኢትትናገሮሙ ሰላመ ወበዘይደልዎሙ በኵሉ መዋዕሊከ ወለዓለም።

Deut 23:06 ወኢታሥቆርሮ ለኢዱሜያዊ እስመ እኁከ ውእቱ ወኢታሥቆርሮ ለግብጻዊ እስመ ፈላሲ ኮንከ በውስተ ምድሮሙ።

Deut 23:07 ወደቂቅ ለእመ ተወልዶ ሎሙ በሣልስት ትውልድ ይበውእ ቤተ እግዚአብሔር።

Deut 23:08 ወለእመ ወፀአከ ትፅብኦሙ ለፀርከ ተዓቀብ እምነ ኵሉ ቃል እኩይ።

Deut 23:09 ወለእመቦ እምውስቴትክሙ ብእሲ ዘኢኮነ ንጹሐ ሥእበቱ ዘሌሊት ለይፃእ አፍአ እምነ ትዕይንት ወእይባእ ውስተ ትዕይንት።

Deut 23:10 ወፍና ሰርክ ተኀፂቦ በማይ ሥጋሁ ይባውእ ዐሪቦ ፀሐይ ውስተ ትዕይንት።

Deut 23:11 ወአሐደ መካነ ረሲ ለከ አፍአ እምነ ትዕይንት ኀበ ትወፅእ ህየ አፍአ።

Deut 23:12 ወዕፀ ንሣእ ለከ ውስተ ቅናትከ ወሶበ ነበርከ ቅስፈ ትካሪ ወትነሥእ ወትደፍን ወኀፍረተከ።

Deut 23:13 እስመ እግዚአብሔር አምላክከ የንሶሱ ውስተ ትዕይንትከ ከመ ያድኅንከ ወያግብኦሙ ለፀርከ ውስተ እደዊከ በቅድመ ገጽከ ወትኩን ቅድስተ ትዕይንትከ ከመ ኢያስተርኢ ውስቴትከ ዘኮነ ኀፍረተ ወይትመየጥ እምኔከ ወይኅድገ።

Deut 23:14 ወኢታግብኦ ለገብር ኀበ እግዚኡ እምድኅረ ተሠይጠ ኀቤከ ይንበር ምስሌከ ኀበ አደሞ ወኢትሣቂዮ።

Deut 23:15 ወኢትኩን እምውስቴትክሙ ዘማ እምነ አዋልደ እስራኤል ወአልቦ ዘያገብእ ግብረ እምውስተ አዋልደ እስራኤል።

Deut 23:16 ወአልቦ ዘያገብእ ጸባሕተ እምውስተ ደቂቀ እስራኤል፡፡ ኢታብእ ደነሰ ዘማ ወኢቤዛ ከልብ ውስተ ቤተ እግዚአብሔር አምላክከ በበይነ ኵሉ ብፅዓት።

Deut 23:17 እስመ ርኩሳን እሙንቱ በኀበ እግዚአብሔር አምላክከ ክልኤሆሙ።

Deut 23:18 ወኢትትረደይ እምኀበ ቢጽከ ኢርዴ ወርቅ ወኢርዴ እክል ወኢርዴ ኵሉ ዘኮነ ትካዙ ዘተለቀሐከ እምኀበ ነኪሮ ትትረደይ ወእምኀበሰ ቢጽከ።

Deut 23:19 ኢትትረደይ ከመ ይባርከ እግዚአብሔር አምላክከ ለዕለ ምድር በኵሉ ግብርከ እንተ ውስቴታ ትባውእ ህየ ከመ ትትዋረሳ።

Deut 23:20 ወለእመ በፃዕከ ብፅዓተ ለእግዚአብሔር ኢትጐንዲ ገቢሮቶ እስመ ተኀሥሦ ይትኀሠሠከ እግዚአብሔር አምላክከ እምኔከ ወይከውን ኀጢአተ ላዕሌከ።

Deut 23:21 ወለእመሰ ኢፈቀድከ ትብፃዕ አልብከ ኀጢአተ ዳእሙ እምድኅረ ወፅአ እምነ ከናፍሪከ ተዓቀብ ወግበር በከመ በፃዕከ ተሀብ ለእግዚአብሔር ዘከመ ነበብከ በአፉከ ከማሁ ግበር።

Deut 23:22 ወለእመ ቦእከ ውስተ ገራህተ ካልእከ ትምሐው ሠዊተ በእደዊከ ወማዕፅደ ኢታበውእ ውስተ ገራህተ ካልእከ።

Deut 23:23 ወለእመ ቦእከ ውስተ ዐጸደ ወይኑ ለካልእከ በላዕ አስካሌ እስከ ትጸግብ ነፍስከ ወውስተ ሞዳይ ባሕቱ ኢትወዲ።

Chapter 24

Deut 24:01 ወለእመቦ ዘነሥአ ብእሲተ ወነበረ ምስሌሃ ወእምዝ ለእመ ኢረከበት ሞገሰ በኀቤሁ እስመ ረከበ ዘኮነ ኀፍረተ ላዕሌሃ ይጽሐፍ ላቲ መጽሐፈ ኅደጋቲሃ ወይመጥዋ ውስተ እደዊሃ ወያወፅአ እምነ ቤቱ።

Deut 24:02 ወሖረት ወአውሰበት ካልአ ‹ብ›እሴ ወእምዝ ጸልአ ውእቱኒ ብእሲ ደኃሪ ወጸሐፈ ላቲ መጽሐፈ ኅደጋቲሃ ወመጠዋ ውስተ እደዊሃ ወያወፅአ እምነ ቤቱ፡፡ ወለእመኒ ሞተ ውእቱ ብእሲ ደኃሪ ዘነሥኦ ሎቱ ትኩኖ ብእሲተ።

Deut 24:03 ኢይከውን ለዝክቱ ብእሲ ቀዳማዊ ዘአውፅአ ከመ ይግባእ ላዕሌሃ ወይነሥአ ሎቱ ትኩኖ ብእሲተ እምድኅረ ርኵስት እስመ ርኵስ ውእቱ ዝንቱ በኀበ እግዚአብሔር አምላክከ።

Deut 24:04 ወኢታርኵሱ ምድረ እንተ ይሁበክሙ እግዚአብሔር አምላክክሙ መክፈልተክሙ።

Deut 24:05 ወለእመቦ ዘነሥአ ብእሲተ ግብተ ኢይውፅእ ፀብአ ወአልቦ ምንተኒ ዘያቀትውዎ ድኁን ውእቱ ቤቱ አሐተ ዓመተ ከመ ይትፈሣሕ ምስለ ብእሲቱ እንተ አውሰበ።

Deut 24:06 ወኢትትአኃዝ መሕረጸ ወኢመድሄ መሕረጸ እስመ መብዕለ ነፍስ ውእቱ ወኢይትአኀዝዎ።

Deut 24:07 ወለእመቦ ዘተረክበ ብእሲ ዘሰረቀ ነፍሰ እምውስተ አኀዊሁ እምነ ደቂቀ እስራኤል ወተአገሎ ወሤጦ ለይቅትልዎ ለውእቱ ሰራቂ ወታሴስሉ እኩየ እምውስቴትክሙ።

Deut 24:08 ወዑቅ ርእስከ በእንተ ትእምርተ ለምጽ ተዓቀበ ጥቀ ከመ ትግበር ኵሎ ሕገ ዘይቤሉክሙ ካህናት ወሌዋዊያን በከመ አዘዝኩክሙ ተዓቀቡ ዘትገብሩ።

Deut 24:09 ወተዘከር ኵሎ ዘገብረ እግዚአብሔር አምላክከ ላዕለ ማርያ በፍኖት ወፂአክሙ እምነ ግብጽ።

Deut 24:10 ወለእመቦ ዘይፈድየከ ካልእከ ዕዳ ዘኮነ ኢትበውእ ውስተ ቤቱ ከመ ትትአኀዝ አኅዘከ አፍአ ትቀውም።

Deut 24:11 ወብእሴ ዕዳከ ዝክቱ ዘይፈድየከ ለሊሁ ያወፅእ አኅዘከ አፍአ ኀቤከ።

Deut 24:12 ወለእመ ብእሲ ነዳይ ውእቱ ኢታበይት አኅዛ ኀቤከ።

Deut 24:13 ታገብእ ሎቱ አኅዞ ዐሪበ ፀሐይ ወይበ(ይ)ቱ በልብሱ ወትትባረክ ወይከውነከ መጽዋተ ቅድመ እግዚአብሔር አምላክከ።

Deut 24:14 ወኢትዐመፆ ዐስቦ ለዐሳብከ ለነዳይ ዘኅጡእ ውእቱ እምውስተ እደዊከ አው እምውስተ ግዩራን እለ ውስተ ሀገርከ።

Deut 24:15 እንተ ጸበሐት ተሁቦ ዐስቦ ወኢታዐርብ ፀሐየ ላዕሌሁ እስመ ነዳይ ውእቱ ወውእቱ ተስፋሁ ወኢይግዕር ላዕሌከ ኀበ እግዚአብሔር ወኢይኩንከ ኀጢአተ።

Deut 24:16 ወኢይመው‹ቱ› ወለነዳያን በበይነ ውሉዶሙ ወኢይመውቱ ውሉዶሙ በበይነ ወላዲያኒሆሙ አሐዱ አሐዱ በጌጋዩ ይመውት።

Deut 24:17 ወኢትሚጥ ፍትሐ ግዩር ወዘእለ ማውታ ወዘእቤር።

Deut 24:18 ወተዘከር ከመ ገብር አንተ በምድረ ግብጽ ወቤዘወከ እግዚአብሔር አምላክከ እምህየ ወበበይነ ዝንቱ እኤዝዘከ አነ ትግበር ዘንተ ነገረ።

Deut 24:19 ወለእመ አኬድከ እክለ ገራህትከ ወረሳዕከ አሐተ ክልስስተ ውስተ ገራህትከ ኢትግባእ ከመ ትንሣእ ለግዩር ወለእለ ማውታ ወለእቤር ይኩን ከመ ይባርከ እግዚአብሔር አምላክከ በኵሉ ተግባረ እደዊከ።

Deut 24:20 ወለእመኒ ቀሠምከ ዐጸደ ወይንከ ኢትድግም ተመየጠ ድኅሬከ ከመ

Deut 24:21 ታስተናጽሕ ቀሢመ ለግዩር ወለእለ ማውታ ይኩን ወለእቤር

Deut 24:22 ወተዘከር ከመ ግዩር አንተ በምድረ ግብጽ

Deut 24:23 በበይነ ዝንቱ እኤዝዘከ አነ ትግበር ዘንተ ነገረ።

Chapter 25

Deut 25:01 ወለእመ ኮነ ተስናን ማእከለ ሰብእ ወመጽኡ ውስተ ዐውድ ወተሰነኑ ወአርትዑ ለዘ ይረትዕ ወአእስው ለዘ ይፀውግ።

Deut 25:02 ወለእመ ኮነ ለተቀሥፎ ወያነብርዎ ቅድመ ዐውድ ለዝክቱ ዘይፀውግ ወይቀሥፍዎ በቅድሜሆሙ በአምጣነ አበሳሁ።

Deut 25:03 አርብዓ ይቀሥፍዎ በኆልቍ ወኢያበዝኁ እምኔሁ ወለእመ አብዝኁ ቀሢፎቶ እምዝንቱ አስተሐፈርከ እኋከ በቅድሜከ።

Deut 25:04 ወኢትፈጽም አፉሁ ለለህመኒ ዘያከይድ።

Deut 25:05 ወለእመቦ አኀው እለ ይነብሩ ኅቡረ ብእሲ ምስለ እኁሁ ወሞተ አሐዱ እምኔሆሙ ወአልቦ ውሉደ ኢታወስብ ብእሲቱ ነኪረ ብእሴ ዘኢኮነ ቅሩቡ እኁሁ ለምታ ያወስባ ወውእቱ ለይባእ ኀቤሃ ወሎቱ ትኩኖ ብእሲቶ ወይንብር ምስሌሃ።

Deut 25:06 ወሕፃን ዘተወልደ ይኩን ለዘ ሞት ወይሰመይ በስሙ ወኢይደመሰስ ስሙ እምነ እስራኤል።

Deut 25:07 ወለእመ ኢፈቀደ ውእቱ ብእሲ ያውስባ ለብእሲተ እኁሁ ወተዐርግ ይእቲ ብእሲት ኀበ ሊቃናት ወኀበ አንቀጽ ወትብል ኢይፈቅድ እኁሁ ለምትየ ያቅም ስመ እኁሁ በውስተ እስራኤል።

Deut 25:08 ወይጸውዕዎ ሊቃናት ሀገሩ ወይብልዎ ኢትፈቅድኑ ታቅም ዘርአ ለእኁከ ውስተ እስራኤል ወይብል ቀዊሞ ኢእፈቅድ አውስበ።

Deut 25:09 ወተመጽእ ይእቲ ብእሲት ቅድመ እግዚአብሔር ወቅድመ ሊቃናተ ይእቲ ሀገር ወትፈትሕ ሠእኖ ዘአሐቲ እግሩ ወትትፍእ ውስተ ገጹ ወትብል ከመዝ ይግበርዎ ለብእሲ ዘኢይሕንጽ ቤተ እኁሁ።

Deut 25:10 ወይሰመይ ስሙ በውስተ እስራኤል ቤተ ፍቱሐ ሠእን።

Deut 25:11 ወለእመ ተበአሱ ክልኤቱ ዕደወ ኅቡረ ብእሲ ምስለ ካልኡ ወመጽአት ብእሲቱ ለአሐዱ እምኔሆሙ ከመ ታኅድጎ ለምታ እምእደ ዘባጢሁ ወአለዓለት እዴሃ ወአኀዘቶ በክልኤሆን አሰክቲሁ ለይምትሩ እደዊሃ ወኢትምሐከ ዐይንከ።

Deut 25:12 ወኢታንብር ለከ መዳልወ ንኡሰ ወዐብየ ወኢትግበር ለከ ውስተ ቤትከ ምስፍረ መስፈርት ዐቢየ ወመስፈርት ንኡሰ።

Deut 25:13 ወመዳልዋኒከኒ ርቱዐ ወጸዱቀ ይኩን ከመ ታብዝኅ መዋዕለ እንተ ይሁበከ እግዚአብሔር አምክከ መክፈልተ ከ።

Deut 25:14 እስመ ርኩስ ውእቱ በኀበ እግዚአብሔር አምላክከ ኵሉ ዘይገብሮ ለዝክቱ ወኵሉ ዘይገብር ዐመፃ።

Deut 25:15 ወተዘከር ኵሉ ዘገብረ ላዕሌከ ዐማሌቅ በፍኖት አመ ወፃእከ እምነ ምድረ ግብጽ።

Deut 25:16 እፎ ተቃወመከ በፍኖት ወአምተረከ ገዐዘከ እለ ይመጽኡ በድኅሬከ።

Deut 25:17 ወአንተሰ ርኅብከ ወደከመከ ወኢፈራህካሁ ለእግዚአብሔር።

Deut 25:18 ወእመ ያዐርፈከ እግዚአብሔር አምላክከ እምነ ኵሉ ፀርከ እለ አውድከ ውስተ ምድር እንተ ይሁበከ እግዚአብሔር አምላክከ ትትወረሳ መክፈልተከ ትደመስሶ ለዐማሌቅ እምታሐተ ሰማይ ወኢትርስዖ።

Chapter 26

Deut 26:01 ወለእመ ቦእከ ውስተ ምድር እንተ ይሁበከ እግዚአብሔር አምላክከ ትትወረሳ መክፈልተከ ወነበርከ ውስቴታ ወትነሥእ እምነ ፍሬ ምድርከ እንተ ይሁበከ እግዚአብሔር አምላክከ።

Deut 26:02 ወትወዲ ውስተ ቀርጠሎን ወተሐውር ውስተ መካን ዘኀርየ እግዚአብሔር አምላክከ ከመ ይሰመይ ስሙ በህየ።

Deut 26:03 ወትበውእ ኀበ ካህን ዘሀለወ በውእቶን መዋዕል ወትብሎ አየድዕ ዮም ለእግዚአብሔር አምላክከ እስመ በጻሐኩ ውስተ ምድር እንተ መሐለ እግዚአብሔር ለአበዊነ ከመ ይሀበነሃ።

Deut 26:04 ወይነሥኦ ካህን ለውእቱ ሞደየ ቀርጠሎ እምውስተ እደዊከ ወያነብር ውስተ ምሥዋዑ ለእግዚአብሔር አምላክከ።

Deut 26:05 ወትብል ቅድመ እግዚአብሔር አምላክከ አቡየ ወፅአ እምነ ሶርያ ወወረደ ውስተ ግብጽ ወነበረ ህየ እንዘ ውሑዳን እሙንቱ ኆለቁሆሙ ወኮነ በህየ ሕዝበ ዐቢየ ወመልኡ ወዐቢየ በዝኁ።

Deut 26:06 ወሣቀዩነ ግብጽ ወአሕመሙነ ወአግበሩነ ዕጹበ ግብረ።

Deut 26:07 ወጸራኅነ ኀበ እግዚአብሔር አምላከ አበዊነ ወሰምዐ እግዚአብሔር ቃለነ ወርእየ ሕማመነ ወሥራሕነ ወሠቃየነ ርእየ እግዚአብሔር።

Deut 26:08 ወአውፅአነ እግዚአብሔር ለሊሁ እምነ ምድረ ግብጽ በእድ ጽንዕት ወበመዝራዕት ልዑል ወበዐቢይ ግርማ ወበዐቢይ ተአምር ወበመድምም።

Deut 26:09 ወአበአነ ውስተ ዝንቱ መካን ወወሀበናሃ ለዛቲ ምድር ምድር እንተ ትውሕዝ ሐሊበ ወመዓረ።

Deut 26:10 ወይእዜኒ ናሁ አምጽአኩ ቀዳሜ እክለ ምድርየ እንተ ወሀበኒ እግዚአብሔር ምድረ እንተ ትውሕዝ ሐሊበ ወመዓረ ወትሰግድ ቅድመ እግዚአብሔር አምላክከ።

Deut 26:11 ወትትፈሣሕ በኵሉ በረከት ዘወሀበከ እግዚአብሔር አምላክከ አንተ ወቤትከ ወሌዋዊኒ ወግዩርኒ ዘኀቤከ።

Deut 26:12 ወእምከመ ፈጸምከ ዐሥሮተ ኵሉ ዓሥራት ዘእከለ ምድርከ በሣልስ ዓም እምዝ ዘእመ ዳግመ ተዔሥር ትሁቦ ለሌዋዊ ወለግዩር ወለእጓለ ማውታ ወለእቤር ወይብልዕዎ በሀገርከ ወይጽግቡ።

Deut 26:13 ወትብል በቅድመ እግዚአብሔር አምላክከ አንጸሕኩ ዘይቄድስ ለከ እምነ ቤትየ ወወሀብኩዎ ለሌዋዊ ወለግዩር ወለእለ ማውታ ወለእቤር በከመ ኵሉ ትእዛዝከ ዘአዘዘከኒ ኢተዐደውኩ ትእዛዘከ ወኢረሳዕኩ።

Deut 26:14 ወበሕማምየኒ ኢበላዕኩ እምኔሁ ወኢሦዕኩ እምውስቴቱ ለርኩስ ወኢወደይኩ ውስተ በድን እምኔሁ ሰማዕኩ ቃለ እግዚአብሔር አምላኪየ ሰማዕኩ ዘአዘዘኒ።

Deut 26:15 ወነጽር እምነ ቤተ መቅደስከ እምነ ሰማይ ወባርከ ሕዝበከ እስራኤል ወምድረኒ እንተ ወሀብካሆሙ እንተ መሐልከ ለአበዊነ ከመ ተሀበነ ምድረ እንተ ትውሕዝ ሐሊበ ወመዓረ።

Deut 26:16 በዛቲ ዕለት እግዚአብሔር አምላክከ አዘዘከ ከመ ትግበር ኵሎ ዘንተ ኵነኔ ወተዕቀብ ፍትሖ ወትግበሮ በኵሉ ልብከ ወበኵሉ ነፍስከ ታምልኮ ለእግዚአብሔር አምላክከ ወትሖር በፍናዊሁ ወትዕቀብ ፍትሖ ወኵነኔሁ ወትስማዕ ቃሎ።

Deut 26:17 እስመ እግዚአብሔር ኀርየከ ዮም ትኩኖ ሕዝቦ ለርእሱ በከመ ይቤ ከመ ትዕቀብ ኵሎ ትእዛዞ ወትኩን መልዕልተ ኵሉ አሕዛብ።

Deut 26:18 ወገበረ ለከ ስመ ዐቢየ ወምክሐ ወክብረ ከመ ትኩን ሕዝበ ቅዱሰ ለእግዚአብሔር አምላክከ በከመ ይቤ።

Chapter 27

Deut 27:01 ወአዘዞሙ ሙሴ ለአእሩገ እስራኤል ወይቤሎሙ ዑቁ ከመ ትግበሩ ኵሉ ዘንተ ትእዛዘ ኵሎ ዘአነ እኤዝዘከ ዮም።

Deut 27:02 ወአመ ትዐድውዎ ለዮርዳንስ ውስተ ምድር እንተ ይሁበክሙ እግዚአብሔር አምላክክሙ ወታቀውም ለከ እብነ ዐቢይተ ወትመርጎ መሬተ ጸዕደ።

Deut 27:03 ወትጽሕፍ ውስተ ውእቶን እበን ኵሎ ነገሮ ለዝንቱ ሕግ ዐዲወክሙ ዮርዳንስ ሶበ ቦእክሙ ውስተ ይእቲ ምድር እንተ ይሁበክሙ እግዚአብሔር አምላኮሙ ለአበዊነ ከመ የሀብከ ምድረ እንተ ትውሕዝ ሐሊበ ወመዓረ በከመ ይቤለከ እግዚአብሔር አምላኮሙ ለአበዊከ።

Deut 27:04 ወሶበ ዐደውክሙ ዮርዳንስ ታቀውምዎን ለውእቶን እበን እለ አነ እኤዝዘክሙ ዮም በእንቲአሆን ውስተ ደብረ ጌባል ወትመርግዎን መሬተ ጸዐዳ።

Deut 27:05 ወትነድቅ በህየ ምሥዋዐ ለእግዚአብሔር አምላክከ በእበን ወኢይግስሶን ኀጺን በእበን እለ ኢኮና ውቁራተ ቦንቱ ወትነድቅ ምሥዋዐ ለእግዚአብሔር አምላክከ።

Deut 27:06 ወትሠውዕ ላዕሌሆን መሥዋዕተ መድኀኒት ወብላዕ ወጽገብ በህየ ወተፈሣሕ በቅድመ እግዚአብሔር አምላክከ።

Deut 27:07 ወጸሐፍ ውስተ ውእቶን እበን ኵሎ ዘንተ ሕገ ጥዩቀ ጥቀ።

Deut 27:08 ወይቤልዎሙ ሙሴ ወካህናት ለሌዋዊያን ወለኵሉ እስራኤል አርምም ወስማዕ እስራኤል በዛቲ ዕለት ኮንከ ሕዝቦ ለእግዚአብሔር አምላክከ ወስማዕ ቃለ እግዚአብሔር አምላክከ ወግበር ኵሉ ትእዛዞ ወኵነኔሁ ዘአነ እኤዝዘከ ዮም።

Deut 27:09 ወአዘዞሙ ሙሴ ለሕዝብ በይእቲ (ዕለት) ወይቤሎሙ እ(ሉ) እሙንቱ እለ ይቀውሙ ወይባርክዎ ለሕዝብ በደብረ ጋሪዝ(ን) ዐዲወክሙ ዮርዳንስ ስምዖን ወሌዊ ወይሁዳ ወይሰኮር ወዮሴፍ ወብንያም።

Deut 27:10 ወእሉ እሙንቱ እለ ይቀውሙ ለረጊም በደብረ ጊባል ሮቤል ወጋድ ወአሴር ወዛቡሎን ወዳን ወንፍታሌም።

Deut 27:11 ወያወሥኡ ለሊሆሙ ሌዋዊያን ወይብልዎሙ ለኵሉ እስራኤል በቃለ (ዐ)ቢይ።

Deut 27:12 ርጉመ ለይኩን ብእሲ ዘይገብር ግልፎ ወስብኮ ዘርኵስ በኀበ እግዚአብሔር ግብረ ኬንያ ወይሠይም ወይኀብእ ወያወሥአ ኵሉ ሕዝብ ወይብል አሜን አሜን።

Deut 27:13 ርጉመ ለይኩን ዘየስተአኪ አቡሁ ወእሙ ወይብል ኵሉ ሕዝብ አሜን ወአሜን።

Deut 27:14 ርጉመ ለይኩን ዘይሰርቅ ደወለ ቢጹ ወይብል ኵሉ ሕዝብ አሜን ወአሜን፡፡

Deut 27:15 ርጉመ ለይኩን ዘያስሕቶ ፍኖተ ለዕውር ወይብል ኵሉ ሕዝብ አሜን ወአሜን።

Deut 27:16 ርጉመ ለይኩን ዘይገምፅ ፍትሐ ግዩር ወዘእለ ማውታ ወዘእቤር ወይብል ኵሉ ሕዝብ አሜን ወአሜን።

Deut 27:17 ርጉመ ለይኩን ዘይሰክብ ምስለ ብእሲተ አቡሁ እስመ ከሠተ ኀፍረተ አቡሁ ወይብል ኵሉ ሕዝብ አሜን ወአሜን።

Deut 27:18 ርጉመ ለይኩን ዘይሰክብ ምስለ ኵሉ እንስሳ ወይብል ኵሉ ሕዝብ አሜን ወአሜን።

Deut 27:19 ርጉመ ለይኵን ዘይሰክብ ምስለ እኅቱ እመኒ እንተ እምአቡሁ ወእመኒ እንተ እምእሙ ወለይበል ኵሉ ሕዝብ አሜን ወአሜን።

Deut 27:20 vacat

Deut 27:21 ርጉመ ለይኩን ዘይዘብጥ ካልኦ በጕሕሉት ወይብል ኵሉ ሕዝብ አሜን ወአሜን።

Deut 27:22 [ወ]ርጉመ ለይኩን ዘይነሥእ ሕልያነ ከመ ይቅትል ነፍሰ ደመ ንጹሐ ወይብል ኵሉ ሕዝብ አሜን ወአሜን።

Deut 27:23 ርጉመ ለይኩን ኵሉ ብእሲ ዘኢይቀውም ይግበር ቃለ ዘውስተ ዝንቱ ሕግ ወይብል ኵሉ ሕዝብ አሜን ወአሜን።

Chapter 28

Deut 28:01 ወለእመ ሰሚዐ ሰማዕክሙ ቃላ እግዚአብሔር አምላክክሙ (ወ)ዐቀብክሙ ከመ ትግበሩ ኵሎ ትእዛዘ ዘአነ እኤዝዘክሙ ዮም ወይሬሲየከ እግዚአብሔር መልዕልተ ኵሉ አሕዛብ ምድር።

Deut 28:02 ወይበጽሐከ ኵሉ ዝንቱ በረከት ወይረክብከ ለእመ ሰማዕከ ቃለ እግዚአብሔር አምላክከ።

Deut 28:03 ቡሩከ ትከውን በሐቅል ወቡሩከ ትከውን በሀገር።

Deut 28:04 ቡሩከ ይከውን ፍሬ ከርሥከ ወቡሩከ ይከውን እክለ ምድርከ ወአዕጻደ ላህምከ ወመራዕየ አባግዒከ ቡሩከ።

Deut 28:05 መዛግብቲከ ወትራፋቲከ።

Deut 28:06 ቡሩከ ትከውን በበአትከ ቡሩከ ትከውን በፀአትከ።

Deut 28:07 ወያገብኦሙ እግዚአብሔር አምላክከ ለፀርከ ከመ ይትቀጥቀጡ በታሕተ እገሪከ በአሐቲ ፍኖት ይወፅኡ ይትቀበሉከ ወ(በ)ሰብዑ ፍናዌ ይነትዑ እምቅድመ ገጽከ።

Deut 28:08 ወይፌኑ እግዚአብሔር በረከቶ ውስተ አብያቲከ ወውስተ ኵሉ ዘወደይከ እዴከ በውስተ ምድር እንተ ወሀበከ እግዚአብሔር አምላክከ

Deut 28:09 ወያቀውመከ እግዚአብሔር ሎቱ ሕዝበ ቅዱሰ በከመ መሐለ እግዚአብሔር ለአበዊከ ለእመ ሰማዕከ ቃለ እግዚአብሔር አምላክከ ወሖርከ በፍናዊሁ።

Deut 28:10 ወይሬ(ኢ)የከ ኵሉ አሕዛበ ምድር ከመ ትስምየ ስሙ ለእግዚአብሔር ላዕሌከ ወይፈርሁከ።

Deut 28:11 ወያስተበዝኀከ እግዚአብሔር አምላክከ ውስተ ሠናይት በውሉደ ከርሥከ ወበእክለ ምድርከ።

Deut 28:12 ወያስተዋልዶ ለእንስሳከ በውስተ ምድር እንተ መሐለ እግዚአብሔር ለአበዊከ ከመ የሀብከ ከ ከመ መዋዕለ ሰማይ ዲበ ምድር።

Deut 28:13 ወይፈትሕ ለ(ከ) እግዚአብሔር መዝገበ ቡሩከ ሰማይ ከመ የሀብከ ዝናመ በመዋዕሊሁ ለምድርከ ከመ ይባርከ ለከ ኵሎ ተግበረ እደዊከ ወትሌቅሕ አንተ ለብዙኅ አሕዛብ ወአንተሰ ኢትትሌቃሕ ወትኴንን እንተ ለብዙኅ አሕዛብ ወለከሰ ኢይኴንኑከ።

Deut 28:14 ወይሠይመከ እግዚአብሔር ውስተ ርእስ ወአኮ ውስተ ዘነብ ወትከውን መላዕልተ ወኢትከውን መትሕተ ለእመ ሰማዕክሙ ቃለ እግዚአብሔር አምላክክሙ ወትእዛዘ ኵሎ ዘአነ እኤዝዘክሙ ከመ ትዕቀቡ ወትግበሩ።

Deut 28:15 ወ(ኢ)ትትገሐሡ እምነ ኵሎ ቃል ዘአነ እኤዝዘከ ዮም ኢለ የማን ወኢለ ፀጋም ከመ ትሖሩ ድኅረ አማልክተ ባዕድ ታምልኩዎሙ።

Deut 28:16 ወለእመ ኢሰማዕክሙ ቃለ እግዚአብሔር አምላክክሙ ከመ ተዕቅቡ ኵሎ ትእዛዘ ዘአነ እኤዝዘከ ሙ ዮም ወይመጽእ ላዕሌከ ኵሉ ዝንቱ መርገም ወይረክብከ።

Deut 28:17 ወትከውን ርጉመ አንተ በሐቅል ወበሀገር።

Deut 28:18 ወይከውን ርጉመ መዛግብቲከ ወትራፋቲከ።

Deut 28:19 ወርጉመ ውሉዶ ከርሥከ ወእክለ ምድርከ ወአዕጸደተ አልህምቲከ ወመራዕየ አበግዒከ።

Deut 28:20 ወርጉመ አንተ በበአትከ ወበፀአትከ ርጉመ ትከውን።

Deut 28:21 ወይፌኑ ላዕሌከ እግዚአብሔር ንዴተ ወርኀበ ወብድብድ ወይጠፍእ ኵሎ ዘወደይከ እዴከ ውስቲ ቱ ወይሠርወከ እስከ ይደመስሰከ ፍጡነ በበይነ እከየ መግባሪከ እስመ ኀደገኒ።

Deut 28:22 ወያተሉ እግዚአብሔር ሞተ ላዕሌከ እስከ ያጠፍአከ እምነ ምድር እንተ ውስቴታ ትበውእ ህየ ከመ ትትዋረሳ።

Deut 28:23 ወይቀሥፈከ እግዚአብሔር በደዌ ሲሕ ወበፈፀንት ወበአሰፈር ወበፍርሀት ወበድንጋፂ ወበዐበር ወበኀጠእ ወይሰድዱከ እስከ ያጥፍኡከ።

Deut 28:24 ወትከውነከ ሰማይ በመልዕልተ ርእስከ ብርተ ወምድር በመትሕቲከ ኀጺነ።

Deut 28:25 ወይሬሲዮ እግዚአብሔር ለዝናመ ምድርከ (ቆባረ) ወመሬት ይወርድ እምሰማይ ላዕሌከ እስከ ይቀጠቅጠከ ወእስከ ያጠፍአከ።

Deut 28:26 ወይገብሩከ እግዚአብሔር ከመ ትትቃተል በቅድመ ፀርከ በአሕቲ ፍኖት ትወፅእ ኀቤሆሙ ወበሰብዑ ፍናዊ ትነትዕ እምቅድመ ገጾሙ ወትከውን ዝርወ ውስተ ኵሉ መንግሥታተ ምድር

Deut 28:27 ወይከውን አብድንቲክሙ መብልዐ ለአዕዋፈ ሰማይ ወኢትረክቡ ዘይቀብረክሙ።

Deut 28:28 ወይቀሥፈከ እግዚአብሔር በመቅሠፍተ ግብጽ በዐበቅ እኩየ ውስተ ነፍስትከ ወበሕከክ ዘአልቦ ፈውሰ።

Deut 28:29 ወይቀሥ(ፈ)ከ እግዚአብሔር በድቀት ወበዕውር ወበድንጋፄ ልብ።

Deut 28:30 ወተገብእ ተርመስስ መዓልተ ከመ ይመረስስ ዕውር በውስተ ጽልመት ወኢት‹ረ›ክብ ፍኖተ ወትትገፋዕ ወትትበረበር በኵሉ መዋዕሊከ ወኢትረክብ ዘይረድአከ።

Deut 28:31 ወታወስብ ብእሲተ ወየሀይደከሃ ካልእ ብእሲ ወትነድቅ ቤተ ወኢትነብር ውስቴቱ ወትተክል ወይነ ወኢትቀሠሞ።

Deut 28:32 ወይጠብኁ ላህመከ ወኢትበልዕ እምኔሁ ወየሀይዱከ አድገከ ወኢያገብኡ ለከ ወይገብእ አባግዒከ ለአግብርት ወለፀርከ ወኢትረክብ ዘይረድአከ።

Deut 28:33 ወይገብኡ ደቂቅከ ወአዋልዲከ በካልእ ሕዝብ ወትሬኢ በአዕይንቲከ እንዘ ይኴርዕዎሙ ወአልቦ ዘትክል ገቢረ።

Deut 28:34 ወይበልዕ ሕዝብ ዘኢታአምር እክለ ምድርከ ወጸማከ ወትከውን ጽዑረ ወሥቁየ በኵሉ መዋዕል።

Deut 28:35 ወትከውን ሙኁፀ በምርአየ አዕይንቲከ ወኢትርኢ

Deut 28:36 ወይቀሥፈከ እግዚአብሔር በደዊ እኩይ ውስተ በረኪከ ውውስተ አቍያጺከ ወውስተ አዕማደ እገሪከ በዘ ኢትክል ሐይወ እምነ ሰኰና እገሪከ እስከ ርእስከ።

Deut 28:37 ወይወስደከ እግዚአብሔር ኪያከኒ ወመላእክትከኒ እለ ሤምከ ለከ ውስተ ሕዝብ ዐቢይ ዘኢታአምር ኢአንተ ወኢአበዊከ ወታመልክ በህየ ባዕደ አማልክተ ወዕፀወ ወእበነ።

Deut 28:38 ወትከውን በህየ ድንጉፀ ወትከውን አምሳላ ወነገረ ለኵሉ አሕዛብ እለ ውስቴቶሙ ወእለ ኀቤሆሙ ይወስደከ እግዚአብሔር ህየ።

Deut 28:39 ወታወፅእ ብዙኀ ዘርአ ውስተ ገራህትከ ወታበውእ ውሑደ እስመ አንበጣ በልዖ።

Deut 28:40 ወትትክል ዐጸደ ወይን ወትትጌበሮ ወኢትሰቲ እምነ ወይኑ ወኢትትፌሣሕ እምኔሁ እስመ ዕጼ በልዖ።

Deut 28:41 ወታጠሪ ዕፀዋተ ዘይት ውስተ ኵሎ ደወልከ ወኢትትቀበእ ቅብአ እምኔሁ እስመ ተነግፈ ፍሬሁ።

Deut 28:42 ወትወልድ ደቂቀ ወአዋልደ ወኢያተርፍዎሙ ለከ እስመ ይነሥእዎሙ ወይፄውዎሙ።

Deut 28:43 ወኵሉ እክለ ምድርከ ወኵሉ ተክለ ዕፀዋቲከ አናኳዕ ያጠፍእ ለከ።

Deut 28:44 ወፈላሲ ዘሀለወ ኀቤከ የዐርግ መልዕልተ(ከ) ወላዕሌከ ወአንተሰ ትከውን መትሕቶ።

Deut 28:45 ወውእቱ ይሌቅሐከ ወአንተሰ ኢትሌቅሖ ውእቱ ይከውነከ ርእሰ ወአንተ ትከውኖ ዘነበ።

Deut 28:46 ወይመጽአ ላዕሌከ ዝንቱ ኵሎ መርገመ ወይዴግነከ ወይረክበከ እስከ ያጠፍአከ ወእስከ ይደመስሰከ እስመ ኢሰማዕከ ቃለ እግዚአብሔር አምላክከ ከመ ትዕቀብ ትእዛዞ ወኵነኔሁ ኵሉ ዘአዘዝከ።

Deut 28:47 ወይከውን ተአምረ ለዕሌከ ወመድምመ ወላዕለ ዘርእከ እስከ ለዓለም እስመ ኢያምለካሁ ለእግዚአብሔር አምላክከ በትፍሥሕት ወበሠናይ ልብ።

Deut 28:48 ወበብዝኀ ኵሉ ወትትቀነይ ለጸለእትከ እለ ይፌኑ እግዚአብሔር ላዕሌከ በረኀብ ወበጽምእ ወበዕርቅና ወበኀጠአ ኵሉ ወይወዲ ለከ ጋገ ዘኀጺን ውስተ ክሳድከ እስከ ያጠፍአከ።

Deut 28:49 ወያመጽእ እግዚአብሔር ሕዝበ እምርሑቅ ለዕሌከ እምአጽናፈ ምድር ከመ ርደተ ንስር ሕዝብ እለ ኢትሰምዕ ነገሮሙ።

Deut 28:50 ሕዝብ ግሩመ ገጽ ዘኢያከብር ገጸ ልሂቅ ወኢይምሕር ንኡሰ።

Deut 28:51 ወያጠፍእ እጕለ መራዕይከ ወእክለ ምድርከ እስከ ኢያትርፍ ለከ ኢእክለ ወኢወይነ ወኢቅብአ ወኢአዕጸዳተ ላህምከ ወኢመራዕየ አባግዒከ እስከ ያጠፍአከ።

Deut 28:52 ወይደመስሰከ እምውስተ ኵሉ አህጉሪከ እስከ ያወድቅ አረፋቲከ ዐበይተ ወአጽዋኒከ ዘቦቱ ትትአመን ዘውስተ (ኵሉ) በሐውርቲከ ወይሣቅየከ በውስተ ኵሉ አህጉሪከ ዘወሀበከ እግዚአብሔር አምላክከ።

Deut 28:53 ወብላዕ ውሉደ ከርሥከ ሥጋ ደቂቅከ ወአልዲከ ዘወሀበከ በመንዳቤከ ወበሥቃይከ ዘሣቀየከ ጸለኢከ በውስተ አህጉሪከ።

Deut 28:54 ረኀጽከሂ ወለምለምከሂ ወትዶነጹ ዐይኑ ለእኁሁ ወለብእሲቱ እንተ ውስተ ሕፅኑ ወዘተርፈ ውሉደ ዘአትረፉ ሎሙ።

Deut 28:55 ይሁቡዎሙ ለለ አሐዱ እምኔሆሙ ሥጋ ውሉዶሙ ይሴሰዩ እስመ ኢያትረፉ ሎሙ ወኢምንተ በሥቃይ ወበመንዳቤ ዘሣቀዩከ ጸላእትከ በኵሉ አህጉሪከ።

Deut 28:56 ወእንተ ረኀጽኒ ይእቲ እምኔክሙ ወእንተሂ ድክምት ይእቲ ትሜህር እገሪሃ ሐዊረ ውስተ ምድር ወእስመ ረኅጽ ይእቲ ወድክምት ትደነጽዎ ዐይና ለምታ ዘዲበ ሕፅና ወለወልዳ ወለወለታ።

Deut 28:57 ወለሥጋሃ ዘእምውስተ አባለ ውእቱ ወሕፃናሂ ዘወለደት ትበልዕ ጽምሚት ሶበ ኀጥአት ኰሎ በመንዳቤ ወበሥቃይ ዘይሣቅየከ ጸላኢከ በውስተ አህጉሪከ።

Deut 28:58 ለእመ ኢሰማዕከ ከመ ትግበር ኵሎ ዘንተ ነገሮ ለዝንቱ ሕግ ዘጽሐፍ ውስተ ዝንቱ መጽሐፍ ከመ ትፍራህ ስሙ ክቡር ወስቡሕ ዝንቱ ዘእግዚአብሔር አምላክከ።

Deut 28:59 ወይገብር እግዚአብሔር ነኪረ መቅሠፍትከ ወመቅሠፍተ ዘርእከ መቅሠፍተ ዐቢየ ወ(መ)ድምም ወደዌ እኩየ ወሕማመ።

Deut 28:60 ወይገብእ ላዕሌሆሙ ኵሉ ደዌሆሙ ለግብጽ እኩይ ዝክቱ ዘኢፈራህከ እምኔሁ ወኢፈራህከ እምቅድመ ገጾሙ ወይተሉ ዲቤ።

Deut 28:61 ወኵሉ ደዌ ወኵሉ መቅሠፍት ዘኢኮነ ጽሑፈ ውስተ ዝንቱ መጽሐፈ ሕግ ያመጽእ እግዚአብሔር ላዕሌከ እስከ ያጠፍአከ ወእስከ ትደመሰሱ።

Deut 28:62 ወትትርፉ ሕዳጥ በኆልቍ እምድኅረ ከመ ከዋክብተ ሰማይ አንትሙ ብዝኅክሙ እስሙ ኢሰማዕክሙ ቃለ እግዚአብሔር አምላክክሙ።

Deut 28:63 በከመ ተፈሥሐ እግዚአብሔር ላዕሌክሙ ከመ ይግበር ሠናይተ ዲቤክሙ ወአብዝኀክሙ ከማሁ ይትፌሣሕ እግዚአብሔር ዲቤክሙ ከመ ይሤርወክሙ ወትጠፍኡ እምነ ምድር እንተ ውስቴታ ትበውኡ ህየ ከመ ትትዋረስዋ።

Deut 28:64 ወይዘርወከ እግዚአብሔር ውስተ ኵሉ አሕዛብ እምነ አጽናፈ ምድር እስከ አጽናፈ ምድር ወትትቀነይ በህየ ለባዕድ አማልክት ለዕፀው ወለእበን ለዘ ኢታአምር አንተ ወአበዊከ።

Deut 28:65 ወበህየኒ በውስተ ውእቱ አሕዛብ ኢያዐርፈከ ወኢያበውሐከ ትቁም እግርከ ወይሁበከ በህየ እግዚአብሔር ልበ ሕዙነ ወአዕይንተ ጥፉአተ ወነፍሰ መንሱተ።

Deut 28:66 ወትከውን ሕይወትከ ስቅልተ ቅድመ አዕይንቲከ ወትደነግፅ ለሊከ መዓልተ ወኢትትአመን በሕይወትከ።

Deut 28:67 ለእመ ጸብሐ ትብል እፎ እንጋ ይመሲ ወለእመ መስየ ትብል እፎ ይጸብሕ እምነ ፍርሀተ ልብ ዘትደነግፅ ወእምነ ዘያስተርአየከ ውስተ አዕይንቲከ ወዘትሬኢ።

Deut 28:68 ወያገብአከ እግዚአብሔር ውስተ ግብጽ በአሕማር ወእንተ ምድር ኒ በእግር ዝንቱ ዘእቤ ኢትድግሙ እንከ ርእዮታ ዓዲ።

Deut 28:69 ወትከውን በህየ አግብርተ ወአእማተ ለፀርክሙ ወአልቦ ዘየስተምሕረክሙ።

Chapter 29

Deut 29:01 ወዝንቱ ውእቱ ነገረ ኪዳን ዘአዘዘ እግዚአብሔር ለሙሴ ከመ ይትካየዶሙ ለደቂቀ እስራኤል በምድረ ሞአብ ዘእንበለ ዝክቱ ኪዳን ዘተካየዶሙ በኮሬብ።

Deut 29:02 ወጸውዖሙ ሙሴ ለኵሉ ደቂቀ እስራኤል ወይቤሎሙ ለሊክሙ ርኢክሙ ኵሎ ዘገብረ እግዚአብሔር ለክሙ በምድረ ግብጽ ላዕለ ፈርዖን ወላዕለ መገብቱ ወላዕለ ኵሉ ምድሩ።

Deut 29:03 ዐበይተ መቅሠፍተ ዘርእያ አዕይንቲከ፡፡ ወዝክቱ ተአምር ወመድምም ዐበይተ ወእድ ጽንዕት ወመዝራዕት ልዑል።

Deut 29:04 ወኢወሀበክሙ እግዚአብሔር ልቦ ታአምሩ ወዐይነ ትርአዩ ወእዝነ ከመ ትሰምዑ እስከ ዛቲ ዕለት።

Deut 29:05 ወወሰደክሙ አርብዓ ዓመተ ውስተ ገዳም አልባሲክሙ ኢበልየ ወኢአሥአኒክሙኒ ኢበልየ እምውስተ እገሪክሙ።

Deut 29:06 እንዘ እክለ ኢትበልዑ ወወይነ ወሜሰ ኢትሰትዩ እስመ በጸሕክሙ ውስተ ዝንቱ መካን ከመ ታአምሩ ከመ አነ ውእቱ እግዚአብሔር አምላክክሙ።

Deut 29:07 ወወፅአ ሴዎን ንጉሠ ሔሴቦን ወአግ ንጉሠ ሞአብ ተቀበሉክሙ ይትቃተሉክሙ ወቀተልናሆሙ ወነሥአነ ምድሮሙ።

Deut 29:08 ወወሀብኩዎሙ ይእተ ምድረ ለሮቤል ወለጋድ ወመንፈቀ ነገደ መናሴ

Deut 29:09 ወዕቀቡ ከመ ትግበሩ ኵሎ ነገረ ዝንቱ ኪዳን ከመ ታአምሩ ኵሎ ዘትገብሩ።

Deut 29:10 ወናሁ ቆምክሙ አንትሙ ኵልክሙ ቅድመ እግዚአ ብሔር አምላክክሙ ዐበይተ ነገድክሙ ወሊቃናቲክሙ ወመኳንቲክሙ ወጸሐፍትክሙ ወኵሉ ተባዕተ እስራኤል።

Deut 29:11 ወአንስቲያክሙ ወውሉድክሙ ወግዩር ዘሀለወ መእከለ ትዕይንቲክሙ እምሓጣበ ዕፅክሙ እስከ ሐ(ዋ)ረ ማይክሙ።

Deut 29:12 ከመ ትሰምዑ ኪዳኖ ለእግዚ አብሔር አምላክ(ክሙ) (ወመርገሞ ለእግዚአብሔር አምላክክሙ ዘተካየደ) [ም]ስሌክሙ ዮ‹ም›።

Deut 29:13 ከ(መ) ይርሲከ ሕዝቦ ሎቱ ወውእቱኒ ከ(መ) ይኩንከ አምላክከ በከመ መሐ(ለ ለ)አበዊከ ለአ(ብ)ርሃ(ም) ወለይስሐቅ ወለያዕቆብ።

Deut 29:14 ወአኮ ለክሙ በበሐቲትክሙ ዘአቀውም አነ ዘንተ ኪዳነ ወዘንተ መርገመ።

Deut 29:15 አላ ለእለሂ ሀለው ዝየ ዮም ምስሌክሙ ቅድመ እግዚአ ብሔር አምላክክሙ ወለእለሂ ኢ(ሀ)ለዉ ዝየ ምስሌክሙ ዮም።

Deut 29:16 እስመ ለሊክሙ ታአምሩ ከመ ነበርነ ውስተ ግብጽ ወዘከመ ኀለፍነ እንተ መእከሎሙ ለእልክቱ አሕዛብ ወተዐደውናሆሙ።

Deut 29:17 ወርኢክሙ ርኵሶሙ ወአማልክቲሆሙ ዕፅ ወእብን ወብሩር ወወርቅ ዘገብሩ ለሊሆሙ።

Deut 29:18 ኢይኩን እምአክሙ ኢብእሲ ወኢብእሲት ወኢሕዝብ ወኢነገድ ወኢመኑሂ ዘያኀድግ ልቦ እመነ እግዚኦ ብሔር አምላክክሙ ወይሖር ያምልኮሙ ለእልክት አማልክተ አሕዛብ ወኢይኩን እምኔክሙ ሥርው እኪት እንተ ትቦቅል ወትፈሪ ሕምዘ ወመረተ።

Deut 29:19 ወሰሚዐክሙ ቃለ ዝንቱ መርገመ ዘይቤ በልቡ ይሰሪ ሊተ እስመ በእበድ ልብየ ገበርኩ ወሖርኩ ከመ ኢ(የ)ዐሪ መዊተ መአብስ ምስለ ዘኢአቦሳ።

Deut 29:20 ኢይፈቅድ እግዚአበሔር ከመ ይሣሀሎ አላ በጊዜሃ መዐቱ በእግዚኦ በሔር ወቀንኡ ለያውዕዮ ለውእቱ ብእሲ ወለይታለዎ ኵሉ ዝንቱ መርገመ ዘዝንቱ ኪዳን ዘጽሑፍ ውስተ ወዝንቱ መጽሐፍ ‹ሕ›ግ ወለይስዐር እግዚአ ብሔር ስሞ እምነ ታሕት ሰማይ።

Deut 29:21 ወለያግብአ እግዚአብሔር ውስተ እኪት ወለይፍልጦ እምነ ኵሉ ደቂቀ እስራኤል በኵሉ ዝንቱ መርገም ዘዝንቱ ኵዳን ዘጽሑፈ ውስተ ዝንቱ መጽሐፈ ሕግ።

Deut 29:22 ወይብሉ ድሕረ ትውልደ ደቂቅክሙ እለ ይትነሥኡ እምድኅሬክሙ ወነኪርኒ ዘይመጽእ እምርሑቅ ብሔረ ወይሬኢዩ መቅሠፍታ ለይእቲ ምድር ወደዊሃ ዘፈነወ እግዚአ ብሔር ለዕሌሃ።

Deut 29:23 ትይ ወጼው ይነድድ ውስተ ኵላ ይእቲ ምድር ወኢትዘርእ ወኢትበቅል ወኢይወፅእ ውስቴታ ኵሉ ኀመልሚል በከመ ተገፍትአ ሰዶም ወጎሞራ ወአዳማ ወሴበይም (እ)ለ ገፍትኦን እግዚአብሔር በመዐቱ።

Deut 29:24 ወይብሉ ኵሉ አሕዛብ ለምንት ከመዝ ገብራ እግዚአ ብሔር ለዛቲ ምድር ወምንት ውእቱ መንሱቱ ለዝንቱ መዐት ዐቢይ።

Deut 29:25 ወይብሉ እስመ ኀደጉ ኪዳኖ ለእግዚአብሔር አምላከ አበዊሆሙ ዘተካየደ ምስለ አበዊሆሙ አመ አውፅኦሙ እምነ ምድረ ግብጽ።

Deut 29:26 ወሖሩ ወአምላኩ ባዕደ አማልክተ ወሰገዱ ሎሙ ለዛ ኢያአምሩ ወለዘ አይበቍዖሙ።

Deut 29:27 ወተመዐ መዐተ እግዚአብሔር ላዕለ ዛቲ ምድር ወአምጽአ ላዕሌሃ ኵሎ መርገመ ዘጽሑፍ ውስተ ዝንቱ መጽሐፈ ሕግ።

Deut 29:28 ወአሰዐሮሙ እግዚአ ብሔር እምነ ገጸ ምድሮሙ በመዐት ወበመንሱት ወበመቅሠፍት ዐቢይ ክም ይእዜ ዘኅቡእ ለእግዚአ ብሔር አምላክነ።

Deut 29:29 ወዘየሳተረኢሰ ለነ ወለውለድነ ለዓለም ከመ ንግበር ኵሎ ዘይብል ዝንቱ ሕግ።

Chapter 30

Deut 30:01 ወአመ መጽአ ላዕሌኮ ኵሉ ዝንቱ ነገር በረከቱሂ ወመርገሙሂ ዘአቀምኩ ቅድሜከ ተዘከሮ በልብከ በውስተ ኵሉ አሕዛብ ኀበ ዘረወከ እግዚአ ብሔር ህየ።

Deut 30:02 ወተመየጠ ኀበ እግዚአ ብሔር አምላክክ ወሰማዕ ቃሎ ኵሎ ዘአነ እኤዝዘከ ዮም በኵሉ ልብከ ወበኵሉ ነፍስከ።

Deut 30:03 ወየኀድግ ለከ እግዚአ ብሔር ኀጣይእከ ወይሣሀለከ፡፡ ወካዕበ የሰተጋብአከ እግዚአ ብሔር እምነ ኵሉ አሕዛብ እለ ውስቴቶሙ ዘረወከ ህየ።

Deut 30:04 ወለእመኒ ውስተ አጽናፈ ሰማይ ዘረወከ የስተጋብአከ እምህየ እግዚኦ ብሔር አላክከ።

Deut 30:05 ወይወስደከ እግዚአ ብሔር አምላክክ ውስተ ይእቲ ምድር እንተ ዘወረኮ ወተዋረሳ ወይገብር ሠናይተ ላዕሌከ ወያበዝኀከ ወይሬሲየከ ፈድፋደ እምነ አበዊኮ።

Deut 30:06 ወያሴሰሎ እግዚአ ብሔር ለዝንቱ ልብከ ወልቦሙ ለዘርእከ ከመ ታፍቅሮ ለእግዚአ ብሔር አምላክከ በኵሉ ልብከ ወበኵሉ ነፍስከ ከመ ትሕየወ አንተ ወዘርእከ።

Deut 30:07 ወያገብአ እግዚአብሔር አምላክከ ለዝንቱ መርገም ላዕለ ፀርከ ወላዕለ እለ ይጸልኡከ ወላዕላ እለ ሰደዱከ።

Deut 30:08 ወአንተሰ ትመየጥ ወሰማዕ ቃለ እግዚአ ብሔር አምላክከ ወግበር ኵሎ ትእዛዘ ዘአነ እኤዝዘከ ዮም።

Deut 30:09 ወብዙኀ ያጸንዐከ እግዚአ ብሔር አምላክከ በኵሉ ተግባረ እደዊከ ወበውሉደ ከርሥከ ወበዘርአ ምድርከ ወበአስተዋልዶ እንሰሳከ እስመ ይትመየጥ እግዚአብሔር አምላክከ ከመ ይትፈሣሕ ላዕሌከ በሠናይት በከመ ተፈሥሐ በአበዊከ

Deut 30:10 እስመ ሰማዕከ ቃለ እግዚአብሔር አምላክከ ከመ ተዕቀብ ወከመ ትግበር ኵሎ ትእዛዘ ወኵሎ ኵነኔሁ ወፍትሐ ዘጽሑፍ ውስተ ዝንቱ መጽሐፈ ሕግ ለእመ ገበእከ ኀበ እግዚአብሔር አምላክከ በኵሉ ልብከ ወበኵሉ ነፍስከ።

Deut 30:11 እስመ ዛቲ ትእዛዝ እንተ አነ እኤዝዘከ ዮም ኢኮነት ክብደ ወኢኮነት ርሕቀት እምኔከ።

Deut 30:12 ወኢኮነት ውስተ ሰማይ ወትበል መኑ የዐርግ ለነ ውስተ ሰማይ ወያመጽአ ለነ ወንስምዓ ወንግበራ።

Deut 30:13 ወኢኮንት መዕዶተ ባሕር ወትበል መኑ እምዐደወ ለነ መዕዶተ ባሕር ወያመጽአ ለነ ወያስመዐናሃ ወንግበራ።

Deut 30:14 እስመ ናሁ ቅርብት ይእቲ ለከ ጥቀ ቃለ ውስተ አፉከኒ ወውስተ ልብከኒ ወውስተ እደዊከኒ ከመ ትግበራ።

Deut 30:15 ወናሁ ሤመከ ቅድመ ገጽከ ዮም ሕይወተ ወሞተ ሠናይት ወእኪተ።

Deut 30:16 ለእመ ሰማዕክሙ ቃለ እግዚአ ብሔር አምላክክሙ ወትእዛዛ ኵሎ ዘአነ እኤዝዘክ(ሙ) ዮም ከመ ታፍቅሮ ለእግዚአብሔር አምላክከ ወትሖር በኵሉ ፍናዌሁ ወትዕቀብ ኵነኔሁ ወፍትሖ ወትትበዝኁ ወትሕየው ወይበርከከ እግዚአ ብሔር በኵሉ ምደር እንተ ውስቴታ ትበወአ ህየ ከመ ትትወረሳ።

Deut 30:17 ወለእመሰ ተመይጥ ልብከ ወአበይከ ሰሚዐ ወሰሕትከ ወሰገድከ ለበዕድ አማልክት ናሁ አይደዕኩከ ዮም ከመ ጠፊአ ትጠፍእ።

Deut 30:18 ወኢይነውኅ መዋዕሌክሙ ውስተ ምድር እንተ ውስቴታ ተዐድው ዮርዳንስ ህየ ከመ ትትዋረስዋ።

Deut 30:19 ናሁ አሰምዕ ለክሙ ዮም ሰማየ ወምድረ ከመ ሤምኩ ቅድሜከ ሕይወተ ወሞተ ወበረከተ ወመርገመ ወኅረያ ለከ ለሕይወት ከመ ትሕየወ አንተ ወዘርእከ።

Deut 30:20 ወአፍቅሮ ለእግዚአብሔር አምላክከ ወሰማዕ ቃሎ ወአጽንዖ ኪያሁ እስመ ውእቱ ሕይወትከ በዘ ቦቱ ይነውኅ መዋዕሊክ ከመ ትንበር ውስተ ምድር እንተ መሐለ እግዚአብሔር ለአበዊከ ለአብርሃም ወለይስሐቅ ወለያዕቆብ ከመ የሀቦሙ።

Chapter 31

Deut 31:01 ወፈጸመ ሙሴ ተናግሮቶሙ ለኵሎ ደቂቀ እስራኤል ኵሎ ዘንተ ነገረ።

Deut 31:02 ወይቤሎሙ ምእት ወዕሥራ ዓም ሊተ ዮም ወኢይክል እንከ በዊአ ወወፂአ ወይቤለኒ ባሕቱ እግዚአብሔር ኢትዐድዎ ለዝንቱ ዮርዳንስ።

Deut 31:03 ውእቱ እግዚአብሔር ዘየሐውር ቅድሜከ ውእቱ ያጠፍኦሙ እምቅድመ ገጽከ ለእሉ አሕዘብ ወበከመ እግዚአብሔር ይቤ።

Deut 31:04 ከማሁ ይገበሮሙ በከመ ገብሮሙ ለሴዎን ወለአግ ክልኤቱ ነገሥተ አሞሬዎን እለ ይነብሩ ውስተ ማዕዶተ ዮርዳንስ ወለምድሮሙ በከመ ሠረዎሙ።

Deut 31:05 ወአግብኦሙ እግዚአብሔር ለክሙ ወገበርክምዎሙ በከመ አዘዝኩክሙ።

Deut 31:06 ወትባዕ ወጽናዕ ወኢትፍራህ ወኢትደንግፅ ወኢትፀበስ በቅድመ ገጾሙ እስመ እግዚአብሔር አምላክከ ውእቱ የሐውር ቅድሜከ ምስሌክሙ ኢያኀድገከ ወኢያሰትተከ፡፡

Deut 31:07 ወጸውዖ ሙሴ ለኢየሱስ ወይቤሎ በቅድመ ኵሉ እስራኤል ትባዕ ወጽናዕ እስመ አንተ ትበውእ ቅድሜሁ ለዝንቱ ሕዝብ ውስተ ምድር እንተ መሐለ እግዚአብሔር ለአበዊክሙ ከመ የሀቦሙ ወአንተ ታ{በ}ውርሶሙ።

Deut 31:08 ወእግዚአብሔር ዘየሐውር ምስሌከ ወኢይኀድገከ ወኢያሰትተከ ወኢትፍራህ ወኢትደንግፅ።

Deut 31:09 ወጸሐፎ ሙሴ ለነገረ ዝንቱ ሕግ ውስተ መጽሐፍ ወወሀቦሙ ለካህናት እለ ይጸውሩ ታቦተ ሕጉ ለእግዚአብሔር ለደቂቀ ሌዊ ወለሊቃናቲሆሙ ለደቂቀ እስራኤል።

Deut 31:10 ወአዘዞሙ ሙሴ በይእቲ ዕለት ወይቤ እምድኅረ ሰብዓቱ ዓመት በዓመተ ኅድገት አመ በዓለ መጸለት።

Deut 31:11 አመ የሐውር ኵሉ እስራኤል ከመ የስተርኢ ቅድመ እግዚአብሔር አምላክከ ውስተ መካነ ዘኀረየ አንብብዎ ለዝንቱ ሕግ ቅድመ እስራኤል።

Deut 31:12 አስተጋቢኦ ሕዝበ ከመ ይስምዑ ዕዱ ወአንስቱ ወደቂቁ ወግዩራን እለ ውስተ ሀገርክሙ ከመ ይስምዑ ወያእምሩ ፈሪሆቶ ለእግዚአብሔር አምላክክሙ ወሰሚ‹ዖ›ሙ ከመ ይግበሩ ኵሎ ሕጎ ለዝንቱ ቃል።

Deut 31:13 ወደቂቆሙኒ እለ ኢያአምሩ ይሰምዑ ወይትመሀሩ ፈሪሆቶ ለእግዚአብሔር አምላክክሙ በኵሉ መዋዕሊሆሙ ዘየሐይው እሙንቱ ዲበ ምድር እንተ ውስቴታ ተዐድው ዮርዳንስ አንትሙ ከመ ትትዋረስዋ በህየ።

Deut 31:14 ወይቤሎ እግዚአብሔር ለሙሴ ናሁ ቀርበ መዋዕለ ሞትከ ጸውዖ ለኢየሱስ ወቁሙ ኀበ ኁኅተ ደብተራ ወእኤዝዘ ወሖሩ ሙሴ ወኢየሱስ ውስተ ደብተራ ዘመርጡል

Deut 31:15 ወወረደ እግዚአብሔር በዐምደ ደመና ወቆመ ኆኅተ ደብተራ ዘመርጡል ወቆመ ዐምደ ደመናሂ ኀበ ኆኅተ ደብተራ ዘመርጡል።

Deut 31:16 ወይቤሎ እግዚአብሔር ለሙሴ ናሁ ትነውም አንተ ምስለ አበዊከ ወይትነሣእ ዝንቱ ሕዝብ ወይዜምው ድኅረ አማልክተ ባዕድ ዘውስተ ምድር እንተ ውስቴታ ይበውኡ ወየኀድጉኒ ወይትዔወሩ ኪዳንየ ዘተካየድኩዎሙ።

Deut 31:17 ወእትምዐዕ መዐተ ላዕሌሆሙ በይእቲ ዕለት ወአኀድጎሙ ወእመይጥ ገጽየ እምኔሆሙ ወይከውኑ መብልዐ ለፀሮሙ ወትረክቦ ብዝኅት እኪት ወሥቃይ ወይብል በይእቲ ዕለት እስመ ኀደገኒ እግዚአብሔር አምላኪየ ወኢሀለወ ምስሌነ ረከበተኒ ዛቲ እኪት።

Deut 31:18 ወአንሰ መይጦ እመይጥ ገጽየ እምኔሆሙ በይእቲ ዕለት (እስመ) ኵሉ ኀጣኢይሆሙ ዘገብሩ ወገብኡ ኀበ አማልክተ ባዕድ።

Deut 31:19 ወይእዜኒ ጸሐፉ ነገራ ለዛቲ መኅሌት ወመሀርዎሙ ለደቂቀ እስራኤል ወደይዋ ውስተ አፉሆሙ ከመ ትኩኑኒ ስምዐ ላዕለ ደቂቀ እስራኤል።

Deut 31:20 እስመ አበውኦሙ ውስተ ምድር ቡርክት እንተ መሐልኩ ለአበዊሆሙ ምድረ እንተ ትውሕዝ ሐሊበ ወመዓር ወበሊዖሙ ወጸጊቦሙ የዐብዱ ወይገብኡ ኀበ አማልክተ ባዕድ ወያመልኩዎሙ ወያምዕዑኒ ወየኀድጉ ኪዳንየ።

Deut 31:21 ወትቀውም ላዕሌሆሙ ዛቲ መኅሌት ስምዕ ቅድመ ገጾሙ እስመ ኢትትረሳዕ እምውስተ አፉሆሙ ወእምውስተ አፈ ውሉዶሙ እስመ አነ አእምር እከይሆሙ ኵሉ ዘገብሩ በዝየ እንበለ አብኦሙ ውስተ ይእቲ ምድር ቡርክት እንተ መሐልኩ ለአበዊሆሙ።

Deut 31:22 ወጸሐፋ ሙሴ ለዛቲ መኅሌት በይእቲ ዕለት ወመሀሮሙ ኪያሃ ለደቂቀ እስራኤል።

Deut 31:23 ወአዘዘ ሙሴ ለኢየሱስ ወይቤሎ ጽናዕ ወትባዕ እስመ አንተ ታበውኦሙ ለደቂቀ እስራኤል ውስተ ምድር እንተ መሐለ እግዚአብሔር ለአበዊሆሙ ወውእቱ ይሂሉ ምስሌከ።

Deut 31:24 ወሶበ አኅለቆ ሙሴ ጽሒፎቶ ለዝንቱ ነገረ ሕግ ውስተ መጽሐፍ እስከ ፈጸሞ አዘዞሙ ለሌዋዊያን እለ ይጸውሩ ታቦተ ሕጉ ለእግዚአብሔር።

Deut 31:25 ወይቤሎሙ ንሥኡ ዘንተ መጽሐፈ ወአንብርዎ ውስተ ከርሣ ለታቦተ ሕጉ ለእግዚአብሔር አምላክክሙ ወይንበር ህየ ስምዐ ለከ።

Deut 31:26 እስመ አነ አእምር ወሐኮትከ ወክሳድከ ጽኑዕ ዘእንዘ አነ ሀለውኩ ዓዲየ ሕያው ዮም አምዕዕክምዎ ለእግዚአብሔር እፎኬ ፈድፋደ እምድኅረ ሞትኩ።

Deut 31:27 አስተጋብኡ ኀቤየ ዐበይተ ነገድክሙ ወሊቃናቲክሙ ወመኳንንቲክሙ ወጸሐፍትክሙ ከመ እንግሮሙ ይስምዑ ኵሎ ዘንተ ነገረ ወአሰምዕ ላዕሌሆሙ ሰማየ ወምድረ።

Deut 31:28 እስመ አእምር ከመ እምድኅረ ሞትኩ አበሳ ትኤብሱ ወተኀድግዋ ለፍኖት እንተ አዘዝኩክሙ ወትመጽእ ላዕሌክሙ በዳኅሪ መዋዕል እስመ ትገብሩ እኪተ ቅድመ እግዚአብሔር አምላክክሙ ከመ ተምዕዕዎ በግብረ እደዊክሙ።

Deut 31:29 ወነገሮሙ ሙሴ ወአስምዖሙ ለኵሉ ማኅበረ እስራኤል ነገራ ለዛቲ መኅሌት ፍጹም።

Chapter 32

Deut 32:01 ወይቤ አጽምእ ሰማይ ወስማዕ ምድር ቃለ አፉየ።

Deut 32:02 ወተወከፍዎ ከመ ዝናም ለነገርየ ወይወርድ ከመ ጠል ነቢብየ ከመ ዝናም ውስተ ገራህት ወከመ ጊሜ ውስተ ሣዕር

Deut 32:03 እስመ ስመ እግዚአብሔር ጸዋዕኩ ሀቡ ዕበየ ለአምላክነ እግዚአብሔርሰ።

Deut 32:04 ጽድቅ በምግባሩ ወርቱዕ ኵሉ ፍናዊሁ እግዚአብሔር ጻድቅ ወአልቦ ዓመፃ ጻድቅ ወኄር እግዚአብሔር።

Deut 32:05 አበሱ ወአኮ ሎቱ ውሉደ ርኩሳን ትውልድ ዕሉት ወግፍትእት ከመዝኑ ተዐስይዎ ለእግዚአብሔር።

Deut 32:06 ዝሕዝብ አብድ ወአኮ ጠቢብ አኮኑ ዝንቱ አብ ዘፈጠረከ ፈጠረከኒ ወገብረከኒ።

Deut 32:07 ተዘከሩ መዋዕለ ትካት ወሐልዩ ዓመተ ተውልደ ትውልድ ተሰአሎ ለአቡከ ወይነግረከ ወለሊቃወንት ወይዜንውከ።

Deut 32:08 አመ ከፈሎሙ ልዑል ለአሕዘብ ወዘከመ ዘርኦሙ ለደቂቀ አዳም ወሠርዖሙ ለአሕዛብ በበ ደወሎሙ ወበበ ኆልቆሙ ለመላእክተ እግዚአብሔር።

Deut 32:09 ወኮነ ያዕቆብ መክፈልተ ሕዝቡ ለእግዚአብሔር ወእስራኤልኒ ሐብለ ርስቱ።

Deut 32:10 ወአጽገቦሙ በምድረ ገዳም በብሔረ ጽምእ ወሃፍ በብሔረ በድው ወመገቦሙ ወመርሖሙ ወዐቀቦሙ ከመ ብንተ ዐይን፡፡

Deut 32:11 ከመ ንስር ያስተጋብእ እጐሊሁ ታሐተ ክነፊሁ ወከመ የሐቅፍ እጐሊሁ በገበዋቲሁ ወሐዘሎሙ በክነፊሁ ወጾሮሙ በእንግድዓሁ።

Deut 32:12 እግዚአብሔር በሕቲቱ መርሖሙ ወአልቦ ምስሌሆ(ሙ) አምላከ ነኪር።

Deut 32:13 ወአዕረጎሙ ዲበ ኀይላ ለምድር ወሴሰዮሙ እክለ ገራውህ ወሐፀኖሙ በመዓር እምኰኵሕ ወበቅብእ እምእብን ጽንዕት።

Deut 32:14 በቅብአ እጐልት ወበሐሊበ አባግዕ ምስለ መቊዐለ ጠሊ ወላህም ወእጕለ አልህምት ወአበግዕ ምስለ ቄቀሐ ስርናይ ወደመ አስካል ሰተዩ ወይነ።

Deut 32:15 ወበልዐ ያዕቆብ ወጸግበ ወከረዮ ጽጋብ ለምዙሕ ሠብሐ ወገዝፈ ወርሕበ ወሐደጎ ለእግዚአብሔር ፈጣሪሁ ወርሕቀ እምእግዚአብሔር ሕይወቱ።

Deut 32:16 ወወሐኩኒ በዘ ነኪር ወአምረሩኒ በርኵሶሙ።

Deut 32:17 ወሦዑ ለአጋንንት ወአኮ ለእግዚአብሔር ለአማልክት እለ ኢያአምሩ አማልክተ ግብት እለ ኢይበቍዑ እለ ኢያአምሩ አበዊሆሙ።

Deut 32:18 ወኀደጎ ለእግዚአብሔር ዘወለደከ ወረሳዕኮ ለእግዚአብሔር ዘሐፀነከ።

Deut 32:19 ወርእየ እግዚአብሔር ወቀንአ ወተመዐ መዓተ ለደቂቆሙ ወአዋልዲሆሙ።

Deut 32:20 ወይቤ እመይጥ ገጽየ እምኔሆሙ ወእር(እ)ዮሙ ዘይከውን በደኃሪቶሙ እስመ ትውልደ ዓላዊያን እሙንቱ ውሉድ እለ አልቦሙ ሃይማኖተ።

Deut 32:21 እሙንቱ አቅንኡኒ በዘ ኢኮነ አምላክ ወአምዕዑኒ በአማልክቲሆሙ አነ አቀንኦሙ በዘ ኢኮነ ሕዝበ ወአምዖሙ በሕዝብ ዘኢይሌብው።

Deut 32:22 እስመ እሳት ትነድድ እመዐትየ ወታውዒ እስከ ሲኦል ታሕቱ ወትበልዖ ለምድር ወለፍሬሃ ወይነድድ መሰረታተ አድባር።

Deut 32:23 ወአስተጋብኦሙ ለእኪት ወአኅልቅ አሕጻየ በላዕሌሆሙ (ወይኀልቁ) በረኀብ ወይከውን መብልዓ ለአዕዋፍ።

Deut 32:24 ወይደክም ጽንዖሙ ወእፌኑ ለዕሌሆሙ ስነነ አራዊተ ምድር ምስለ ሕምዝ ከመ ይጕይዩ እምድር።

Deut 32:25 ወበአፍአ ያጸምቶሙ መጥባኅት ለውሉዶሙ ወበውስተ አብያቲሆሙ ድንጋፄ ለወራዙቶሙ ምስለ ድናግሊሆሙ ወለሕፃናቲሆሙ ምስለ አእሩጊሆሙ።

Deut 32:26 ወእቤ ከመ እዝርዎሙ ወእስዐር እምድር ዝክሮሙ ወእምእለ እመ ሕያው።

Deut 32:27 በመዐት ፀረ ኮኑኒ ከመ ኢይትዐበዩ ፀር ወይበሉ እዴነ ጸንዐት ወአኮ እግዚአብሔር ዘገብሮ ለዝ ኵሉ።

Deut 32:28 እስመ ሕዝብ ሕጉላነ ምክር እሙንቱ ወአልቦሙ ምልሐ ወሃይማኖተ።

Deut 32:29 ወኢሐለይዎ ከመ ያእምርዎ ለዝንቱ ወያእምርዎ በመዋዕል ዘይመጽእ።

Deut 32:30 እፎ ያነትዖሙ አሐዱ ለዐሠርቱ ምእት ወክልኤቱ ይሰድድዎሙ ለእልፍ እስመ እግዚአብሔር ፈደዮሙ ወአምላክነ አግብኦሙ።

Deut 32:31 እስመ ኢኮነ ከመ አምላክነ አማልክቲሆሙ ወፀርነሰ አብዳን።

Deut 32:32 እስመ ከመ ዐጸደ ወይነ ሰዶም ዐጸደ ወይኖሙ ወሐረጎሙኒ እምነ ግሞራ ወአስካሎሙኒ አስካለ ሐሞት ወቀምኆሙኒ መሪር።

Deut 32:33 ወሕምዘ አርዌ ምድር ወይኖሙ ሕምዘ አፍዖት ዘይቀትል።

Deut 32:34 አኮኑ ዝንቱ ትእዛዝ እምኀቤየ ወተኀትመ ውስተ መዛግብትየ።

Deut 32:35 በዕለተ ኵነኔ እትቤቀሎሙ ወበጊዜ ይድሕፅ እግሮሙ እስመ ቀርበት ዕለተ ኅልቆሙ እስመ በጽሐ ወድልው ውእቱ ለክሙ።

Deut 32:36 እስመ ይፈትሕ እግዚአብሔር ለሕዝቡ ወይትናበብ በእንተ አግብርቲሁ እስመ ርእዮሙ ተመሰው ወኀልቁ ወተዘንጐጕ በኀበ ሀለው።

Deut 32:37 ወሶበ ሠርሑ ይቤ እግዚአብሔር አይቴ እሙንቱ አማልክቲክሙ እለ ትትዌከሉ ቦሙ።

Deut 32:38 እለ ትበልዑ መሣብሕተ መሥዋዕቶሙ ወትሰትዩ ወይነ ሞጸኅቶሙ ለይትነሥኡ ወይርድኡክሙ ወለይኩኑክሙ መድኀኔክሙ።

Deut 32:39 አእምሩ አእምሩ ከመ አነ ውእቱ ወአልቦ ባዕደ አምላከ ዘእንበሌየ አነ እቀትል ወአሐዩ እቀሥፍሂ ወእሣህልሂ ወአልቦ ዘያመስጥ እምእዴየ።

Deut 32:40 እስመ አሌዕል ውስተ ሰማይ እዴየ ወእምሕል በየማንየ ወእብል ሕያው አነ ለዓለም።

Deut 32:41 ወአበልሖ ከመ መብረቅ ለመጥባኅትየ ወትቀውም እዴየ በኵነኔየ ወእትፈደዮሙ በቀለ ለፀርየ ወእትቤቀሎሙ ለጸላእትየ።

Deut 32:42 ወአሰክሮን በደሞሙ ለአሕጸየ ወይበልዕ ሥጋሆሙ መጥባኅትየ እምደመ ቅቱላን ወፄውዋን ወአርእስተ መላእክተ ፀር።

Deut 32:43 ይትፌሣሕ ኵሉ ሰማያት ኅቡረ ወይሰግዱ ሎቱ ኵሉ መላእክተ እግዚአብሔር ወይትፌሥሑ ሕዝብ ምስለ ሕዘቢሆሙ ወይብሉ ኵሎሙ ውሉደ እግዚአብሔር ጽኑዕ ውእቱ።

Deut 32:44 እስመ ይትቤቀል ደመ ደቂቁ ወይትቤቀል ወይትፈደዮሙ በቀለ ለፀሩ ወይትፈደዮሙ ለጸላእቱ ወያነጽሕ እግዚአብሔር ምድረ ለሕዝቡ።

Deut 32:45 ወጸሐፉ ሙሴ ለዛቲ መኅሌት በይእቲ ዕለት ወመሀሮሙ ለደቂቀ እስራኤል፡፡ ወቦአ ሙሴ ወነገሮሙ ለሕዝብ ውእቱ ወኢየሱስ ወልደ ኔዌ።

Deut 32:46 ወሶበ አኅለቀ ሙሴ ነጊሮቶሙ ለኵሉ እስራኤል ወይቤሎሙ ተዐቀብዎ በልብክሙ ለኵሉ ዝንቱ ነገር ዘአስማዕኩ አነ ላዕሌክሙ ዮም ዘትኤዝዙ ለደቂቅክሙ ዮም ከመ ይዕቀቡ ወይግበሩ ኵሎ ነገሮ ለዝንቱ ሕግ።

Deut 32:47 እስመ ከንቱ ዝንቱ ነገር ለክሙ እስመ ውእቱ ሕይወትክሙ ወበበይነ ነገር ይነውኅ መዋዕሊክሙ ውስተ ምድር እንተ ላቲ ተዐድው ዮርዳንስ ከመ ትትዋረስዋ በህየ።

Deut 32:48 ወነበቦ እግዚአብሔር ለሙሴ በይእቲ ዕለት ወይቤሎ ዕረግ ውስተ ደብረ አባሪም ዘውስተ ደብረ ናቦር ዘውስተ ምድረ ሞአብ ዘመንገለ ገጸ ኢያሪኮ ወርኢያ ለምድረ ከናአን እንተ እሁቦሙ ለደቂቀ እስራኤል ይምልክዎ።

Deut 32:49 ወሙት በውስተ ደብር ዘውስቴቱ ተዐርግ ህየ ውእቱ ኀበ ሕዝብከ በከመ ሞተ አሮን እኁከ በውስተ ደብረ ሆር ወአተወ ኀበ ሕዝቡ።

Deut 32:50 እስመ ክሕድክሙ በቃልየ በኀበ ደቂቀ እስራኤል በአ(ው)አ{ው}ደ ማየ ቅሥት በቃዴስ በገዳም ዘሲና እስመ ኢቀደስክሙኒ ውስተ ደቂቀ እስራኤል።

Deut 32:51 ወርኢያ ለይእቲ ምድር ቅድሜከ ወህየሰ ኢትበውእ።

Chapter 33

Deut 33:01 ወከመዝ ይእቲ በረከት እንተ ባረኮሙ ሙሴ ለደቂቀ እስራኤል ብእሴ እግዚአብሔር ዘእንበለ ይሙት።

Deut 33:02 ወይቤ እግዚአብሔር እምነ ሲና መጽአ ወአስተርአየኒ በሴይር ወአዕረፈ በደብረ ፋራን ምስለ አእላፈ ቃዴስ እለ እምየማኑ መላእክቲሁ ወእለ ምስሌሁ።

Deut 33:03 ወምሕኮ ለሕዝቡ ወለእለ ተቀደሱ በእደዊሁ ወእሉሂ እሊአከ እሙንቱ።

Deut 33:04 ወረከቡ ሕገ በቃለ ዚአሁ ዘአዘዘነ ወርስተ ለሕዝበ ያዕቆብ።

Deut 33:05 ወይከውን መልአከ እምውስተ ፍቁር ተጋቢኦሙ መላእክተ አሕዛብ ምስለ ነገደ እስራኤል።

Deut 33:06 አኀሥሦ ለሮቤል ወኢይሙተኒ ወይኩን ብዙኀ ኆለቊሁ።

Deut 33:07 ወበዛቲኒ ለይሁዳ ስምዖ እግዚኦ ቃሎ ለይሁዳ ወይ(ግ)ባእ ውስተ ሕዝቡ ወእደዊሁ ይኰንናሁ ወኰኖ ረዳኤ እምነ ፀሩ።

Deut 33:08 ወለሌዋዊኒ ይቤሎ አግብኡ ለሌዊ ቃሎ ወጽድቆ ለብእሲ ጻድቅ ዘአመከርዎ መከራ ወፀአልዎ በኀበ ማየ ቅሥት።

Deut 33:09 ዘይብሎ ለእሙ ወለአቡሁ ኢርኢኩከ ወበአኀዊሁኒ ኢያእመረ ወበደቂቁኒ ኢለበወ ወዐቀበ ቃለከ ወተማ(ሕ)ፀነ ኪዳንከ።

Deut 33:10 ከመ ይንግሩ ኵነኔከ ለያዕቆብ ወሕገከ ለእስራኤል ወከመ ይደዩ ዕጣነ ለመዐትከ ወበኵሉ ጊዜ ውስተ ምሥዋዒከ።

Deut 33:11 ወባርክ እግዚአ ኀይሎ ወተ(ወ)ከፍ ግብረ እደዊሁ ወአውርድ ክበደ ላዕለ እለ ይትቃወምዎ ፀሩ ኢትንሥኦሙ ለእለ ይጸልእዎ።

Deut 33:12 ወለብያምኒ ይቤሎ ፍቁረ እግዚአብሔር የኀድር ተአሜኖ ወእግዚአብሔር ይጼልሎ በኵሉ መዋዕሊሁ ወያዐርፍ መእከለ መታክፍሁ።

Deut 33:13 ወለዮሴፍኒ ይቤሎ እምነ በረከተ እግዚአብሔር ምድሩ ወእምነ ዝናመ ሰማይ ወጠል ወእምነ ነቅዐ ቀላይ ዘእምታሕቱ።

Deut 33:14 ወለለ ሰዐቱ እክሉ ወእምነ ሥርቀተ ፀሐይ ወእምነ ኆለቊሆሙ ለአውራኅ።

Deut 33:15 ወይቀድም እምውስተ አርእስተ አድባር ወእምውስተ አርእስተ አውግር ዘአኤናዎን።

Deut 33:16 ምድር እንተ ዘልፈ ጽግብት ወሠናይት ለዘ አስተርአየ በውስተ ዕፀተ ባጦስ ለይምጽእ ዲበ ርእሱ ለዮሴፍ ወበርእሱ ይከበር ውስተ አኀዊሁ ከመ በኵረ ላህም ሥኖ።

Deut 33:17 ወአቅርንት ዘአሐዱ ቀርኑ አቅርንቲሁ ወይወግኦሙ ለአሕዛብ ቦሙ ኅቡረ እስከ አጽናፈ ምድር ዝንቱ አእላፍ ዘኤፍሬም ወዝንቱ አእላፍ ዘመናሴ።

Deut 33:18 ወለዛብሎንሂ ይቤሎ ተፈሣሕ ዘቡሎን በፀአትከ ወይስካር በመኃድሪከ እለ ያጠፍእዎሙ ለአሕዛብ።

Deut 33:19 ወጸውዑ በህየ ወሡዑ መሥዋዕተ ጽድቅ እስመ በዕለ ባሕር የሐፅነከ ወንዋዮሙ ለእለ ይነብሩ ውስተ ጰራሊያ።

Deut 33:20 ወለጋድሂ ይቤሎ ረሐቢ በረከቱ ለጋድ ከመ አንበሳ ቀጥቂጦ መዝራዕተ መላእክት።

Deut 33:21 ወርእየ ቀዳሚሁ ከመ በህየ ተካፈልዎ ለምድረ መላእክት እንዘ ጉቡአን መሳፍንት ኅቡረ ምስለ መልአከ ሕዝብ ወምስለ ሕዝበ እስራኤል እግዚአብሔር ገብረ ኵነኔሁ ወጽድቀ ምስለ እስራኤል።

Deut 33:22 ወለዳንሂ ይቤሎ ዳን እለ አንበሳ ወይሠርር እምነ ባሳን።

Deut 33:23 ወለንፍታሌምኒ ይቤሎ ንፍታሌም ጽጉብ እምነ ሠናይት ወይጽግብ እምነ በረከተ እግዚአብሔር ወለይትዋረስ ባሕረ ወሊበ።

Deut 33:24 ወለአሴርሂ ይቤሎ ቡሩክ ውእቱ እምነ ውሉደ አሴር ወይከውን ኅሩየ ለአኃዊሁ ወይኀፅብ በቅብእ እገሪሁ።

Deut 33:25 ወዘኀጺን ወዘብርት አሥአኒሁ ወይከውን በከመ መዋዕሊከ ኀይልከ።

Deut 33:26 አልቦ ከመ አምላኩ ለፍቁር ዘይነብር ውስተ ሰማይ ውእቱ ረዳኢከ ወዕበየ ሥኑ ለሰማይ።

Deut 33:27 ወይክድንከ እግዚአብሔር ፍጽመ በኀይለ መዝራዕተ አኤናዎን ወይወፅእ እምቅድመ ገጽከ ፀር በከመ ይቤ ከመ ያጥፍኦሙ።

Deut 33:28 ወታነብሮ ለእስራኤል ተአሚኖ ባሕቲቶ ውስተ ምድረ ያዕቆብ ውስተ ምድረ ስርናይ ወወይን ወሰማይኒ ለከ ምስለ ደመና ወጠል።

Deut 33:29 ወብፁዕ አንተ እስራኤል መኑ ከማከ ሕዝብ ዘእግዚአብሔር ያድኅኖ ወያጸንዐከ ረዳኢከ ወበመጥባኅትከ ዕልገትከ ሐሰው ፀርከ አንተ ትጸዐን ላዕለ ክሳዳቲሆሙ።

Chapter 34

Deut 34:01 ወዐርገ ሙሴ እምነ አራባድ ዘሞአብ ውስተ ደብረ ናቦት ውስተ ርእሰ ፈሰጋ ዘሀለወ ቅድመ ኢያሪኮ ወ(አ)ርእዮ እግዚአብሔር ኵሎ ምድረ ገላአድ ወኵሎ ምድረ ንፍታሌም ወኵሎ ምድረ መናሴ ወኵሎ ምድረ ይሀዳ እስከ ደኃሪት ባሕር።

Deut 34:02 ወገዳሙ ወአድያሚሃ ለኢየሪኮ ሀገረ ፊንቆን እስከ ሴይር።

Deut 34:03 ወይቤሎ እግዚአብሔር ለሙሴ ዛቲ ምድር እንተ መሐልኩ ለአብርሃም ወለይስሐቅ ወለያዕቆብ ወይቤሎሙ ለዘርእከ እሁባ ወናሁ አርአይኩከሃ ወህየ ባሕቱ ኢትበውእ።

Deut 34:04 ወሞተ ሙሴ ቍልዔሁ ለእግዚአብሔር በምድረ ሞአብ በቃለ እግዚአብሔር።

Deut 34:05 ወቀበርዎ ውስተ ምድረ ቅሩበ ቤተ ፌጎር ወአልቦ ዘያአምር መኑሂ መቃብሮ እስከ ዛቲ ዕለት።

Deut 34:06 ወምእት ወዕሥራ ዓመት ሎቱ ለሙሴ አመ ሞተ ወኢተኀምጋ አዕይንቲሁ ወኢማሰና።

Deut 34:07 ወበከይዎ ደቂቀ እስራኤል ለሙሴ በአራቦት ዘሞአብ በኀበ ዮርዳንስ ዘመንገለ ኢያሪኮ ሠለሳ መዋዕለ ወተፈጸመ መዋዕለ ላሑ ለሙሴ ዘበ(ከ)ይዎ።

Deut 34:08 ወኢየሱስ ወልደ ኔዌ ተመልአ መንፈሰ ጥበብ እስመ ወደየ እደዊሁ ሙሴ ላዕሌሁ ወተአዘዙ ሎቱ ኵሉ ደቂቀ እስራኤል ወገብረ ኵሎ ዘከመ አዘዞ እግዚአብሔር ለሙሴ።

Deut 34:09 ወኢትንሥአ እንከ ነቢይ ውስተ እስራኤል ዘከመ ሙሴ ዘተናገሮ ለእግዚአብሔር ገጸ በገጽ።

Deut 34:10 ወበኵሉ ተአምር ወመድምም ዘፈነዎ እግዚአብሔር ከመ ይግበሮ በምድረ ግብጽ ለዕለ ፈርዖን ወላዕለ መገብቱ ወላዕለ ምድሩ።

Deut 34:11 ዐበይተ መድምም ወእድ ጽንዕት ወመዝራዕት ልዑል ኵሎ ዘገብረ ሙሴ በቅድመ ኵሎ እስራኤል።

ዳግም ሕግ፡፡